Covidun rahkaatherivaan alhaane fiyavalhuthakaai gulhey gothun mashvaraa kohfi – Iru\nކޮވިޑުން ރައްކާތެރިވާން އަޅާނެ ފިޔަވަޅުތަކާއި ގުޅޭ ގޮތުން މަޝްވަރާ ކޮށްފި\nކޯވިޑް ކޮންޓްރޯލްކުރުމަށް އަޅާފައިވާ ފިޔަވަޅުތައް ހަރުދަނާކުރުމަށް މަޝްވަރާކުރަމުންދާކަމަށް ރައީސުލްޖުމްހޫރިއްޔާ ވިދާޅުވެއްޖެއެވެ.\nކޯވިޑް ކޮންޓްރޯލްކުރުމަށް އަޅާފައިވާ ފިޔަވަޅުތައް ހަރުދަނާކުރުމަށް މަޝްވަރާކުރަމުންދާކަމަށް ރައީސުލްޖުމްހޫރިއްޔާ ވިދާޅުވެފައި މިވަނީ ރާއްޖޭގައި ކޯވިޑް ފެތުރޭ މިންވަރު ވަރަށް ބޮޑަށް އިތުރުވެފައިވާ ދަނޑިވަޅެއްގައެވެ.\nރައީސުލްޖުމްހޫރިއްޔާ އިބްރާހިމް މުހައްމަދު ޞާލިހު ކުރެއްވި ޓްވީޓެއްގައި ވިދާޅުވީ ރާއްޖޭގައި ކޮވިޑުގެ ޢަދަދުތައް އިންތިހާއަށް މަތިވަމުން ދިއުމަކީ ކަންބޮޑުވާކަމެއްކަމަށެވެ. އަދި ބަލިން ރައްކާތެރިވުމުގެ ގޮތުން އަޅާފައިވާ ފިޔަވަޅުތަކަށް ޚާއްޞަ ސަމާލުކަމެއް ދެއްވުމަށް އިލްތިމާސްކުރައްވާކަމަށްވެސް ރައީސް ވިދާޅުވިއެވެ.\nރައީސް ވިދާޅުވީ ކޮންޓްރޯލްކުރުމަށް އަޅާފައިވާ ފިޔަވަޅުތައް ހަރުދަނާ ކުރުމަށް މިއަދު މަޝްވަރާކުރަމުންދާކަމަށެވެ.\nމިހާތަނަށް ރާއްޖޭގައި ޖުމްލަ 30،745 މީހުން ކޮވިޑް-19 އަށް ޕޮޒިޓިވްވެފައި ވާއިރު، 25،068 މީހުން ވަނީ ބަލިން ރަނގަޅުވެފައެވެ. އަދި މިހާރު ރާއްޖޭގައި ކޮވިޑުގެ އެކްޓިވް ކޭސްތަކުގެ އަދަދު ވަނީ 5،594 އަށް އަރާފައެވެ.


Vaahaka: Hayaathuge Kula thah (1) | Wathan.mv ވާހަކަ: ހަޔާތުގެ ކުލަތައް (1) | Wathan.mv\nވާހަކަ: ހަޔާތުގެ ކުލަތައް (1)\nއިންސާނާގެ ހަޔާތުގައި އެކިކަންކަން ހިނގާދެޔެއެވެ. މަންމަގެ އުނގުން ކަށްވަޅަށް ދިއުމާއި ހަމައަށް އެތައް އުނދަގޫ އަދި ފަސޭހަ ދަތުރުތަކެއް ކުރެއެވެ. އެއްބަޔަކަށް އުފާވެރިކަމެވެ. އަނެއް ބަޔަކަށް ހިތާމައެވެ. އަނެއް ބަޔަކަށް ނަފްރަތާއި ރުޅިވެރިކަމެވެ. މިއީ އިންސާނަކު މައިގަނޑުގޮތެއްގައި އެމީހެއްގެ ހަޔާތުގައި ތަޖުރިބާކުރާނެ ޖަޒުބާތުތަކެވެ. އަހަރެމެންގެ ތެރެއިން ކޮންމެ މީހަކީވެސް ހަޔާތުގައި އެކި ހާދިސާތައް ދިމާވެފައިވާ ބައެކެވެ. ބައެއް ހާދިސާތަކަކީ ހަނދާނުން ފޮހެލަން ފަސޭހަ ކަންކަމަށް ވެގެންދާއިރު އަނެއްބައި ކަންކަމަކީ ދިގު އަހަރުތަކަކަށް ހަނދާނުން ނުފިލާ ކަންތައްތަކެކެވެ.\nމެންދުރުގެ އެންމެ އަވިދޭ ވަގުތުގައި ގޯތިތެރޭގައި ހެދިފައި ހުރި އަނބުގަހުން ގޯތިތެރެއަށް ހިޔާލިބި ފިނިވައިރޯޅި ޖެހެމުން ދިޔަ ނަމަވެސް ޒުހުރާގެ ހިތަކަށް އެ ފިނިކަމުގެ އެއްވެސް އަސަރެއް ނުކުރެއެވެ. ހިތާއި ސިކުނޑީގައި އެތައް ބިޔަ ރާޅުތަކެއް ނަގަމުން ދިޔައިރު ޒުހުރާ އިނީ އެ ބިޔަ ރާޅުތަކުގެ ތެރޭގައި ދެވޭ މިސްރާބު ނޭންގޭ ހާލުގައެވެ. އުމުރުގެ ގޮތުން ޒުހުރާ ކިތަންމެ ހަގަސް، ޒުހުރާއަށް ދިރިއުޅުމުގެ ދަތިއުނދަގޫ ކަމާއި، ދިރިއުޅުމަކީ ފަސޭހަ އެއްޗެއް ނޫންކަން ވަނީ ދަސްވެފައެވެ.\n“ޒުހުރާ! ޒުހުރާ!.” ބޮލުގައި ކައްކަމުންދިޔަ ހިޔާލީ ފޮލާ ބަންޑުންވީ މަންމަގެ ގޮވުމުގެ އަޑަށެވެ. “އާދެބަލަ މި މަސްކިބަ ކޮށާލަދޭން. ބައްޕަ ގެއަށް އަންނަންވާއިރަށް ޖެހޭނެ ސައިބޯ އެއްޗެއް ހަދަން. އެހެންނޫނީ ކަންތަކާ ޖެހުނީ.” ޒުހުރާއަކީ މައިންބަފައިންނަށް ކިޔަމަންތެރި ކުއްޖެކެވެ. އޯލެވެލްގެ އަހަރު ކިތަންމެ ބުރަކޮށް ކިޔެވުމުގައި ވަގުތު ހޭދަކުރަން ޖެހުނަސް ގޭތެރޭގެ މަސައްކަތުގައި އަބަދުވެސް މަންމައަށް އެހީވުމުގައި ޒުހުރާ ދެކޮޅެއް ނުހަދައެވެ. ސައިބޯން މަސްހުނިކޮޅު ރަނގަޅަށް ނުމޮޑެވި އުޅުނީސް، ސައިބޯ ގަޑިއަށް ފިހާރަ ބަންދުކޮށްފައި ބައްޕަ އައި އަޑުއިވުނެވެ.\n“މިއަދުވެސް ސައިބޯ އެއްޗެއް އަދި ނުހެދެނީތަ؟ މިދެން ކިހާ ދެރަކަމެއް. ކޮންމެ ދުވަހަކު ނުވަގަޑި ބަޔަށް ޖެހޭނެ ސައިބޯ އެއްޗެހި ތައްޔާރުވެފަ ހުންނަން. ގޭގަ ބޮޑު ދެމީހުން ތިބޭއިރުވެސް މިވަރުނުވެ.” ކަންކަމަށް ކުދިކިޔާ، މޫނުކުނިކުރުމަކީ ޔޫސުފްގެ އާދައެކެވެ. އޭނާއަކީ ރުންކުރު،މީހަކަށް އިހްތިރާމް ނުކުރާ ހާލު ހަލާލު އަނބިމީހާއަށްވެސް އެއްވެސް އިހުތިރާމްއެއް ކުރާ މީހެއް ނޫނެވެ. “ކޮންމެ ދުވަހަކު ސައިބޯން އަންނައިރު ހުންނާނީ ސައިހަދާފަ. މަވެސް މިއުޅެނީ ބަލިވެ. މި ކުއްޖާގެ ވެސް އޯލެވެލް އަހަރު. އަބަދަކު ބަދިގެއަކު ނޫޅެވޭނެ. އެންމެ ދުވަހަކު ކަމެއް ނުވިޔަސް ޔޫސުފް ތިވާހަކަ ތިހެން ނުދައްކަބަލަ.” އަމީނާ ޖަވާބުދިނެވެ. “އެންމެ ދުވަހަކުތަ؟ ކިތައް ދުވަހު މިހެންވީ. ކަލޭމެން އަންހެނުންނަކީ ކީއްކުރާ ބައެއް. ގޭތެރޭގެ ތިބުން ފިޔަވާ އިތުރު ކަމެއް ކުރެވޭތަ؟ ކަލޭތީ ހަމަ ކަލޭ އާއިލާ މީހުން ކަހަލަ ކަންނެތް އަންހެނެއް. ކަލެއާ އިނދެގެން އުޅުނަސް ވާކަމެއް ހަރާން!. ދެން ހެޔޮ!. މިހާރު ސައިބޮވިއްޖެ.” ޔޫސުފް އައި ރުޅީގައި މޭޒުމަތީގައި ހުރި ސައިތަށި ހޫރާލިއެވެ. އެވަގުތު ޒުހުރާ ބާރު ހިނގުމެއްގައި ހިނގާފައި ގޮސް ކޮޓަރިއަށް ވަނެވެ. މަންމައާއި ބައްޕަގެ ޒުވާބު ފެށުމުންނެވެ. ޒުހުރާއަށް އެއީ އާކަމެއް ނޫނެވެ. ބައްޕަ، މަންމައާއި މެދު އެފަދަ އިހާނެތި ބަސްތައް ބޭނުންކުރާތީ ޒުހުރާގެ ހިތުގައި އެތައް ސުވާލެއް އުފެދެއެވެ. އަނބިމީހާއާއި މެދު އިހުސާންތެރިވުމަށް ހެއްދެވިފަރާތުން އަންގަވާފައިވާއިރު ފިރިން އަނބިންނާމެދު އެފަދަ ބަސްމަގުން މުހާތަބުކުރަނީ ކީއްވެބާއެވެ. އަނބިމީހާގެ ދަރަޖައަކީ އެއީހެއްޔެވެ؟ އަނބިންނަކީ އެއްވެސް ބަޔަކަށް ނުވަނީ ކީއްވެހެއްޔެވެ؟\nދުވަސްތައް ފާއިތުވަމުން ގޮސް ޒުހުރާގެ އޯލެވެލް ނިމި ނަތީޖާވެސް ލިބިއްޖެއެވެ. ގޭތެރޭ މައިންބަފައިންގެ ޒުވާބުގެ ތެރޭގައި އުޅެ ބޮޑުވެ ކިޔަވަން ކުރި ހިތްވަރުގެ ނަތީޖާ ކިތަންމެހާވެސް ފޮންޏެވެ. ނަތީޖާ ލިބުނު ދުވަހު ބައްޕަގެ މޫނުމަތިން އެތައް އަހަރުތަކެއް ފަހުން އުފާވެރިކަމުގެ ހިނިތުންވުމެއް ޒުހުރާއަށް ފެނުނެވެ. ޒުހުރާއަށް އެކަންވީ އާ ކަމަކަށެވެ. ޒުހުރާއަށް ހީލަންވެސް ނުކެރުނެވެ. “ޒުހުރާ!. ބައްޕައަށް ކިޔަވައިދެވޭނެ އެންމެ މައްޗަކަށް ތިހުރީ ކިޔަވައިދެވިފައި. ބައްޕައަކަށް ނުފެނެ ޒުހުރާ އިތުރަށް ކިޔަވާކަށް. ތީ އަންހެން ކުއްޖެއް. އަންހެން ކުއްޖަކު ކިތަންމެ މަތީ ފާހެއް ހޯދިޔަސް މީހަކާ އިދެ ދަރިން ލިބުނީމަ ޖެހޭނީ ގޭގަ އިންނަން.” އަށާރަ އަހަރު ފުރެންދެން ވަޒީފާއަކަށް ދިޔަސް މައްސަލައެއް ނެތް. އެކަމަކު އަށާރަވީމަ ދެން އެވީ މީހަކާ އިންނަން.”\nޔޫސުފްގެ އެ ޖުމްލަތަކުން ޒުހުރާގެ ހިތްހަލާކުވިއެވެ. ދިރިއުޅުމަށް ދެކެމުން އައި ހުވަފެންތައް ވިއްސިވިހާލިވިއެވެ. ޒުހުރާ ދިރިއުޅުމުގައި ބޭނުންވަނީ ކޮން ގޮތެއްތޯ އެންމެ ފަހަރަކުވެސް އަހާނުލިއެވެ. ޒުހުރާއަށް މަޑުމަޑުން އޭނާގެ މަންމައާއި ދިމާލަށް ބަލާލެވުނެވެ. އޭނާގެ މަންމަގެ މޫނުމަތިވަނީ މިލާ މޯޅިވެފައެވެ. ދުލުން ކިތަންމެ އެއްޗެއް ބުނަން ބޭނުންވި ނަމަވެސް، އެ ދުލުގައި ތަޅު އަޅުވައިގެން އެ ހުރީ އިތުރަށް ޒުވާބުތަކެއް ކުރަން ބޭނުންނުވާތީކަން އެ މޫނުމަތިން ދޭހަވެއެވެ. ޒުހުރާގެ ހިތްމަރުވިއެވެ. ކުޑައިރުއްސުރެން ދެކެމުން އައި ހުވަފެންތައް ކުޑަ ހިނދުކޮޅެއްގެ ތެރޭގައި ހުދުކަފުނަށް ވިއެވެ. ބައްޕައާއި ދެކޮޅަށް ބަހެއް ބުނުމަކީ އޮޅިގެންވެސް ޒުހުރާއަށް ކުރެވޭނެ ކަމެއް ނޫނެވެ.\nޔޫސުފް ބުނިގޮތަށް، އެ ރަށުގެ އޮފީހުން ވަޒީފާ ހަމަޖެހުމުން ޒުހުރާ ވަޒީފާއަށް ނިކުންނަން ފެށިއެވެ. އޮފީހުގެ މާހައުލަށް ނިކުންނަން ފެށުމުން އެކި މިޒާޖުގެ ރައްޓެހިންނާއި ދިމާވާން ފެށިއެވެ. ޒުހުރާއަކީ އެއްވެސް އިރެއްގައި ގެއިން ނިކުމެ އުޅޭ ކުއްޖަކަށް ނުވާތީ މާބައިވަރު ރައްޓެހިންނެއް ނުތިބެއެވެ. ރައްޓެހިން ތިއްބަސް އެމީހުންނާއި ދިމާވަނީ މަދުފަހަރެއްގައެވެ. ވުމާއެކު އޮފީސްތެރެއިން އައު ރައްޓެހިންތަކެއް ލިބިގެން ދިއުމަކީ ޒުހުރާގެ އަނދިރި ހަޔާތަށް ލިބުނު ވަރަށް ބޮޑު ހިތްހަމަޖެހުމެކެވެ. އޮފީހުގައި ގިނައީ ޒުހުރާއަށްވުރެ އުމުރުން ދޮށީ މީހުންނެވެ. ޒުހުރާގެ އުމުރުން ސަތާރަ އަހަރު ނަމަވެސް، މަސައްކަތުގެ މާހައުލުގައި ޒުހުރާގެ ކުޅަދާނަކަން ފެނިފައި ގިނަ ބަޔަކު އޭނާއަށް ތައުރީފުކުރެއެވެ. އޮފީހުގައި މަސައްކަތްކުރާ ގިނަ މީހުންނަކީ އޮންލައިންކޮށް ކިޔަވާ މީހުންނެވެ. ކޮންމެ މީހަކުވެސް ބޭނުންވަނީ ކިޔަވައިގެން އެޔަށްވުރެ މަތީ މަގާމަކަށް ދާށެވެ. އަނެއްބަޔަކު ތައްޔާރުވަމުން އައީ މާލެއަށް އިތުރަށް ކިޔަވަން ދިއުމަށެވެ. އެމީހުން ޒުހުރާއަށްވެސް އިތުރަށް ކިޔެވުމަށް ހިތްވަރުދެއެވެ. ނަމަވެސް ޒުހުރާގެ ޖަވާބަކީ ހަނުހުރުމެވެ.\nއޮފީހުން ޒުހުރާއާއި އެންމެ ގާތްގޮށް ވާހަކަދައްކާ ހީ ސަމާސާކުރާ މީހަކީ ދާނިޝްއެވެ. ދާނިޝްއަކީ ޒުހުރާއަށްވުރެ ފަސް އަހަރު ދޮށީ މީހެއް ނަމަވެސް ޒުހުރާއާއި ދާނިޝް މަދު ދުވަސްކޮޅެއްގެ ތެރޭގައި ވަރަށް ގާތް ރަހުމަތްތެރިންނަށް ވެގެންދިޔައެވެ. އޭނާއަކީ ރީތިހުސްކުރި ފިރިހެނެކެވެ. ދާނިޝްވެސް ދުވަސްކޮޅެއް ފަހުން ކިޔަވަން މާލެ ފުރަން އުޅޭ ވާހަކަ ޒުހުރާ ގާތުގައި ބުންޏެވެ. ދާނިޝްވެސް ޒުހުރާގާތު އެދެމުން ދިޔައީ މާލެއަށް ކިޔަވަން ދިއުމަށެވެ. ހުރުމާއި ކެއުމުގެ ކަންކަން ހަމަޖައްސައިދޭނެ ކަމަށް ދާނިޝް ބުންޏެވެ. ނަމަވެސް އެ ނިންމުން ޒުހުރާ ނިންމާނީ ކިހިނެއް ހެއްޔެވެ.\nދުވަސްތައް މަސްތަކަށް ބަދަލުވަމުން ގޮސް، ޒުހުރާއާއި ދާނިޝްއާއި ދެމެދު ވަރަށް ގާތް ގުޅުމެއް އުފެދިގެން ދިޔައެވެ. އޮފީސްތެރޭ އެކަކަށްވެސް މިއިން ކަމެއްގެ ހިލަމެއްވެސް ނުވެއެވެ. މިހާ ހިސާބުން ޒުހުރާ ދާނިޝްއާއެކު މާލެ ދާނެ ގޮތެއް ވިސްނަންފެށިއެވެ. ހަރުކަށި ބައްޕައަށް ވިސްނައިދޭނީތޯ ނޫނީ އަމިއްލަ ދިރިއުޅުމުގެ ހައްގުގައި ބައްޕައާއި ދެކޮޅަށް ތެދުވާނީތޯއެވެ. ހަތްފެނަށްލާ ކެއްކިއަސް ބައްޕަގެ ސިކުނޑީގައި އެވާ ވިސްނުން ބަދަލުނުވާނެކަން އެނގުނީ އެވާހަކަ އެތައް ފަހަރަކު ދައްކައިގެންވެސް އޭނާގެ ބައްޕަ އެކަމަށް ދެކޮޅުހެދުމުންނެވެ.\nނަމަވެސް ޒުހުރާ ހަތިޔާރު ބަހައްޓާކަށް ބޭނުމެއް ނޫނެވެ. އެއް އަހަރު ދުވަހުގެ ކޯސްފީ ދެއްކޭވަރަށް ފައިސާ ރައްކާކުރެވުމާއެކު ޒުހުރާ ނިންމީ އޭނާގެ ބައްޕައާއި ދެކޮޅަށް ދާނިޝްއާއެކު މާލެ ދިއުމަށެވެ. މިހުރިހާ ކަމަކަށް ހިތްވަރުދިނުމަށް އޭނާގެ މަންމަ ހުރީ ދަރިއަށްޓަކައި ރަނގަޅު މުސްތަގުބަލެއް ބިނާކޮށްދޭން ބޭނުންވާތީއެވެ. ދާނިޝްއަށް އިތުބާރުކޮށް، ޒުހުރާ އެންމެފަހުން ނިންމީ އޭނާގެ ބައްޕައަށް ނޭންގޭގޮތަށް ރަށުން ފުރައިގެން މާލެދިއުމަށެވެ. ޒުހުރާ ބޭނުންވަނީ ލޯޔަކަށްވާށެވެ. އެކަން ކުރުމަށްޓަކައި ވެވެން އޮތް ހުރިހާ ގުރުބާނީއެއްވުމަށް ޒުހުރާހުރީ އަތުރުކުރި އޮޅާލައިގެންނެވެ. އެތަކެއް ދޮގުތަކެއްގެ ހިޔަނީގައި ޒުހުރާއަށް މާލޭ ފަސްގަނޑުގައި ފައިޖައްސާލެވުނެވެ. މަދުމަދުން މާލެއަށް އާދެވިފައިހުރި ނަމަވެސް، ޒުހުރާއަށް މާލެއަކީ ވަރަށް އާ ތަނެކެވެ. ނަމަވެސް ދާނިޝް އެއާ ތަފާތެވެ.\nއެނގޭހެއްޔެވެ. ޒުހުރާގެ ދިރިއުޅުން ހިތަށްވެސް ނާރާފަދަ ގޮތަކަށް ބަދަލުވެގެންދާނީ އެފުރަ މާލެއިން ކަމެއް ޒުހުރާއަށް ރެއަކާވެސް ނުލައެވެ. ޒުހުރާ ކުރިއަށް އެޅި ފިޔަވަޅުން މައިންބަފައިން ރަށުތެރޭގައި ބޭޒާރުވެ ޒުހުރާއަށް އޭނާގެ މުޅި ދިރިއުޅުން ގެއްލޭ ހިސާބަށް އާދެވުނުއިރު ފަސްއެނބުރި ފަހަތަށް ހިނގައިގަތުމުގެ ވަގުތު ވަނީ ފާއިތުވެފައެވެ. (ނުނިމޭ) – ދެވަނަ ބައި ކިޔާލާ!


Modi ge thaureefu Gul Panag ge thuthu dharifulhah!\nއިންޑިއާގެ ބޮޑު ވަޒީރު ނަރެންދަރު މޯދީގެ ތައުރީފު ބޮލީވުޑުގެ އެކްޓްރެސް ގުލް ޕަނަގްގެ ދަރިފުޅު ނިހާލް އަށް އޮހިއްޖެއެވެ.\nގުލް ވަނީ ޓުވިޓާ މެދުވެރިކޮށް އޭނާގެ ދަރިފުޅު ނިހާލް އަށް ފޮޓޯ ދެއްކުމުން މޯދީ ފާހަގަ ކުރަން އެނގޭ ކަމަށް ބުނެ ވީޑިއޯ އެއް ހިއްސާކޮށްފައެވެ. އެވީޑިއޯ އިން ޖުލް ފޮޓޯ ދެއްކުމުން އެއީ މޯދީ ކަމަށް ނިހާލް ވަނީ ބުނެފައެވެ.\nއެ ވީޑިއޯ ބެލުމަށްފަހު މޯދީ ވަނީ ނިހާލް ދެކެ ވަރަށް ލޯބި ކަމަށާއި އަދި ހަޔާތުގައި އޭނާ ކޮންމެ ކަމެއް ކުރި ނަމަވެސް މޯދީގެ ހެޔޮ ދުއާ ލިބޭނެ ކަމަށް ވިދާޅުވެފައެވެ.\nSo Nihal now promptly identifies @narendramodi in magazines & newspapers. Gleefully pointing him out me - often first thing in the morning. I managed to make him do it 'for the camera'. @Openthemag pic.twitter.com/lQCLWqQOeZ— Gul Panag (@GulPanag) October 16, 2019\nގުލް ކައިވެނިކޮށްފައިވަނީ ފިލްމީ ދާއިރާއަށް ނިސްބަތް ނުވާ ރިޝީ އައްތަރީ އަށާއެވެ. އެދެމީހުންގެ ހުންނަނީ ނިހާލް އެކަންޏެވެ.\nއުމުރުން 40 އަހަރުގެ ގުލް ވަނީ ގިނަ ފިލްމުތަކެއްގައި މަސައްކަތް ކޯށްފައެވެ. އޭނާ ފެނިގެންދިޔަ ބައެއް ފިލްމު ތަކުގެ ތެރޭގައި "ޑޯރް" އާއި "ދޫޕް" އާއި "ޓާނިން 30" އާއި "ސްޓޫޑެންޓް އޮފް ދަ އިޔާ 2" ހިމެނެއެވެ.\nނަރެންދުރާ މޯދީ ބޮލީވުޑް


SunOnline: Kanduhulhudhoo court ge is magistrate vaki kuran hushahalhanee\nކަނޑުހުޅުދޫ ކޯޓުގެ އިސް މެޖިސްޓްރޭޓު ވަކިކުރަން ހުށަހަޅަނީ\nއައިޝަތު ފަރީޙާ 26 Feb 2020, 18:35\nގއ. ކަނޑުހުޅުދޫ ކޯޓުގެ އިސް މެޖިސްޓްރޭޓު ހަސަން ދީދީ މަގާމުން ވަކިކުރުމަށް ރައްޔިތުންގެ މަޖިލީހަށް ހުށަހަޅަން ޖުޑީޝަލް ސާވިސް ކޮމިޝަނުން ނިންމައިފިއެވެ.\nމިއަދު ބޭއްވި ޖޭއެސްސީގެ ބައްދަލުވުމުގައި ނިންމާފައިވަނީ އިސްމެޖިސްޓްރޭޓު ހަސަން ދީދީ އަންހެން މުވައްޒަފަކަށް ޖިންސީގޯނާ ކުރުމާއި ބަރަހަނާ މަންޒަރުތައް ހިމެނޭ ވީޑިއޯ ދެއްކުމާއި ގާނޫނާއި ހިލާފަށް ދަތުރު ކުރުމާއި ބިލުތައް ހެދުމާއި، ހަޑި ހުތުރު ބަހުން އެއްޗެހި ގޮވުމާއި ކޯޓުގެ މުދާ އަމިއްލަ ބޭނުމަށް ބޭނުން ކުރުމާއި ހެކިންގެ ބަޔާން ނެގުމަށް ހުރަސް އަޅާކަން ސާބިތުވާ ކަމަށެވެ.\nމި މައްސަލަތަކާ ގުޅިގެން މިދިޔަ ޖުލައި 18 އަދި 23 ވަނަ ދުވަހު ހަސަން ދީދީ ތަހުގީގު ކޮމިޓީއަށް ހާޒިރުކޮށް، އޭނާގެ ބަހެއް ހޯދާފައިވާނެ ކަމަށް ޖޭއެސްސީން ވަނީ މީގެ ކުރިން ބުނެފައެވެ.\nހަމައެއާއެކު އެ މައްސަލައިގެ ތަހުގީގު ކުރިއަށްދިޔައިރު ހަސަން ދީދީ މަސައްކަތަށް ނިކުމެ އުޅުމަކީ އެކޮމިޓީން ކުރަމުންދާ ތަހުގީގަށް ހުރަސްތަކެއް އެޅިދާނެ ފަދަ ކަމެއްގެ ގޮތުގައި ބެލެވި، ތަހުގީގު ފުރިހަމަ ކުރުމަށްފަހު ވަކި ގޮތެއް ކަނޑައަޅަންދެން ހަސަން ދީދީ ވަޒީފާއަށް ނުނިކުމެ މަޑުކުރަން އޭނާ އަށް ވަނީ އަންގައިފައެވެ.\nމެޖިސްޓްރޭޓު ހަސަންދީދީ މަގާމުން ވަކިކުރަން ހުށަހަޅަން ނިންމީ އޭނާގެ ކިބާގައި ފަނޑިޔާރެއްގެ ކިބާގައި ހުރުން ލާޒިމު ސުލޫކީ ސިފަތައް ނެތިގެންދާފަދަ އަމަލުތަކެއް ކޮށްދިކަމަށް ޖޭއެސްސީ އަށް ސާބިތުވާތީ އެވެ.\nއެގޮތުން ފަނޑިޔާރުކަމުގެ މަގާމާ އެކަށީގެން ނުވާފަދަ އަމަލުތައް އިސް މެޖިސްޓްރޭޓުގެ ފަރާތުން ފެނިފައިވާކަމަށް ޖޭއެސްސީ އަށް ގަބޫލު ކުރެވޭތީ އިސްމެޖިސްޓްރޭޓު ހަސަން ދީދީ ފަނޑިޔާރުކަމުގެ މަގާމުން ވަކިކުރުމަށް ރައްޔިތުންގެ މަޖިލީހަށް ހުށަހެޅުމަށް ނިންމީ ކަމަށް ޖޭއެސްސީ އިން ބުންޏެވެ.


1 boataa eku addu gai TMA operation November gai fashanee | Mihaaru\nވިޔަފާރި / ޓީއެމްއޭ\nއައްޑޫގައި ޓީއެމްއޭގެ އޮޕަރޭޝަން ނޮވެމްބަރު މަހު ފަށަނީ\nޓީއެމްއޭގެ ސީ ޕްލޭނެއް: އަންނަ ނޮވެމްބަރު މަހުގެ ތެރޭގައި ގަމުގައި ސީ ޕްލޭން އޮޕަރޭޓް ކުރަން ފަށާނެ.\n23 ސެޕްޓެމްބަރ 2016 - 15:48\nރާއްޖޭގައި އެންމެ ފުޅާ ދާއިރާއެއްގައި ކަނޑަށް ޖައްސާ މަތިންދާބޯޓުގެ ހިދުމަތްދޭ ކުންފުނީގެ އިސް އޮފިޝަލަކު މިއަދު ވިދާޅުވީ އަންނަ ނޮވެމްބަރު މަހު އެ އޮޕަރޭޝަން ފެށުމަށް ގަމުގައި ބޭސްއެއް ގާއިމުކުރުމުގެ މަސައްކަތްކުރަމުން އަންނަ ކަމަށެވެ. އަދި އެތަނުގައި ފުރަތަމަ އޮޕަރޭޝަން ފަށާނީ 15 މީހުންގެ ޖާގައިގެ އެއް ބޯޓުން ކަމަށް ވެސް އޭނާ ވިދާޅުވި އެވެ.\n"އަޅުގަނޑުމެންގެ ޓީމެއް އެތަނަށް ގޮސް ޕްލެޓްފޯމް ހެދުމާއި ޗެކިން ކައުންޓަރުތައް ހަދައި ސެޓަޕް ގާއިމުކުރުމުގެ މަސައްކަތްކުރަމުން ދަނީ. އަޅުގަނޑުމެން ނިންމާފައި ވަނީ ޑިމާންޑް އިތުރުވާ ވަރަކަށް ބޯޓުތައް އައްޑު އަށް ގެންދާ ގޮތަށް،" އެ އޮފިޝަލް ވިދާޅުވި އެވެ.\nޓީއެމްއޭ އިން ނިންމާފައި ވަނީ ޔޫރަޕުން ގަމަށް އަންނަ ޓޫރިސްޓުން ގއ. އަދި ގދ. އަތޮޅުގެ ރިސޯޓްތަކަށް އުފުލައިދިނުމަށެވެ.\n"ޓޫރިސްޓުން ރިސޯޓްތަކަށް އުފުލުމުގެ އިތުރުން ފޮޓޯ ފްލައިޓްތައް ވެސް ކުރިޔަށް ގެންދާނަން. އަޅުގަނޑުމެން ދަނީ އެ ސަރަހައްދުގެ ރިސޯޓްތަކާ ވާހަކަދައްކަމުން ޓޫރިސްޓުން އުފުލައިދިނުމާ ބެހޭ ގޮތުން،" އޮފިޝަލް ވިދާޅުވި އެވެ.\nއޭނާ ވިދާޅުވީ އެ އޮޕަރޭޝަން ކުރިޔަށް މުވައްޒަފުން ހޯދުމުގެ މަސައްކަތް ވެސް ކުރިޔަށް އެބަގެންދާ ކަމަށެވެ. އެގޮތުން ޕައިލެޓުންނާއި ކްރޫންނާއި އިންޖިނިއަރުންނާއި ޓެކްނިކަލް މުވައްޒަފުން ހޯދުމަށް ނިންމާފައިވާ ކަމަށް ވެސް އޭނާ ވިދާޅުވި އެވެ.\nގަން އެއާޕޯޓް ހިންގާ އައްޑޫ އިންޓަނެޝަނަލް އެއާޕޯޓް ކޮމްޕެނީ (އޭއައިއޭ) އިން ގަމުގެ ސީ ޕްލޭން އޮޕަރޭޝަން ޓީއެމްއޭއާ ހަވާލު ކުރުމުގެ އެއްބަސްވުމުގައި ސޮއި ކުރީ މިދިޔަ މަހުގެ 15 ވަނަ ދުވަހު އެވެ.\nޓީއެމްއޭ ސީޕްލޭން ސ. ގަން ގަން އެއާޕޯޓްސް ކޮމްޕެނީ\nމަރުޙަބާ ޓީއެމްއޭ އާއި މެނޭޖްމެންޓް އަދި މުވައްޒަފުންނަށް. 2018 އަށް ޖައްސާ ސްޓަންޓަކަށް ނުވާނެކަމަށް އުއްމީދުކުރަން. އައްޑޫދަރިންގެ އެހީތެރިކަން މިއޮޕެރޭޝަނަށް މިންވަރު ކުރައްވާށި. އާމީން.\nއައްޑޫ ފުވައްމުލަކު މީހުން މާލޭ މީހުނަށް މާލެ ދޫކޮށްލާފަ ރަށަށް އަންނަންވީ. އޭރުން އިނގޭނެ ޚަރަދު ދެކޮޅުޖައްސާނެގޮތް.\nކުރީ ދުވަހެއްގަވެސް ލިއުނިން ސަރުކާރުގެ ސިޔާސަތު ހުރިގޮތުން ޓީއެމްއޭ އޮޕަރޭޝަންސް ވެސް ގެންދެވޭނީ ތި މިންގަޑުގައޭ ނަމްބަރުވަން އަލިގަދަ ހެކި ،ހުވަދޫ އަތޮޅުގެ ކޮންމެ ރިސޯރޓަކަށް ކަހަލަ ގޮތަކަށް އެއޮތީ އެއަރޕޯރޓް އެޅުމުގެ ރޯގާއެއް އައިލެންޑްއޭވިއޭޝަނުން ހުވަދުއަތޮޅު ޓޫރިސްޓުން އުފުލުން ހުއްޓާ ލަންޖެހޭފަދަ ގޮތަކަށް ތިޔާ ކަންތަކެއްސަރުކާރަކަށް ފަހި ނުކުރެވޭނެ، އަށްޑޫ ފުއައްމުލައް ބެޑު ކެޕޭސިޓީ އިތުރުނުކުރައްވަނީ އިންޓަރނޭޝަނަލް އޮޕަރޭޝަން ވައިޑު ރޭންޖެއްގަ ކުރިއަށް ގެންދިއުމަށް ބޭނުން ނުވާތީ ،ހަންކެޑެ އިސްމާއިލްހުރާ ގަމު 5ތަރީގެ ހޮޓާ ފުވައްމުލަކު5ތަރީގެ ހޮޓާ ،މިތަންތަންހެދިއޮޕަރޭޝަނަށް ހުޅުވާލީމަ ސަރުކާރަށްވެސް ،އިންޓަރނޭޝަނަލް ފުލައިޓްތައް ޖައްސާވަރަށް ޓޫރިސްޓުން މި ސަރަހައްދުތަކަށް ދަތުރުކުރާނެ ،އެއީ އޮޅުމެއްނެތް ކަމެއް، އެހެންނަމަވެސް ،ނޮވެންބަރުންފެށީގެން ތި އޮޕަރޭތް ކުރަނީ ސައިބޯނި ބޮއްކެއްކަން އެނގޭ ހެއްކަކީ މޯލްޑިވިއަނުން ތި ވިޔަފާރި އަށް ޝައުގުވެރި ނުވެ ދުރުވިކަން ،އަށްޑޫ ޓެކުސީ ހަބަށް އިންޓުރަސްޓުނެއްކަން،\nގަން އެއަރޕޯޓު ފީޒިބަލްވާނީ ގަން އެއަރޕޯޓަށް އަންނަ މަތިންދާބޯޓު އިތުރުކޮށްގެން. މަތިންދާބޯޓު އިތުރުވާނީ އައްޑު ފޯއްމުލައް އަދި ހުވަދޫގައި ޓުވަރިސްޓު އެނދުތައް ގިނަވެގެން. ދެކުނުގައި ޓުވަރިސްޓު އެނދުތައް އިތުރުކުރުމަށް ޚާއްސަ އިނާޔަތެއް ދިނުން މުހިއްމު. އިސްމެހެލާ ހެރަ އަދި ހަންކެނޑެ ތަރައްގީ ކުރުމަށް ބޮޑެތި ޚަރަދުތައް ހިގާނެ، އައްޑު އަތޮޅު ފޯއްމުލަކުގެ ލޭންޑު ޔޫސް ޕުލެން އަވަހަށް ސަރުކާރުން ފާސްކޮށް ގެސްޓު ހައުސްތައް ހެދުމަށް ހުޅުވާލަންވީ. އައްޑޫ އަދި ފޯއްމުލައް ސިޓީއެއްގެ ގޮތުގައި ތަރައްގީ ކުރެވޭނީ އިގުތިސާދީ ތަރައްގީ ގެނެސްގެން. އައްޑު އަތޮޅު ގަން އެއަރޕޯޓު މެދުވެރިކޮށް އައްޑޫ ފޯއްމުލައް ހުވަދުއަތޮޅަށް އިގުތިސާދީ ތަރައްގީ ގެނެވިދާނެ އެކަމުގެ ސަބަބުން ވަޒީފާތައް އުފެދި އިޖުތިމާއީ ބަލިތަކަށް ލުއިލިބި އެ3އަތޮޅަށް ތަރައްގިއަންނާނެ،. މިކަމުގެ މުޅިގައުމަށް ފައިދާކުރާނެ. ސަރުކާރުން ވަރަށް ސީރިޔަސްކޮށް އަތޮޅަތަކަށް އިގުތިސާދީ ތަރައްގީ ގެންނަން ޖެހިއްޖެ. ރާއްޖެ ސަރަހައްދުތަކަށް ބަހައިގެން ތަރައްގީ ކުރަން ފައްޓަވާ.\nކުރާ ބޭކާރު ހަރަދެއް......ދެކޮޅު ޖައްސާނެ ގޮތެއް ބުނެބަލަ......ފަޅެއް ރަށެއް ނެތް ތާކު.....


Inaam faisaa unikoh Djokovic ge massala balanee | Mihaaru\nޓެނިސް މެޗެއްގެ ތެރެއިން ނޮވަކް ޖޮކޮވިޗް.-- ފޮޓޯ: އޭއެފްޕީ\nއިނާމު ފައިސާ އުނިކޮށް ޖޮކޮވިޗްގެ މައްސަލަ ބަލަނީ\n08 ސެޕްޓެމްބަރ 2020 - 13:573comments\nނިއުޔޯކް، ޔުނައިޓެޑް ސްޓޭޓްސް (ސެޕްޓެމްބަރު 8) - ޔޫއެސް އޯޕަންގައި މަޝްހޫރު ޓެނިސް ތަރި ނޮވަކް ޖޮކޮވިޗް ގަސްދު ލައިން ޖަޖެއްގައި ބޯޅައިން ޖެހިކަމަށް ބަލައި އިނާމް ފައިސާއެއް ނުލިބޭގޮތަށް މުބާރާތުން ވަކިކުރިއިރު، އޭނާގެ މައްސަލަ އެސޯސިއޭޝަން ފޯ ޓެނިސް ޕްރޮފެޝަނަލްސް (އޭޓީޕީ) އިން ވެސް ބަލަން ފަށައިފި އެވެ.\nޔޫއެސް އޯޕަންގެ ހަތަރު ވަނަ ބުރުގައި ފުރަތަމަ ސެޓުގައި ސްޕެއިނުގެ ޕަބްލޯ ކަރޭނޯއާ ދެކޮޅަށް 5-6 އިން ފަހަތުގައި އޮއްވައި ދުނިޔޭގެ ރޭންކިންގެ އެއް ވަނައިގައި އޮތް ޖޮކޮވިޗް ޖީބުން ބޯޅަ ނެގުމަށް ފަހު އޭނާ ބޭރަށް ފޮނުވާލި ބޯޅަ އަމާޒުވީ އަންހެން ލައިން ޖަޖެއްގެ ކަރަށެވެ. ގިނައިރުތަކެއް ވަންދެން އަމްޕަޔަރުން (ރެފްރީން) މައްސަލައިގައި މަޝްވަރާ ކުރުމަށް ފަހު ނިންމީ އުމުރުން 33 އަހަރުގެ ޖޮކޮވިޗް މުބާރާތުން ޑިސްކޮލިފައި ކުރުމަށެވެ.\nސާބިއާ އަށް އުފަން ޖޮކޮވިޗް މުބާރާތުން ވަކިކުރަން ނިންމިއިރު، އެމެރިކާގެ ޓެނިސް އެސޯސިއޭޝަނުން ވަނީ މި މުބާރާތުން އޭނާ އަށް ލިބުނު ރޭންކިން ޕޮއިންޓްތަކުގެ އިތުރުން އިނާމް ފައިސާ ވެސް އުނިކޮށްފަ އެވެ. އެ ގޮތުން އިނާމް ފައިސާގެ ގޮތުގައި ޖޮކޮވިޗަށް ލިބެންޖެހޭ 250،000 ޑޮލަރު ވަނީ އުނިކޮށްފަ އެވެ. މީގެ އިތުރުން އަދަބެއްގެ ގޮތުގައި ޖޮކޮވިޗް ވަނީ 20،000 ޑޮލަރުން ޖޫރިމަނާކޮށްފަ އެވެ. މި ފަހަރުގެ މުބާރާތުގެ ފޭވަރިޓެއްގެ ގޮތުގައި ބެލެވުނު ދުނިޔޭގެ ރޭންކިންގެ އެއް ވަނައިގައި އޮތް ޖޮކޮވިޗް މި މުބާރާތް ކާމިޔާބުކުރިނަމަ އޭނާ އަށް ތިން މިލިއަން ޑޮލަރު ލިބޭނެ އެވެ. އަދި ރަނަރަޕަށް ދިޔަ ނަމަ 1.5 މިލިއަން ޑޮލަރު ލިބޭނެ އެވެ.\nLine judge ehgai boalha in jehumun Djokovic geyah fonuvaalaifi\nމި މައްސަލައިގައި ޖޮކޮވިޗަށް އިތުރު އަދަބެއް ދޭން ޖެހޭތޯ ބެލުމަށް އޭޓީޕީ ޑިސިޕްލިނަރީ ކޮމިޓީން ބަލަމުން އަންނަކަމަށް ވަނީ މީޑިއާ އަށް މައުލޫމާތު ލިބިފަ އެވެ. އޭޓީޕީގެ އޮފިޝަލަކު އޭއެފްޕީ އަށް ބުނީ ޖޮކޮވިޗް މައްސަލައިގައި އޭޓީޕީން ކުރިއަށްދާނެ ގޮތެއް ވަރަށް އަވަހަށް ރަސްމީކޮށް އާންމުކުރާނެ ކަމަށެވެ. ޖޮކޮވިޗް ވަނީ އޭނާ އަށް ކުރެވުނު ކުށަށް މާފަށް އެދިފަ އެވެ.\nޖޮކޮވިޗްގެ ސަޕޯޓަރުން އަންނަނީ ސޯޝަލް މީޑިއާގައި އެ މެޗުގެ ލައިން ޖަޖާ ދިމާކުރަމުންނެވެ. އެކަން ހުއްޓުވުމުގެ ގޮތުން ޖޮކޮވިޗް ވަނީ ލައިން ޖަޖާ ދިމާނުކުރަން އެދިފަ އެވެ. ޖޮކޮވިޗްގެ ސަޕޯޓަރުން ބުނަނީ މައްސަލަ ބޮޑަށް ގޯސްކުރީ ލައިން ޖަޖް މާ ބޮޑަށް ތަދުވި ކަމަށް ހަދައިގެން އުޅުމުން ކަމަށެވެ.\nއޭޓީޕީން ޖޮކޮވިޗްގެ މައްސަލައިގައި މާ ބޮޑަށް ނޫޅޭތީ ބައެއް ޓެނިސް ކުޅުންތެރިން ވަނީ އެކަމާ މެދު ހިތްހަމަނުޖެހުން ފާޅުކޮށްފަ އެވެ. އޭގެ ތެރެއިން އެންމެ ބޮޑަށް އުޅެނީ އޮސްޓްރޭލިއާގެ ކުޅުންތެރިޔާ ނިކް ކިރްގިއޯސް އެވެ. އޭނާ ވަނީ ޖޮކޮވިޗަށް އަންނަން ޖެހޭނީ ކިތައް އަހަރުގެ ސަސްޕެންޝަނެއްތޯ ބެލުމަށް ޓްވިޓާގައި ވޯޓިން ޕޯލް އެއް ފަށައިފަ އެވެ. އެ ޕޯލްގައި ހިމަނާފައިވަނީ ފަސް އަހަރާއި 10 އަހަރާއި 20 އަހަރު ތެރޭން ޖޮކޮވިޗަށް ދޭން ފެންނަ ސަސްޕެންޝަނެއް އިހުތިޔާރުކުރުމަށެވެ. ގިނަ މީހުން ވޯޓު ލާފައިވަނީ 20 އަހަރުގެ ސަސްޕެންޝަނެއް އަންނަން ޖެހޭ ކަމަށް ބުނެ އެވެ.\nއިތުރު ލިޔުންތައް ޔޫއެސް އޯޕަން ޓެނިސް މުބާރާތް ނޯވެކް ޖޮކޮވިޗް އޭޓީޕީ ވޯލްޑް ޓުއާ


King Salman miskiy nimeynee July 31 ah | Mihaaru\nކިންގް ސަ؛ލްމާން މިސްކިތް. މަސައްކަތް ނިމޭނެ ކަމަށް މިހާރު ލަފާ ކުރަނީ ޖުލައި 31 އަށް. ފައިލް ފޮޓޯ/މިހާރު\nކިންގް ސަލްމާން މިސްކިތް ނިންމަން މިހާރު ކަނޑައަޅާފައިވަނީ ޖުލައި 31 އަށް\n11 ޖޫން 2019 - 11:01 31 comments\nކިންގް ސަލްމާން މިސްކިތުގެ މަސައްކަތްތައް ނިންމަން ކުރިން ކަނޑައެޅި ތާރީޚުތަކަށް ނުނިމުނީ އެ މިސްކިތް އިމާރާތް ކުރުމުގެ މަސައްކަތް ކުރަމުން އަންނަ ތުރުކީގެ ކުންފުންޏަށް ފައިސާ ލިބުން ލަސްވެގެންނެވެ. އެ މިސްކިތުގެ މަސައްކަތް މީގެ ކުރިން ދެ ފަހަރެއްގެ މަތިން މަޑުޖެހުނެވެ.\nމިސްކިތުގެ މަސައްކަތް އަލުން ފެށުމަށް ފަހު އިސްލާމިކް މިިނިސްޓަރު ޑރ. އަހުމަދު ޒާހިރު މިދިޔަ އޭޕްރިލް މަހު ވިދާޅުވެފައި ވަނީ ޖުލައި މަހު މިސްކިތް ހުޅުވޭ ވަރު ވާނެ ކަމަށް ތުރުކީގެ ކުންފުނި އޭރު އެންގި ކަމަށެވެ. ނަމަވެސް ފައިސާ ލިބުން ލަސްވެއްޖެ ނަމަ އަނެއްކާ ވެސް މަސައްކަތް މަޑުޖެހުން އެކަށީގެންވާ ކަމަށް މިނިސްޓަރު އޭރު ވެސް ވިދާޅުވި އެވެ.\nއޭގެ ފަހުން މިސްކިތުގެ މަސައްކަތް އަނެއްކާ ވެސް މަޑުޖެހި ޖުލައި މަހު ނުހުޅުވޭނެކަން މިހާރު ވަނީ ޔަގީން ވެފަ އެވެ.\nޕްލޭނިން މިނިސްޓްރީގެ ޑިރެކްޓާ ޖެނެރަލް ފާތިމަތު ޝާނާ ފާރޫގު މިއަދު ވިދާޅުވީ ފައިސާގެ މައްސަލަ މިހާރު ހައްލުވެފައިވާ ކަމަށާއި މިސްކިތުގެ މަސައްކަތް ބާރަށް ކުރިއަށް ދާ ކަމަށެވެ.\n"މިހާރުގެ ޑެޑްލައިނަކީ ޖުލައި 31، އެ ތާރީޚަށް ނިމޭނެ ކަމަށް ބެލެވެނީ،" އޭނާ ވިދާޅުވި އެވެ.\nހަ ބުރި އަށް ހަދާ އެ މިސްކިތުގެ މަސައްކަތުގެ އަގަކީ 24 މިލިއަން ޑޮލަރު (370 މިލިއަން ރުފިޔާ) އެވެ. އެ މިސްކިތުގެ މަސައްކަތް ފެށީ މީގެ ތިން އަހަރު ކުރިންނެވެ.\nއިތުރު ލިޔުންތައް އިސްލާމިކް މިނިސްޓްރީ ނެޝަނަލް ޕްލޭނިން އެންޑް އިންފްރާސްޓްރަކްޗަރު ރާއްޖެ-ސައުދީ ސައޫދީ އަރަބިއްޔާ މިސްކިތްތައް ކިންގް ސަލްމާން މިސްކިތް ސަލްމާން ރަސްގެފާނު


BREAKING NEWS: Resorteh Gai Dhivehi Anhenaku Rape Eh Nukurey, Namaves "Aiylaan" Masaiykaiy Kuri - Fuluhun - Vaguthu\nރިސޯޓެއްގައި ދިވެހި އަންހެނަކު ރޭޕެއް ނުކުރޭ، ނަމަވެސް "އަތްލާން" އުޅުނު - ފުލުހުން\nއިންޑިއާ ފިރިހެނަކު ރާއްޖޭގެ ރިސޯޓެއްގައި ދިވެހި އަންހެނަކު ރޭޕް ކޮށްފައިވާ ކަމަށް މީޑިއާގައި ރިޕޯޓް ކުރި ޚަބަރު ފުލުހުން ދޮގުކޮށްފިއެވެ.\nފުލުހުން ދެންމެ މީޑިއާތަކަށް ފޮނުވި މެސެޖެއްގައި ވިދާޅުވީ ދިވެހިރާއްޖޭގެ ރިސޯޓެއްގައި ދިވެހި އަންހެނަކު ރޭޕް ކުރިމަށް ބުނެ މީޑިއާއެއްގައި ކުރި ރިޕޯޓަކާ ގުޅިގެން މައުލޫމާތު އޮޅުންފިލުވިއިރު، ރޭޕް ކުރުމުގެ އަމަލެއް ހިނގާފައިވާކަމުގެ އެއްވެސް ހެތްކެއް ނެތްކަން ފާހަގަ ކުރާކަމަށެވެ.\n"ނަމަވެސް، އެރިސޯޓުގައި އިންޓަރންޝިޕް ހަދަމުންދިޔަ ދިވެހި އަންހެނެއްގެ ގައިގައި ނުގަބޫލުގައި އެރިސޯޓުގައި މަސައްކަތްކުރާ ބިދޭސީ ފިރިހެނަކު އަތްލަން މަސައްކަތްކޮށްފައިވާކަމަށް އެއަންހެންމީހާގެ ފަރާތުން މައުލޫމާތު ލިބިފައިވެއެވެ. މި މައްސަލަ ފެމިލީ އެންޑް ޗައިލް ޕްރޮޓެކްޝަންގެ ފަރާތުން ދަނީ ތަހުގީގުކުރަމުންނެވެ." ފުލުހުން ވިދާޅުވިއެވެ.\nފުލުހުން ވިދާޅުވީ މީޑިއާގައި މި މައްސަލައާ ގުޅޭގޮތުން ރިޕޯޓްކުރުމުގެ ކުރިން އެއްވެސް ފަރާތަކުން މި މައްސަލަ ފުލުހުންނަށް ހުށަހަޅާފައި ނުވާ ކަމަށެވެ.\nމިމައްސަލައާގުޅޭ މައުލޫމާތު ފުލުހުންނަށް ލިބުނުއިރު ތުހުމަތުކުރެވޭ ފިރިހެންމީހާ ވަނީ ދިވެހިރާއްޖެއިން ފުރާފައި ކަމަށް ފުލުހުން ވެސް ވިދާޅުވިއެވެ.\nފުލުހުން ވިދާޅުވީ ޖިންސީކުށުގެ ޚަބަރުތައް މީޑިއާތަކުން ގެނެސްދިނުމުގައި އަނިޔާލިބޭ ފަރާތް އިތުރަށް ވިކްޓިމައިޒް ނުވާނެގޮތަށް ޚަބަރުތައް ގެނެސް ދިނުމަށް މޯލްޑިވްސް ޕޮލިސް ސަރވިސް އިން އިލްތިމާސްކުރާ ކަމަށެވެ.\nމިމައްސަލައިގައި ތުހުމަތު ކުރެވޭ މީހާ ފުރައިގެން ގޮސްފައި ވާތީ އެކަމުގައި ދެން ފުލުހުން އަމަލު ކުރާނެ ގޮތެއް ފުލުހުން އަދި ހާމައެއް ނުކުރެއެވެ.\nއިންޑިއާ މީހަކު ދިވެހި އަންހެނަކު ރޭޕް ކުރުމުން މައްސަލަ ނުބަލައި އޭނާ ފުރުވާލި ކަމަށް ބުނެ ގިނަ ބަޔަކު ވަނީ މީސް މީޑިއާގައި ފުލުހުންނާއި ސަރުކާރަށް ފާޑުކިޔާފައެވެ.\nޖެނުއަރީ 8, 2021 22:38\nޢަތްލަން ކުރި މަސއްކަތުން ކުއްޖާގެ އަޑިންލައިގެންހުރި ތަކެއްޗާ ހެދުން ވީދާފަ އެއޮތީ. ރޭޕް ސަރުކާރު ! ޥަގު ސަރުކާރު\nޖެނުއަރީ 8, 2021 22:51\nޞަދޫމްސިޓީގެ ނިންމުމުން އަންހެނުންގެހައްޤުތައް ކަށަވަރުވެއްޖެ! ރޯޔަލްމީހުންނަށްލިބޭއިނާޔަތްތަފާތުވާނެ! ސިވިލްސާވިސްގެ އަންހެންބޭފުޅުންނާ ރޯޔަލްއަންހެންބޭފުޅުން ދަރިމައިވުމުގަވެސްތަފާތެއްއުޅެނީތޯ؟ ލިބިދެވޭއިނާޔަތްއެހާތަފާތީ ކީއްވެތޯ؟\nޖެނުއަރީ 8, 2021 22:53\nއިމްރާން ވެސް ބުނި ވަރަށް އާދައިގެ ކަމެކޭ އަތްލުންއެއީ. ދެންކޮންމައްސަލަ އިންޑިއާމީހާވެސް ފުރުއްވާލެއްވީ. ފައްކާ ސަރުުކާރެއްމީ\nސަފާރީކޭސްގަވެސް އެންމެފުރަތަމަ ފުލުހުންކީހަމަ ތިޔަލަވަ ފަހުން ރާގުބަދަލުވީ\nޖެނުއަރީ 8, 2021 23:11\nތިޔަނިމުނީ ތިކަންތައް ، މިސަރުކާރުމީހަކު ، ނޫނީ އިންޑިޔާ ބަޔަކު މިހާރު ތިކަހަލަ ކަމެއްކޮށްފިއްޔާ ހަމަ ތިވަރަކުން ނިމޭނީ ، ހެޔޮނިޔަތުގައި\nޖެނުއަރީ 8, 2021 23:15\nދެން ނުކުރެވޭނެ އެއްވެސް ކަމެއް!\nޖެނުއަރީ 8, 2021 23:16\nއެ ރިސޯޓް ޖޫރިމަނާ ކުރާންޖެހޭ.\nޖެނުއަރީ 8, 2021 23:27\nތިޔަ އި އިންޑިޔާގެ ރަ އްޔިތެ އއް ހިމާޔަތް ދޭނެ ޔަގީންކަމެ އް\nޖެނުއަރީ 8, 2021 23:40\nކޮންހާ ދޮގެއް އިންޑިޔާ މީހަކުވީމަ މައްސަލަ އޮއްބާލަން ހާދަވަރެއް ތިއަރުވަނީ...\nޖެނުއަރީ 8, 2021 23:54\nއަނެ އްކާވެސް އާ އްމުތަނެ އްގަވެސް ހިގާފާނެފަދަކަމެ ދެ އްތޯމިވީ... އަތްލާން އުޅުމަކީ މަ އްސަލަ އެ އްނޫނޭތަ ތިބުނީ.. އިންޑިޔާގެ ފަ އްޅި އެ އްގަ މިހަފްތާތެރޭގަ އަންހެނަކަށް ޖިންސީޝިކާރަޔަކަށްހަދާ ދަނގަޑެ ދޮންކޮ އްފަ ގަ އިތެރެ އަށްވަ އްދާ މަރާލީ.. އިންޑިޔާ މީހުންނަ މަލުގެ ހާރުން ވެދުންކޮށް އަހަރެމެންގެ ގޯތިގެދޮރުދީގެން ރަ އްޔިތުންގެ ފަ އިސާ އިން ކާންދީގެން އެމީހުންގެ ހިމާޔަތުގަ އަހަރެމެންގެ ފުލުހުން މިތިބެނީ އެގަ އުމު ބޮޑުވީމަތަ..\nޖެނުއަރީ 9, 2021 00:00\nރޭޕް ކުރި ކަމަށް ވަނީ ދަރިއަކު ވިހޭމަދޯ ސާބަސް ުުުުުުުުުުުުުުުުުުުުުުުުުުުުުުުުުުުުުުުުުުުުުުުުުުުުުު\nޖެނުއަރީ 9, 2021 00:01\nޖެނުއަރީ 9, 2021 00:23\nދެންހަދާނެ ގޮތް ބުނާނީ ސަންޖޭ މުދީރު.\nޖެނުއަރީ 9, 2021 01:01\nޢިންޑިއާ އަކީ މުޅި ދުނިޔޭގައިވެސް އެންމެ ގިނައއިން މީހުން ރޭޕް ކުަރާ ގައުމު.. މިހާރު މިގައުމަށް އައިސްވެސް އެކަން ކުރަން ފެށީދޯ...\nއިންޑިޔާ މީހެ އްވީމަ އަވަހަ އް ފުރުވާލީ\nޖަޒީރާ ރޯޔަލް ބަކަރި\nޖެނުއަރީ 9, 2021 02:42\nދިވެހި އަންހެން ދަރިން ރޮލުންކާއިރުވެސް ސަރުކާރަށް އެއްޗެއް ބުނެލަން ނުކެރެނީ މި ސަރުކާރު އިންޑިއާގެ ދަށުވެފަ ތިބޭތީތަ؟\nޖެނުއަރީ 9, 2021 03:11\nޢިމްރާން ބުނެފަ އޮތީ އެއީ އާދައިގެ ކަމެކޭ. ޢާންމުތަނެއްގައިވެސް ކުރެވިދާނެކަމެކޭ.\nޖެނުއަރީ 9, 2021 07:53\nފުލުހުން ދައްކާ ވާހަކަ އަށް އިތުބާރެއް ނުކުރެވެ އެވެ. އަންހެންމީހާގެ ބަހެއްވެސް ބޭނުމެވެ. ދެން އެއްވެސް ކަމެއް ނުވެ ހަމަ އެކަނި އަތްލާން މަސައްކުރުމުން ޖެންޑަރ އިން މައްސަލަ ބަލަން ނުޖެ ހެއެވެ. ކަމެއް ނުވާނަމަ އިންޑިޔާ މީހާ ފުރަން ނުޖެހެ އެވެ.\nޖެނުއަރީ 9, 2021 09:27\nކުޑަ ކޮށްއަތްލީމަތަ އަވަސް އަވަހަށް އެމީހާ ފޮނުވާލީ\nޖެނުއަރީ 9, 2021 09:31\nހޯމްނިސްޓަރު އިމްރާނު ބުނެފައޮތީ މިބާވަތުގެ ކަންކަމަކީ އާމުތަންތަނުގަ ކުރުން އެންމެ ރަނގަޅު ކަންކަންކަމުގައި ބުނެފަ ނުގަބޫލުގަ ގައިގަ އަތްލަން އުޅުނިއްޔޭބުނާއިރު ތިމަށްސަލާގާއި ދެކަމެއް އެބަފާހަގަކުރެވޭ ފުރަތަމަ ކަމަކީ އިންޑިއާ މީހާ ފުރައިގެން ދިޔައީ ތިމަށްސަލައާއި ގުޅިގެންތޯ ނުވަތަ ނޫންތޯ މި މަށްސަލައާއި ގުޅިގެން ދިޔަކަމަށްވާނަމަ( ކޮންމެ ގޮތަކަށް މާނަކުރިނަމަވެސް)ގޯސްކޮށް ކަންތައްތަކެއް ހިނގާފައި ދެވަނަ ގޮތަކީ އެ އިންޑިއާ މީހާއަކީ އެރިސޯޓުގަ ކިހާވރެއްގެ ނުފޫޒުގަދަ މީހެއްތޯ ނުވަތަ ނޫންތޯ އަދި އެ އަންހެންކުއްޖާ އެރިސޯޓުގައި އިތުރަށް ވަޒީފާގައި އުޅެންބޭނުންވޭތޯ ނުވަތަ ނޫންތޯ އެ އަންހެންކުއްޖާ ބޭނުންވާ ކަމަށް ވަންޏާއި ތިކަން ތިއޮތީ ރަނގަޅަށްވެސް ހިނގާފަ ވަޒީފާގަ އުޅެންބޭނުން ނުވާކަމަށްވާނަމަ ތިކަން ހިނގީ ހޯމްނިސްޓަރު އިމްރާނު ބުނިހެން އާމުތަންތަނުގަ މީހުން ބަރަހަނާ ކޮށްގެން ހިންގަން ވާވަރަށޭ\nޖެނުއަރީ 9, 2021 09:41\nބަލަ އަތްލުމަކީވެސް ޖިންސީ ފުރައްްސާރަޔޭ!!!!!!\nޖެނުއަރީ 9, 2021 09:43\nތިކަހަލަ ކަންކަން ދެން މިގައުމުގައި ހައްލުވާނީ ހިންދީފިލްމުގައި އިންސާފުނުނލިބޭ އަންހެނުން ހަދާކަމަށް އެދައްކާކަހަލަ ގޮތެއް ހަދަގެންތަ؟ ލާން ފޮރޮމް އިނޑިޔާ\nޖެނުއަރީ 9, 2021 10:13\nމަށާވެސް ބެހުނު ބާއަތޮޅުގަ އޮންނަ އިންޑިޔާބައެއްގެ ރިސޯޓެއްގަ. އެކަން ހުށައަޅަގެންވެސް ވީކަމެއް ނެތް. ދެންއޮންނާނީ ހިންދީފިލްމު ހައްލުތޯއްޗެ\nޖެނުއަރީ 9, 2021 10:17\nއިންޑިއާ މީހުން ނުކުރާނެ ރޭޕް އެއް! ރޭޕޮް ސަރުކާރު\nޖެނުއަރީ 9, 2021 13:14\nބަލަ އެއްވެސް މީހެއްގެ ނުރުހުމުގައި އެމީހެއްގެ ގާގައި ބީހުމަކީ ޖިސްމާނީ އަނިޔާކުރުން ، އަނިޔާކުރުން ގޯނާކުރުން އެއަށް އިނގިރެސިން ކީދާނެ ރޭޕްކުރުން. ރޭޕް ކުރުމަކީ ދިވެހި ނަމެއްނޫން މިތިބަ ގަމާރު ފުލުހުންނޭ ، ކިހާވަރަކުން ކަލޭމެން ރޭޕްނުވަތަ ގޯނާ މާނަކުރަނީ ، އާނ އިމްރާން ބުނާހެން މޭމަތީގަ ހިފިޔަސް ނުވާނެ ގޯނާއަކަށް ، ހެޔޮނިޔަތުގައި\nޖެނުއަރީ 9, 2021 13:51\nއަތް ލެވުނުތަ؟؟ އަތް ނުލެވުނީ ކީއްވެ؟؟ ކީއްކުރަންތަ ކަންކަން ފޮރުވަން ތިއުޅެނީ؟؟\nޖެނުއަރީ 9, 2021 15:54\nރޯޔަލް ރޭޕްވެސް ނުވޭ ރޭޕަކައް\nޖެނުއަރީ 9, 2021 17:07\nރޭޕްކުރިކަމަށް މިހާރު ބަލަނީ ބޭނުންކުރުމަށްފަހު މރ ލާފަ އެއްލާލީމާ ކަމަށްވަނީ. އިންޑިޔާއިން ބަލާ މިންގަނޑު.\nޖެނުއަރީ 9, 2021 22:12\nތިކަމުގަ ކުއްވެރިވަނީ އަންހެންކުއްޖާ އޭނާ ކީއްކުރަން ރިސޯޓައް ދިޔައީ ނުގޮސް ގޭގަ އޮތްނަމަ ނުވާނެ އެއްވެސްކަމެއް. އަދި އިނޑިޔާގެ ހާލަތައް މިގައުމު ގެންގޮސް ދޭނަން.


Wuhan gai coronavirus report kuri noosveriyaa jalah | Mihaaru\nވޫހާންގައި ކޮރޯނާވައިރަސް ރިޕޯޓްކުރި ނޫސްވެރިޔާ ޖަލަށް\nވޫހާންގެ ހާލަތު ސޯޝަލް މީޑިއާ މެދުވެރިކޮށް ހާމަކޮށްދިން ޒަންގް ޒާން. --ފޮޓޯ:ޔޫޓިއުބް/ސްކްރީންޝޮޓް\n28 ޑިސެމްބަރ 2020 - 13:08\nވޫހާން (ޑިސެމްބަރު 28) - ވޫހާންގައި ކޮރޯނާވައިރަސް ފެތުރޭކަން ރިޕޯޓްކުރި ސިޓިޒަން ޖާނަލިސްޓް ޒަންގް ޒާންގް ހަތަރު އަހަރަށް ޖަލަށްލައިފި އެވެ.\nއުމުރުން 37 އަހަރުގެ ކުރީގެ ގާނޫނީ ވަކީލް ހައްޔަރުކޮށްފައި ވަނީ މެއި މަހު އެވެ. އޭގެ ފަހުން އޭނާ ދިޔައީ ބަނޑުހައިހޫނުކަމުގެ ހަޅުތާލެއް ކުރަމުންނެވެ. ޒާންގެ ވަކީލުން ބުނެފައި ވަނީ އޭނާގެ ސިއްހީ ހާލަތު ވަރަށް ގޯސް ކަމަށެވެ.\nޒާންގުގެ މައްޗަށް ތުހުމަތުކޮށްފައި ވަނީ ހަމަނުޖެހުމަށް ހިތްވަރު ދިނުމުގެ ކުށެވެ. މިއީ ޗައިނާގައި އާއްމުކޮށް އެކްޓިވިސްޓުންގެ މައްޗަށް ކުރާ ތުހުމަތެވެ.\nޗައިނާގައި މިނިވަން މީޑިއާއެއް ނެތުމުން، ވޫހާންގައި ފެތުރޭ ބަލިމަޑުކަން ރިޕޯޓްކުރުމަށް އެ ސިޓީ އަށް އޭނާ ދިޔައީ ފެބްރުއަރީ މަހު އެވެ. ލައިވްސްޓްރީމްކޮށް، ސޯޝަލް މީޑިއާގެ އެކި ވަސީލްތައް މެދުވެރިކޮށް ވޫހާންއާ ބެހޭ މައުލޫމާތު އޭނާ ދިޔައީ ހިއްސާކުރަމުންނެވެ. ނަތީޖާއެއްގެ ގޮތުން ޗައިނާގެ ކަމާބެހޭ ފަރާތްތަކުގެ ސަމާލުކަން އޭނާ އަށް ވަރަށް ބޮޑަށް ލިބުނެވެ.\nޒާންގް ބުނެފައި ވަނީ އޭނާ ވޫހާން އަށް ދިޔައީ އެ ސިޓީގެ ހާލަތާ ގުޅޭ ގޮތުން އެތަނުގައި ދިރިއުޅޭ މީހަކު ކުރި އޮންލައިން ޕޯސްޓަކާ ގުޅިގެން ކަމަށެވެ. ވޫހާން އަށް ގޮސް ޒާންގް ދިޔައީ އެ ސިޓީގެ މަގުތަކުންނާއި ހޮސްޕިޓަލްތަކުން ފެނުނު މަންޒަރުތައް ވީޑިއޯ ކުރަމުންނެވެ.\nޗައިނީޒް ހިއުމަން ރައިޓްސް ޑިފެންޑާސް (ސީއެޗްއާރުޑީ) އިން ބުނެފައި ވަނީ ޒާންގް ގެއްލިފައި ވަނީ މެއި 14 ގައި ކަމަށެވެ. އޭގެ އެއް ދުވަސް ފަހުން ވަނީ ޝެންހާއީގެ ފުލުހުން އޭނާ ހައްޔަރު ކުރި ކަމަށް ބުނެފަ އެވެ.\n10 ކޮމެންޓް, 46 ރިއެކްޝަންސް\nރިޕޯޓް ކުރުމަކުން މައްސަލައެއް ނެތް. މީނަގެ މައްސަލައަކީ ހައްދުން ނެއްޓުން. މާބޮޑަށް ކަންބޮޑުކުރާ އުސޫލުން ނޫސްވެރިކަން ކުރަން އުޅުން. ރާޢްޖޭގައިވެސް މިފަދަ ނޫސްވެރިން އުޅޭ\nޗައިނާގައި ކަންކަމުގައި ހަރުކަށިކޮށް ފިޔަވަޅު އަޅާތީ އެގައުމަށް ލިބޭ އެންމެ ބޮޑު ފައިދާއަކީ އެގައުމުގައި މިބަލި ހީކުރި ވަރަށްވުރެ އަވަހަށް ކޮންޓްރޯލްކުރެވި އިތުރަށް ބަލި ފެންނަ ދިމަދިމާލުން އެކަމާ އުޅެ އިތުރަށް ބޮޑުވަރުވިޔަނުދީ ހިފެހެއްޓުން. މިފަދަ ވަބާއެއްގައި ހަރުކަށިކަން ނުގެންގުޅޭ ގައުމުތަކުގައި ވާ ކަންކަމުން ނިކުންނަ ހިތި ނަތީޖާތައް ފެނޭ.\nއެއްގޮތަކަށްވެސް އިންސާނީ ކަރާމާތަށް އިހްތިރާމްނުކޮށް ކުރާ އެއްވެސް ކަމެއް ޖަސްޓިފައިއެއް ނުވާނެ. މިކަމުން ދޭހަވަނީ މުޅި ދުނިޔެ ހަލާކޮއްލި ކޮރޯނާ ވައިރަސް ސިއްރުކުރަން ޗައިނާއިން ކުރި މުޑުދާރު އަމަލު. އެމީހުން މިކަން ސިއްރު ނުކުރިނަމަ މިހާލަތައް ދާކަށް ނުޖެހޭނެ\nހިސާބައް ވުރެ ގަމާރު ވީމަ ގޯސްކަމެއް ރަގަޅު ކަމައް ދެކިދާނެ ބަލަ ޗައިނާގަ ވައިރަސް އޮތަސް އެކަން ހާމަނުކުރެވެންޏާ ދުނިއައް ފެންނާނީ އެހެން މަންޒަރެއް!\nމަޑުކައްޓަށް އެނގޭތަ ވަބާއަކީ ކޮން އެއްޗެއްކަން؟ ވަބާއަކީ އިންސާނުންނަށް އެއަށް ބާރުފޯރުވޭނެ އެއްޗެއް ނޫން. ޗައިނާ މީހުންނަށް އެނގުނުއިރު އެ ވައިރަސްވަނީ އެހެން ގައުމުތަކަށް ދަތުރުކޮށްފައި. އޭގައި ޗައިނާ މީހުން ކުރާނެކަމެއް ނޯންނާނެ. އެމީހުން ސިއްރުނުކުރިނަމަވެސް މި ފެތުރޭނެ. ވަބާ ފެތުރުމަކީ އިންސާނުންގެ ބަޔަކު ކޮށްގެން އުޅޭކަމެއް ނޫން. މައުލޫމާތު އެނގިގެން ކޮންޓްރޯލްކުރެވޭ އެއްޗެއްނަމަ މިހާރު އޮންނާނީ ދުނިޔޭގައި މި ކޮންޓްރޯލްވެފައި.\nސަރަފޭއަށް ކޮމެންޓްގައިވާ އެއްޗެއްގެ މާނަ ރަގަޅަށް ނޭނގޭ ހާލު އެއަށް ކޮމެންޓްކުރުމުން ސަރަފޭހާ ގަމާރު މީހަކު ނުވޭ.\nތީ ރާއްޖޭގަވެސް ކަންތައް ހިނގާ އުސޫލު.\nއަނެއްހެން ވިސްނައިފިއްޔާ ގޯހެއްނޫން.. ތިޔަ ވާހަކަ ނުދެއްކިނަމަ މިލޮކްޑައުނެއް ނުވީހެއްނު؟؟ އަނެއްކާ މިހުރިހާ މީހުންގެ ދިރިއުޅުންވެސް ހަލާކުނުވީސްދޯ؟؟\nޗައިނާ ބަރާބަރު. އެކަމަކު މީތި ކަޑަ.\nއަހަރުމެންވެސް ކުޑައިރު ގައުމީ އެއްބައިވަންތަ ކަން ނަގާލީއޭ ކިޔުާފަ ޖަލަށްލި. މައުމޫން ސަރުކާރާއި ބެހޭގޮތުން ލިޔުން ލިޔެގެން. މިއަދު އެ ހުރިހާކަމެއް ހަނދާނެއް ނެތް އެއްވެސް ބަަޔަކު


AFC Cup Bracket Challenge: Dhagandey final ah\nއޭއެފްސީ ކަޕް ބްރެކެޓް ޗެލެންޖް: ދަގަނޑޭ ފައިނަލަށް\nދަގަނޑޭ ފައިނަލަށް ދަތުރުކުރީ ސެމީގައި ވިއެޓްނާމުގެ ގުޔެން ގުއެންޑް ހައިއާ ވާދަކޮށް ކުރިހޯދައިގެން\nދަގަނޑޭއަށް 54.68 އިންސައްތަ ވޯޓު ލިބުނު\nފައިނަލުގައި ދަގަނޑޭ ވާދަކުރާނީ ހޮންކޮންގުގެ ޗޭން ސިއު ކީއާ\nކ. މާލެ | 22 ނޮވެންބަރ 2020 | އާދީއްތަ 13:41 | 8,625\nރާއްޖޭގެ ގައުމީ ފުޓްބޯޅަ ޓީމުގެ ފޯވާޑް އަލީ އަޝްފާގު (ދަގަނޑޭ) - މިހާރު\nއޭއެފްސީ ކަޕުގައި ޖަހާފައިވާ ފާހަގަކޮށްލެވޭ ލަނޑުތަކުގެ މެދުގައި އޭޝިއަން ފުޓްބޯލް ކޮންފެޑެރޭޝަން (އޭއެފްސީ) އިން ކުރިއަށްގެންދާ އޭއެފްސީ ބްރެކެޓް ޗެލެންޖުގެ ފައިނަލަށް ރާއްޖޭގައި އުފެދުނު އެންމެ މޮޅު ފުޓްބޯޅަ ކުޅުންތެރިޔާ އަލީ އަޝްފާގު (ދަގަނޑޭ) ދަތުރުކޮށްފިއެވެ.\nދަގަނޑޭ ފައިނަލަށް ދަތުރުކުރީ ސެމީފައިނަލުގައި ވިއެޓްނާމުގެ ގުޔެން ގުއެންޑް ހައިއާ ވާދަކޮށް ކުރިހޯދައިގެންނެވެ. އާންމުންގެ މެދުގައި އޮންލައިނުކޮށް ނެގުނު ވޯޓުގައި ދަގަނޑޭއަށް 54.68 އިންސައްތަ ވޯޓު ލިބުނުއިރު، ގުޔެން ގުއެންޑް ހައިއަށް ލިބުނީ 45.32 އިންސައްތަ ވޯޓެވެ.\nފޯރިގަދަ ވެގެންދިޔަ މި ޕޯލް ކުރިއަށްދިޔައިރު ސޯޝަލް މީޑިއާގައި ދިވެހިން ވަނީ ބޮޑު ކެމްޕެއިނެއްކޮށް، ދަގަނޑޭއަށް ވޯޓު ހޯދައިދީފައެވެ. އެގޮތުން ދަގަނޑޭއަށް ވޯޓު ހޯދުމަށް ދިވެހިން ވަނީ "ޓީމް އަޝްފާގު" ގެ ނަމުގައި ކޮމިއުނިޓީ ވައިބާ ގްރޫޕެއްވެސް ހަދާފައެވެ.\nދިވެހިން ހިންގި ބޮޑު ކެމްޕެއިނަށްފަހު ފައިނަލަށް ދަގަނޑޭ ހޮވުމާއެކު އޭނާ ވަނީ ދިވެހި ސަޕޯޓަރުންނަށް ޝުކުރު ބަންޑުންކޮށްލާފައެވެ. ދަގަނޑޭ ކުރި ޓްވީޓެއްގައި ބުނީ އޭއްފްސީ ކަޕް ބްރެކެޓް ޗެލެންޖުގެ ސެމީފައިނަލް ބުރުގެ ޕޯލް ކާމިޔާބުކޮށް، ފައިނަލް ބުރަށް ދަތުރުކުރުމަށް ރެއާދުވާލު ވޯޓު ހޯދުމަށް މަސައްކަތްކުރި އެންމެހާ ސަޕޯޓަރުންނަށް ޝުކުރު އަދާކުރާ ކަމަށެވެ. އަދި އަދި ގައުމަށް ރީތި ނަން ހޯދައިދިނުމަށް ލިބޭ ކޮންމެ ފުރުސަތެއްގެ ބޭނުން އެންމެ ރަނގަޅު ގޮތުގައި ހިފުމަކީ އޭނާގެ ގައުމީ ވާޖިބެއްގެ ގޮތުގައި އަބަދުވެސް ދެކޭނެ ކަމަށްވެސް ވަނީ ބުނެފައެވެ.


Gaanoonah genevey islaahuge dhashun tharahgee nukurevi huri...\nޓުއަރިޒަމް ގާނޫނަށް ގެނެވޭ އިސްލާހުތައް\nޓުއަރިޒަމް ގާނޫނަށް ގެނެވޭ އިސްލާހުގެ ދަށުން ތަރައްގީ ނުކުރެވި ހުރި ރަށްތައް ހެދުމަށް އިތުރު ބާރެއް!\nމިވަގުތު ތަރައްގީ ނުކުރެވިވާ 85 ރަށެއް އެބައޮތް\nއިސްލާހުތަކަކީ ރާއްޖޭގެ ފަތުރުވެރިކަމުގެ ސިނާއަތަށް ކުރިމަތިވެފައިވާ ގޮންޖެހުންތައް ހައްލު ކުރުމަށް ވަރަށް މުހިއްމުކަންކަން\nކ. މާލެ | 25 ނޮވެންބަރ 2020 | ބުދަ 14:31 | 2,123\nޓުއަރިޒަމް މިނިސްޓަރ ޑރ. އަބްދުﷲ މައުސޫމް - މަޖިލިސް\nޓުއަރިޒަމް ގާނޫނަށް ގެނެވޭ އިސްލާހުތަކާއި އެކު ރާއްޖޭގައި ތަރައްޤީ ނުކުރެވި ހުރި ރަށްތައް ތަރައްގީ ކުރުމަށް ވަރަށް ބޮޑަށް ބާރު ލިބިގެންދާނެ ކަމަށް ޓުއަރިޒަމް މިނިސްޓަރ ޑރ. އަބްދުﷲ މައުސޫމް ވިދާޅުވެއްޖެ އެވެ.\nގާނޫނަށް ގެނެވޭ އިސްލާހުތަކާއި ގުޅިގެން މަޝްވަރާ ކުރުމަށް މުޅި މަޖިލީހުގެ ކޮމިޓީ ބައްދަލުވުމުގައި ވާހަކަދައްކަވަމުން އޭނާ ވިދާޅުވީ މިހާރު ހުށައެޅިފައިވާ އިސްލާހުތަކަކީ ރާއްޖޭގެ ފަތުރުވެރިކަމުގެ ސިނާއަތަށް ކުރިމަތިވެފައިވާ ގޮންޖެހުންތައް ހައްލު ކުރުމަށް ވަރަށް މުހިއްމު ކަމެއް ކަމަށެވެ.\nގާނޫނަށް ހުށައެޅިފަިއވާ އިސްލާހުތަކުން ލިބޭނެ ފައިދާތަކާއި ގުޅިގެން ވާހަކަދައްކަވަމުން ޑރ. މައުސޫމް ވިދާޅުވީ މި އިސްލާހުތަކުގެ ސަބަބުން ރާއްޖޭގައި މިވަގުތު ތަރައްގީ ނުކުރެވި ހުރި 85 ރަށް ހެދުމަށް ވަރަށް ބޮޑަށް ބާރުލިބިގެންދާނެ ކަމަށެވެ. މިހާރުގެ ހާލަތަށް އަލިއަޅުއްވާލައްވާ މިނިސްޓަރ ވިދާޅުވީ ރާއްޖޭގެ އަތޮޅުތަކުގައި މިގޮތަށް ހުރި ރަށްތަކުން ދައުލަތަށް އާމްދަނީ ނުވަދެ، އެތައް ބަޔަކަށް ލިބެންޖެހޭ ވަޒީފާ އުފެއްދިފައި ނުވާ ކަމަށެވެ.\nރާއްޖޭގައި ނުހެދި ވަރަށް ގިނަ ދުވަސްތަކެއް ވަންދެން 85 ރަށް އެބައޮތް. އެތަންތަން ހެދޭނެ މަގެއް ފަހިކޮށްދެވޭ. މިކަންކަމަކީ މުޅި ޓުއަރިޒަމްގެ ސިނާއަތަށް ވަރަށް މުހިއްމު ކަމެއް. ވަރަށް ގިނަ އަތޮޅުތަކުގައި މި ތަންތަން ނުހެދި ހުރުމުގެ ސަބަބުން ދައުލަތަށް އާމްދަނީ ނުލިބި ވަނީ އެ އަތޮޅުތަކުގައި މި ދެންނެވި ރަށްތަކާއި ފަޅުތަކާއި ކައިރީގައި ހުރި މީހުން އުޅޭ ރަށްތަކުގައި މަސައްކަތް ކުރަން ތިބި މުވައްޒަފުންނަށް ވަޒީފާ ނުލިބި، ކުރިއަށް ގޮސްފަ މިއޮތީ.\n~ ޓުއަރިޒަމް މިނިސްޓަރ ޑރ. އަބްދުﷲ މައުސޫމް\nއެޖެންޑާ-19 ގެ ވައުދެއް ކަމަށްވާ ރިސޯޓްތަކުގައި މަސައްކަތް ކުރާ މުވައްޒަފުންގެ ޑިއުޓީ ނިމުމުން ރިސޯޓްް ދޫކޮށް ދެވޭ ގޮތަށް ހެދުމާއި ގުޅޭގޮތުން ވާހަކަދައްކަވަމުން މިނިސްޓަރ ވިދާޅުވީ މިގޮތަށް ކަންކަން ބައްޓަން ވެގެންދާނީ އެ ރަށްތައް ތަރައްގީ ކުރެވިގެން ކަމަށެވެ.


Yameen minivan kurumah idhikolhu coalitionun Raees Solih ge arihah!\nކުރީގެ ރައީސް ޔާމީން ގެންދަވަނީ ފަސް އަަހަރުގެ ޖަލު ހުކުމެއް ތަންފީޒް ކުރައްވަމުން--\n8 ޑިސެންބަރ 20192ކޮމެންޓް\nޔާމީން މިނިވަން ކުރުމަށް އިދިކޮޅު ކޯލިޝަނުން ރައީސް ސޯލިހުގެ އަރިހަށް!\nމަނީ ލޯންޑަރިންގެ ކުށުގައި ފަސް އަހަރުގެ ޖަލު ހުކުމެއް ތަންފީޒް ކުރައްވަމުން އަންނަ ކުރީގެ ރައީސް އަބްދުﷲ ޔާމީން މިނިވަން ކުރުމާއި ގުޅޭ ގޮތުން އިދިކޮޅު ކޯލިޝަނުން މިއަދު ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހާއި ބައްދަލުކުރަން ހަމަޖެހިއްޖެ އެވެ.\nސީއެންއެމްއަށް މައުލޫމާތު ދެއްވަމުން އިދިކޮޅު ޕީޕަލްސް ނެޝަނަލް ކޮންގްރެސް (ޕީއެންސީ)ގެ ޕީޖީ ލީޑަރު އަދި މަޑުއްވަރީ ދާއިރާގެ މެމްބަރު އާދަމް ޝަރީފް ވިދާޅުވީ އިދިކޮޅު ކޯލިޝަންގެ ވަފްދެއް މިއަދު ހަވީރު 04:00 ޖަހާއިރު ރައީސް ސޯލިހާ ބައްދަލުކުރަން ހަމަޖެހިފައިވާ ކަމަށެވެ.\nއާދަމް ޝަރީފް ވިދާޅުވީ އެ ބައްދަލުކުރެއްވުމުގައި މަޝްވަރާ ކުރެވިގެން ދާނީ ރައީސް ޔާމީންގެ ޝަރީއަތް ކުރިއަށް ދިޔަ ގޮތާއި، އެމަނިކުފާނު މިނިވަން ކުރުމާއި ގުޅޭ ގޮތުން ކަމަށެވެ. މެމްބަރު އާދަމް ޝަރީފް ވިދާޅުވީ ރައީސް ޔާމީނަށް އިއްވާފައިވާ ހުކުމަކީ ސިޔާސީ ހުކުމެއް ކަމަށާއި، އެމަނިކުފާނު މިނިވަން ކުރުމަށް ފަހު ނޫނީ އިދިކޮޅު ކޯލިޝަންގެ މަސައްކަތް ހުއްޓަވާނުލައްވާނެ ކަމަށެވެ.\nރައީސް ޔާމީން މިނިވަން ކުރުމަށް ޕެޓިޝަނެއް ހުޅުވާލާފައި ވާއިރު، ރެއާއި ހަމައަށް 2000 އަށް ވުރެ ގިނަ މީހުން އެ ޕެޓިޝަންގައި ސޮއިކޮށްފައިވާ ކަމަށް އާދަމް ޝަރީފް ވަނީ ވިދާޅުވެފަ އެވެ.\nރައީސް ޔާމީންގެ މައްޗަށް މަނީ ލޯންޑަރިންގެ ކުށް ސާބިތުވެ ފަސް އަހަރުގެ ޖަލު ހުކުމަކާއި ފަސް މިލިއަން ޑޮލަރުގެ ޖޫރިމަނާއެއް އިއްވާފައި ވަނީ މިދިޔަ ނޮވެމްބަރު މަހުގެ 28 ވަނަ ދުވަހު އެވެ.\nއެމަނިކުފާނަށް އިއްވި ޖަލު ހުކުމް މިހާރު ތަންފީޒް ކުރައްވަމުން އަންނައިރު، ރައީސް ޔާމީން ސަލާމަތް ކުރުމުގެ މަސައްކަތް އިދިކޮޅު ކޯލިޝަނުން މިހާރު އަންނަނީ ކުރަމުންނެވެ.\nއެގޮތުން އެމަނިކުފާނަށް އިއްވި ޖަލު ހުކުމާއި ގުޅޭ ތަފްސީލް ބައިނަލްއަގްވާމީ ފަރާތްތަކާއި ހިއްސާ ކުރެއްވުމަށް އެ ކޯލިޝަންގެ ވަފްދެއް ވަނީ ސްރީލަންކާއަށް ވެސް ޒިޔާރަތްކޮށްފަ އެވެ.\nޔާމީންގެ ސަރުކާރުގައި އިކޮނޮމިކް މިނިސްޓަރުކަން ކުރެއްވި މިހާރުގެ މާވަށު ދާއިރާގެ މެމްބަރު މުހައްމަދު ސައީދު ވިދާޅުވީ ޝަރީއަތް ދިޔަ ގޮތާއި މެދު ބޭރުގެ ފަރާތްތަކުން ކަންބޮޑުވުން ފާޅުކޮށްފައިވާ ކަމަށެވެ.\nޝަރީއަތް ދިޔަ ގޮތާއި މެދު ބޭރުގެ ފަރާތްތަކުން ވަރަށް އަވަހަށް ބަޔާންތައް ނެރޭނެ ކަމަށް ސައީދު ވިދާޅުވި ނަމަވެސް، މިހާތަނަށް އައިއިރު، އެކަމާއި ގުޅިގެން ބައިނަލްއަަގްވާމީ މުޖްތަމައުން ބަޔާނެއް ނެރެފައެއް ނުވެ އެވެ.\nރައީސް ޔާމީނަށް އިއްވި ހުކުމާއި ދެކޮޅަށް އިދިކޮޅު ކޯލިޝަނުން ބައިނަލްއަގްވާމީ ފަރާތްތަކާއި ބައްދަލުކޮށްފައި ވާއިރު، އެމަނިކުފާނުގެ ވެރިކަމުގައި ކުރީގެ ރައީސް މުހައްމަދު ނަޝީދަށް އިއްވި ހުކުމާއި ދެކޮޅަށް އޭރުގެ އިދިކޮޅު އެމްޑީޕީން ބައިނަލްއަގްވާމީ މުޖްތަމާއި ބައްދަލުކުރުމުން ރައީސް ޔާމީން އެކަން ސިފަކުރައްވާފައި ވަނީ ޝަރުއީ ދާއިރާއަށް ނުފޫޒު ފޯރުވުމުގެ އަމަލެއްގެ ގޮތުގަ އެވެ.\nއެހެންކަމުން ރައީސް ޔާމީން ނިސްބަތްވެވަޑައިގަންނަވާ ޕާޓީގެ މެމްބަރުން އެމަނިކުފާނަށް އިއްވި ހުކުމާއި ދެކޮޅަށް ކުރައްވަމުން އަންނަ މަސައްކަތް ގިނަ ރައްޔިތުން ސިފަ ކުރަމުން އަންނަނީ ޝަރުއީ ދާއިރާއަށް ނުފޫޒު ފޯރުވުމަށް ހިންގަމުން އަންނަ އަަމަލުތަކެއްގެ ގޮތުގަ އެވެ.\nރައީސް ޔާމީނަށް އިއްވާފައިވާ ޖަލު ހުކުމް ވަނީ މިދިޔަ މަހުގެ 30 ވަނަ ދުވަހު ހައިކޯޓްގައި އިސްތިއުނާފްކޮށްފަ އެވެ.\nއިދިކޮޅު ކޯލިޝަން ރައީސް ޔާމީން ރައީސް ޞާލިޙް\nކޯޓުން ހުކުމް ކުރީމާ ރައީސްއަށް ކޮއްދެވޭނީ ކޮންކަމެއްތޯ ؟ ހުކުމުގެ 2/3 ނުނިމެނީސް ރައީސްއަށް ކުރެވޭނެ އެއްވެސް ކަމެއްނޯންނާނެއެވެ. ޖުޑީޝަރީއަށް ނުފޫޒް ފޯރުވަން ނޫއްޅުއްވާށެވެ.\nތިޔަ މީހަކީވެސް ހަމަ ގޭގައި އިންނަންޖެހޭ މީހެއްނޫން...... ހަމަރައީސެކޭ ކިޔާފަ ގެއަށް


ފްރެންޗް ލީގު: ކަވާނީގެ ލަނޑުން މާސޭ އަތުން ޕީއެސްޖީ ސަލާމަތްވެއްޖެ\nމާސޭ އޮތީ 18 ޕޮއިންޓާއެކު ޕޮއިންޓް ތާވަލުގެ ފަސްވަނައިގައި\nޕީއެސްޖީ އޮތީ 26 ޕޮއިންޓާއެކު ޕޮއިންޓް ތާވަލުގެ އެއްވަނައިގައި\nޕީއެސްޖީ ލީގުގައި ކުޅުނު އެއްވެސް މެޗަކުން އަދި ބަލިނުވޭ\n23 އޮކްޓޯބަރ 2017 | ހޯމަ 12:10\nފްރެންޗް ލީގުގައި މާސޭ އަދި ޕީއެސްޖީ ބައްދަލުކުރި މެޗުގެ ތެރެއިން\nފްރެންޗް ލީގުގައި ފަހުވަގުތު އެޑިންސަން ކަވާނީ ކާމިޔާބުކުރި ލަނޑުން އޮލިމްޕިކް މާސޭ އަތުން ޕެރިސް ސެއިންޓް ޖާމަން (ޕީއެސްޖީ) ބަލިނުވެ ސަލަމާތްވެއްޖެއެވެ.\nއާދީއްތަ ދުވަހުގެ ރޭ ޕީއެސްޖީ އަދި މާސޭ ބައްދަލުކުރި މެޗު އެއްވަރުވީ 2-2 ގެ ނަތީޖާއަކުންނެވެ.\nލިޔޯން ދަނޑުގައި ކުޅުނު މި މެޗު ފެށިގެން ބޯޅަ ކޮންޓްރޯލްކޮށް ރަނގަޅަށް ކުޅެމުންދިޔައީ ޕީއެސްޖީއެވެ. އެގޮތުން އެޓީމުންދިޔައީ މާސޭގެ ހާފަށް ބާރުބޮޑުކޮށް، ލަނޑު ޖެހުމަށް ފުރުސަތު ތަނަވަސްކުރަމުންނެވެ.\nTakeabow, Luiz Gustavo - WHAT A STRIKE! WHAT A GOAL! Beats Areola from distance.#OMPSG - pic.twitter.com/TLXgngBHRT\n— Olympique Marseille (@OM_English) October 22, 2017\nއެހެންނަމަވެސް ޕީއެސްޖީން ރަނގަޅަށް ކުޅެމުންދަނިކޮށް 16 ވަނަ މިނެޓުގައި މާސޭ އިން ވަނީ ލަނޑެއް ކާމިޔާބުކޮށް މެޗުގެ ލީޑު ނަގާފައެވެ. މި ލަނޑު ޕީއެސްޖީގެ ޕެނަލްޓީ އޭރިޔާ ބޭރުން ފޮނުވާލި ބާރު ހަމަލާއަކުން ކާމިޔާބުކުރީ ލުއިސް ގުސްޓާވޯއެވެ.\nމި ލަނޑަށްފަހު ޕީއެސްޖީން ވަނީ އެޓީމުގެ އެޓޭކްތައް ވަރުގަދަކޮށްފައެވެ. އެގޮތުން ނޭމާ އަދި ކަވާނީ ދިޔައީ ލަނޑު ޖެހުމަށް ފުރުސަތު ހޯދަމުންނެވެ. ޕީއެސްޖީން މެޗުގެ ނަތީޖާ ހަމަހަމަކުރީ 33 ވަނަ މިނެޓުގައި ރަބިއޮޓްގެ އެހީތެރިކަމާއެކު ނޭމާ ކާމިޔާބުކުރި ލަނޑުންނެވެ.\n#OMPSG @KMbappe pic.twitter.com/fCjzgOgLjj\n— PSG Officiel (@PSG_inside) October 22, 2017\nދެވަނަ ހާފް ފެށިގެންވެސް ޕީއެސްޖީގެ ފަރާތުން މޮޅު ކުޅުމެއް ފެނިގެންގޮސްފައިވާއިރު، ލަނޑު ޖެހުމަށް އެޓީމަށް ވަނީ ގިނަ ފުރުސަތުތަކެއް ލިބި ބޭކާރުވެފައެވެ.\nމާސޭ އިން ދެވަނަ ފަހަރަށް މެޗުގެ ލީޑު ނެގީ 80 ވަނަ މިނެޓުގައި ތައުވިން ކާމިޔާބުކުރި ލަނޑުންނެވެ. މި ލަނޑާއެކު ޕީއެސްޖީގެ މަސައްކަތް އިތުރުވިއެވެ. ޕީއެސްޖީއަށް އިތުރު ހުރަސްތަކާ ކުރިމަތިވީ 88 ވަނަ މިނެޓުގައި އެޓީމުގެ ފޯވާޑް ނޭމާ އަށް ދެވަނަ ރީނދޫ ކާޑު ދައްކާ ރަތް ކާޑެއް ދެއްކުމަށްފަހު ދަނޑުން ފޮނުވާލުމުންނެވެ.\n90' OHHHHHHH NOTRE @ECavaniOfficial !!!! QUEL BUUUUUUT ! #OMPSG #Classico pic.twitter.com/ptJ4WiYrzD\nއެހެންނަމަވެސް މެޗުގެ އިތުރުވަގުތުގައި ކަވާނީ ވަނީ ޕީއެސްޖީއަށް ނަތީޖާ ހަމަހަމަކޮށްދީފައެވެ. މި ލަނޑު އޭނާ ކާމިޔާބުކުރީ ޕީއެސްޖީއަށް ފަހުވަގުތު ލިބުނު ހިލޭ ޖެހުން އެއްފަހަރުން ގޯލު ތެރެއަށް ފޮނުވާލައިގެންނެވެ.\nމި ނަތީޖާއާއެކު ޕީއެސްޖީ އޮތީ ކުޅުނު 10 މެޗުން ލިބުނު 26 ޕޮއިންޓާއެކު ޕޮއިންޓް ތާވަލުގެ އެއްވަނައިގައެވެ. ޕީއެސްޖީ ލީގުގައި ކުޅުނު އެއްވެސް މެޗަކުން އަދި ބަލިނުވެއެވެ. މާސޭ އޮތީ ކުޅުނު ކުޅުނު 10 މެޗުން ލިބުނު 18 ޕޮއިންޓާއެކު ޕޮއިންޓް ތާވަލުގެ ފަސްވަނައިގައެވެ. ދެވަނައިގައި 22 ޕޮއިންޓާއެކު އޮތީ މޮނާކޯއެވެ.\nAprès ce #Classico, @PSG_inside est toujours premier du classement dans cette @Ligue1Conforama #OMPSG pic.twitter.com/QE8F8NiNEh


ސަފާރީގައި ޕާޓީ ކުރި މީހުން މަސްތުވި ކަމަކަށް ނުބެލެވޭ: ފުލުހުން – Dhen.mv\nސަފާރީގައި ޕާޓީ ކުރި މީހުން މަސްތުވި ކަމަކަށް ނުބެލެވޭ: ފުލުހުން\nJuly 1, 2020 - 5:12 pm\nބިދޭސީ އަންހެންމީހާއަށް ޖިންސީ ގޯނާކުރި ސަފާރީގައި ތިބި މީހުން ތިވީ، މަސްތުގެ ހާލުގައި ކަމަށް ނުބެލެވޭ ކަމަށް ފުލުހުން ވިދާޅުވެއްޖެއެވެ.\nމިދިޔަ ބުރާސްފަތި ދުވަހު ހިނގި އެހާދިސާއާއި ގުޅޭގޮތުން ރައްޔިތުން މަޖިލީހުގެ ހިއުމަން ރައިޓްސް އެންޑް ޖެންޑާ ކޮމެޓީގައި ދަނގެތި ދާއިރާގެ މެންބަރު ކާނަލް ރިޓަޔާޑު މުހައްމަދު ނާޒިމް ވަނީ ސުވާލު ކުރައްވާފައެވެ.\nއެގޮތުން ސަފާރީގައި ތިބި މީހުންގެ ތެރެއިން ފުލުހުން މައުލޫމާތު ސާފު ކުރުމުގެ ގޮތުން ނަމަވެސް އަދި ހައްޔަރުކޮށްގެން ނަމަވެސް ޕޮލިސް ސްޓޭޝަން އަށް ގެންދިޔަ މީހުންގެ ހާލަތު ހުރީ ކިހިނެއްތޯ ކާނަލް ނާޒިމް ތަކުރާރުކޮށް ސުވާލު ކުރެއްވުމުން ޑެޕިއުޓީ ކޮމިޝަނަރު އޮފް ޕޮލިސް އަބްދުލް މަންނާނު ޔޫސުފް ވިދާޅުވީ އެ މައްސަލައިގައި ފުލުހުންގެ އިދާރާއަށް ގެންދިޔައީ ދެ މީހުން ކަމަށާއި އެ ދެމީހުން ވެސް ތިބީ މަސްތުގެ ހާލަތުގައި ކަމަށް ނުބެލެވޭތީ އެކަން ރިކޯޑު ކުރެވިފައި ނުވާ ކަމަށެވެ.\nރައްޔިތުންގެ މަޖިލީހުގެ މާފަންނު އުތުރު ދާއިރާގެ މެންބަރު އިމްތިޔާޒް ފަހުމީ ވެސް މިސުވާލު ކުރެއްވުމުން މަންނާނު ވިދާޅުވީ އެވަގުތު ތިބި ފުލުހުންނަށް ހައްޔަރުކުރި މީހުންގެ ކުޑަކަމުދާ ތަކެތި ނަގައިގެން ޓެސްޓު ކުރަންޖެހޭ ވަރުގެ ކަމެއް ނުފެންނާތީ އެކަން ރެކޯޑު ކުރެވިފައި ނުވާ ކަމަށެވެ.\nނަފުރަތުގެ އަމަލު ޖިނާއީ ކުށަކަށް ހަދާ ބިލާ ދެކޮޅަށް 31 ކައުންސިލަކުން ބަޔާން ނެރެފި\nއެމްޑީޕީ ވެރިކަމެއް ނަމަ އަނދިރި ދައުލަތް ފާޅުވޭ: އެމްޕީ ޝިފާއު


ދިވެހި - Sorah Al-Fath ( The Victory )\nNoble Quran » ދިވެހި » Sorah Al-Fath ( The Victory )\nހަމަކަށަވަރުން، ތިމަންރަސްކަލާނގެ ކަލޭގެފާނު ފޮނުއްވީ ހެކިވަނިވި ބޭކަލަކު ކަމުގައްޔާއި (مؤمن ންނަށް) އުފާވެރިކަމުގެ خبر ދެއްވައި، (كافر ންނަށް) ބިރުވެރިކަމުގެ خبر ދެއްވާ ބޭކަލަކު ކަމުގައެވެ.\n(އެއީ) ތިޔަބައިމީހުން اللَّه އަށާއި، އެކަލާނގެ رسول އާއަށް إيمان ވުމަށްޓަކައެވެ. އަދި އެކަލާނގެއަށް نصر ވެރިވުމަށާއި، އެކަލާނގެއަށް މާތްކޮށްހިތުމަށްޓަކައެވެ. އަދި އެކަލާނގެއަށް ހެނދުނާއި، ހަވީރު ތިޔަބައިމީހުން تسبيح ދެންނެވުމަށްޓަކައެވެ.\nހަމަކަށަވަރުން، ކަލޭގެފާނަށް بيعة ހިފާމީހުން بيعة ހިފާކަންކަށަވަރީ اللَّه އަށެވެ. اللَّه ގެ يدقدرة ފުޅުވަނީ، އެއުރެންގެ އަތްތަކަށްވުރެ މަތީގައެވެ. ފަހެ، عهد އުވާލައިފިމީހާ (ދަންނާށެވެ!) ފަހެ، އެމީހާ عهد އުވައިލާކަންކަށަވަރީ، އޭނާގެ އަމިއްލަ نفس ގެ މައްޗަށެވެ. އަދި އެކަމެއްގެ މައްޗަށް އެމީހަކު اللَّه އަށް ވެފައިވާ عهد ފުއްދައިފިމީހާ (ދަންނާށެވެ!) ފަހެ، اللَّه އެމީހަކަށް ބޮޑުވެގެންވާ ދަރުމަ ދެއްވާނެތެވެ.\nأعرابى ންގެ ތެރެއިން ހަނގުރާމަޔަށްނުގޮސް ފަސްޖެހުނުމީހުން ކަލޭގެފާނަށް ދަންނަވާނެތެވެ. ތިމަންމެންގެ މުދާތަކާއި، ތިމަންމެންގެ أهل ވެރިން ތިމަންމެން ހަނގުރާމަޔަށް ދިޔުން مشغول ކޮށްފިއެވެ. ފަހެ، ތިމަންމެންގެ ފާފަފުއްސެވުމަށް ކަލޭގެފާނު އެދިވަޑައިގެންދެއްވާށެވެ! އެއުރެންގެ ހިތްތަކުގައި ނުވާއެއްޗެއް، އެއުރެންގެ ދޫތަކުން ބުނެތެވެ. ކަލޭގެފާނު ވިދާޅުވާށެވެ! ތިޔަބައިމީހުންނަށް ގެއްލުމަކަށް އިރާދަކުރައްވައިފިނަމަ، ނުވަތަ ތިޔަބައިމީހުންނަށް މަންފާއަކަށް އިރާދަކުރައްވައިފިނަމަ، اللَّه ގެ حضرة ން އެއްވެސްކަމެއް މިލްކުވެގެންވަނީ، ތިޔަބައިމީހުންކުރެ ފަހެ، ކާކަށްހެއްޔެވެ؟ އަދި ކިއެއްތަ! ތިޔަބައިމީހުންކުރާ عمل ތައް މޮޅަށްދެނެވޮޑިގެންވާ ކަލަކުކަމުގައި اللَّه ވޮޑިގެންވެއެވެ.\nއަދި ކިއެއްތަ! ތިޔަބައިމީހުން ހީކުރީ رسول އާއާއި، مؤمن ން އެއުރެންގެ أهل ވެރިންގެ ގާތަށް ދުވަހަކުވެސް އެނބުރިވަޑައި ނުގަންނަވާނެކަމަށެވެ. އަދި ތިޔަބައިމީހުންގެ ހިތްތަކުގައި އެކަން ޒީނަތްތެރިކުރެއްވިއެވެ. އަދި ތިޔަބައިމީހުން ނުބައިހީތައް ހީކުރީމުއެވެ. އަދި ގެއްލި ހަލާކުވެގެންވާ ބަޔަކުކަމުގައި ތިޔަބައިމީހުންވީމުއެވެ.\nއަދި اللَّه އަށާއި، އެކަލާނގެ رسول އާއަށް إيمان ނުވާ މީހާ (ދަންނާށެވެ!) ފަހެ، ހަމަކަށަވަރުން، ތިމަންރަސްކަލާނގެ كافر ންނަށްޓަކައި އަނދައަނދާހުންނަ ނަރަކަ ތައްޔާރުކުރެއްވީމެވެ.\nއަދި އުޑުތަކާއި، ބިމުގެ ވެރިކަންވަނީ اللَّه އަށެވެ. އެކަލާނގެ އިރާދަކުރައްވާ މީހަކަށް ފާފަފުއްސަވަތެވެ. އަދި އެކަލާނގެ އިރާދަކުރައްވާ މީހަކަށް عذاب ދެއްވަތެވެ. އަދި ގިނަގިނައިން ފާފަފުއްސަވާ، رحيم ވަންތަ ކަލަކުކަމުގައި اللَّه ވޮޑިގެންވެއެވެ.\nغنيمة ތަކެއް އަތުލުމަށްޓަކައި، غنيمة ތަކަކަށް (އެބަހީ: ހަނގުރާމަޔަށް) ތިޔަބައިމީހުން ހިނގައްޖެނަމަ، ހަނގުރާމަޔަށް ނުގޮސް ފަސްޖެހުނުމީހުން ބުނާހުށްޓެވެ. ތިޔަބައިމީހުންގެ ފަހަތުން ތިމަންމެން ދިޔުމަށް ތިމަންމެން ދޫކޮށްލާށެވެ! އެއުރެން އެދެނީ، اللَّه ގެ ބަސްފުޅު ބަދަލުކުރުމަށެވެ. ކަލޭގެފާނު ވިދާޅުވާށެވެ! ތިމަންމެންގެ ފަހަތުން ތިޔަބައިމީހުން އައިސްގެންނުވާނެއެވެ. މީގެކުރިން اللَّه އަންގަވާފައިވަނީ އެފަދައިންނެވެ. ދެން އެއުރެން ބުނާނެތެވެ. އަދި ކިއެއްތަ! ތިޔަބައިމީހުން ތިމަންމެންނާ حسد ވެރިވަނީއެވެ. އަދި ކިއެއްތަ! ދާދިކުޑަކޮށް މެނުވީ އެއުރެންނަކަށް ނުވިސްނެތެވެ.\nأعرابى ންގެ ތެރެއިން ހަނގުރާމަޔަށް ނުގޮސް ފަސްޖެހުނުމީހުންނަށް ކަލޭގެފާނު ވިދާޅުވާށެވެ! ގަދަފަދަވެގެންވާ ބާރެއްގެ ވެރިބަޔަކުގެ ގާތަށް ދިޔުމަށް ތިޔަބައިމީހުންނަށް ގޮވައިލައްވާނެތެވެ. ތިޔަބައިމީހުން އެއުރެންނާ ހަނގުރާމަކުރުމަށެވެ. ނުވަތަ އެއުރެން ކިޔަމަންވެ إسلام ވުމަށެވެ. ފަހެ، ތިޔަބައިމީހުން ކިޔަމަންވާނަމަ، ރިވެތިވެގެންވާ ދަރުމަ ތިޔަބައިމީހުންނަށް اللَّه ދެއްވާނެތެވެ. އަދި މީގެކުރިން ތިޔަބައިމީހުން ފުރަގަސްދިން ފަދައިން ތިޔަބައިމީހުން ފުރަގަސްދޭނަމަ، ވޭންދެނިވި عذاب އަކުން އެކަލާނގެ ތިޔަބައިމީހުންނަށް عذاب ދެއްވާނެތެވެ.\nކަނުމީހާގެ މައްޗަކަށް ކުށެއްނެތެވެ. އަދި ކޮރުމީހާގެ މައްޗަކަށްވެސް ކުށެއްނެތެވެ. އަދި ބަލިމީހާގެ މައްޗަކަށްވެސް ކުށެއްނުމެނެތްމެއެވެ. اللَّه އާއި، އެކަލާނގެ رسول އާއަށް ކިޔަމަންވާމީހާ، އެތާނގެ ދަށުން ފެންކޯރުތައް ހިނގަހިނގާ ހުންނަ ސުވަރުގެތަކަށް، އެކަލާނގެ އެމީހާ ވައްދަވާނެތެވެ. އަދި ފުރަގަސްދީފި މީހާޔަށް ވޭންދެނިވި عذاب އަކުން އެކަލާނގެ عذاب ދެއްވާނެތެވެ.\nހަމަކަށަވަރުން، ގަސްދޮށުގައި އެއުރެން ކަލޭގެފާނަށް بيعة ހިފާހިނދު، އެ مؤمن ތަކުންނާމެދު اللَّه ރުހިވޮޑިގެންފިއެވެ. ފަހެ، އެއުރެންގެ ހިތްތަކުގައިވާ ކަންތައް އެކަލާނގެ ދެނެވޮޑިގެންވެތެވެ. ފަހެ، އެކަލާނގެ އެއުރެންގެ މައްޗަށް ހިތްހަމަޖެހުން ބާވައިލައްވައި އަދި ޖަޒާއެއްގެ ގޮތުގައި ގާތްވެގެންވާ فتح އެއް އެއުރެންނަށް ދެއްވިއެވެ.\nއަދި އެއުރެންނަށް ލިބޭނެ ގިނަ غنيمة މުދާތައްވެސްމެއެވެ. عزيز ވަންތަ، حكيم ވަންތަ ކަލަކު ކަމުގައި اللَّه ވޮޑިގެންވެއެވެ.\nތިޔަބައިމީހުންނަށް ލިބޭނެ ގިނަ غنيمة މުދާތަކެއް، ތިޔަބައިމީހުންނަށް اللَّه وعد ކުރައްވާފައިވެެއެވެ. ފަހެ، މިކަންތައް ތިޔަބައިމީހުންނަށް އެކަލާނގެ އަވަސްކޮށްދެއްވިއެވެ. އަދި ތިޔަބައިމީހުންގެ ކިބައިން މީސްތަކުންގެ އަތްތައް (އެބަހީ: އުނދަގޫތައް) ދުރުކުރެއްވިއެވެ. އަދި (مؤمن ންނަށް نصر ލިބޭނެކަމުގެ) ހެތްކެއްކަމުގައި އެކަން ވުމަށްޓަކައެވެ. އަދި ތިޔަބައިމީހުންނަށް ސީދާވެގެންވާ ތެދުމަގަކަށް މަގުދެއްކެވުމަށްޓަކައެވެ.\nއަދި އެކަމުގެ މައްޗަށް ތިޔަބައިމީހުން ކުޅަދާނަވެގެންނުވާ އެހެންކަމެއްވެއެވެ. ހަމަކަށަވަރުން، اللَّه އެކަން ދެނެވޮޑިގެންވެއެވެ. ކޮންމެކަމެއްގެ މައްޗަށް ކުޅަދުންވަންތަ ކަލަކުކަމުގައި اللَّه ވޮޑިގެންވެއެވެ.\nكافر ވިމީހުން، ތިޔަބައިމީހުންނާ ހަނގުރާމަކުރިނަމަ، އެއުރެން ފުރަގަސްދީ އެނބުރި ހިނގައްޖައީސްކަން ކަށަވަރެވެ. ދެން އެއުރެންނަކަށް އެހީތެރިޔަކުވެސް، އަދި نصر ވެރިޔަކުވެސް ނުފެންނާނެތެވެ.\n(އެއީ) މީގެކުރިންވެސް اللَّه އެކަލާނގެ (އަޅުތަކުންނާމެދު) ކަންހިންގަވާފައިވާ ގޮތެވެ. އަދި اللَّه ކަންހިންގަވާގޮތަށް ބަދަލެއް އަންނާތީ ކަލޭގެފާނަކަށް ފެނިވަޑައެއް ނުގަންނަވާނެތެވެ.\nތިޔަބައިމީހުންގެ ކިބައިން، އެއުރެންގެ އަތްތައް (އެބަހީ: އުނދަގޫތައް) ދުރުކުރެއްވީ އެކަލާނގެއެވެ. އަދި مكة ގެ ތެރޭގައި، އެއުރެންގެ މައްޗަށް ތިޔަބައިމީހުން ބާރުވެރިކުރެއްވުމަށްފަހުގައި، އެއުރެންގެ ކިބައިން ތިޔަބައިމީހުންގެ އަތްތައް (އެބަހީ: ހަނގުރާމަކުރުން) ދުރުކުރެއްވީވެސް އެކަލާނގެއެވެ. ތިޔަބައިމީހުންކުރާ ކަންތައް، މޮޅަށް ބައްލަވާވޮޑިގެންވާ ކަލަކު ކަމުގައި اللَّه ވޮޑިގެންވެއެވެ.\nكافر ވިމީހުން، އެއުރެންގެ ހިތްތަކުގެ ތެރެޔަށް ބޮޑާކަން ވައްދައިފި ހިނދެވެ. އެއީ ޖާހިލީޒަމާނުގެ ބޮޑާކަމެވެ. ފަހެ، اللَّه، އެކަލާނގެ رسول އާގެ މައްޗަށާއި، مؤمن ތަކުންގެ މައްޗަށް، އެކަލާނގެ حضرة ން ހިތްހަމަޖެހުން ބާވައިލެއްވިއެވެ. އަދި تقوى ގެ كلمة، އެއުރެންގެ މައްޗަށް ލާޒިމުކުރެއްވިއެވެ. އެއުރެން އެ كلمة އަށް حق ކަން ބޮޑުވެފައި، އަދި އެ كلمة ގެ أهل ވެރިންކަމުގައިވޫއެވެ. ކޮންމެކަމެއް މޮޅަށް ދެނެވޮޑިގެންވާ ކަލަކުކަމުގައި اللَّه ވޮޑިގެންވެއެވެ.\nހަމަކަށަވަރުން، اللَّه، އެކަލާނގެ رسول އާއަށް ހުވަފެންފުޅު ސީދާކުރައްވައި، حق ގޮތުގައި ތެދުކޮށްދެއްވިއެވެ. ހަމަކަށަވަރުން، اللَّه އިރާދަކުރެއްވިނަމަަ ތިޔަބައިމީހުން أمان ކަމާއެކުގައި، حرمة ތެރިވެގެންވާ މިސްކިތަށް ވަންނާނެކަން ކަށަވަރެވެ. ތިޔަބައިމީހުންގެ ބޯތައް ބާލާ حال ގައި، އަދި ކުރުކޮށް ކޮށާ حال ގައެވެ. ތިޔަބައިމީހުން ބިރުގަތުމަކާވެސް ނުލައެވެ. ފަހެ، ތިޔަބައިމީހުންނަށް ނޭނގޭކަންތައް އެކަލާނގެ ދެނެވޮޑިގެންވެއެވެ. ފަހެ، އޭގެ ކުރިން ގާތުގައިވާ فتح އެއް އެކަލާނގެ ދެއްވާހުށްޓެވެ.\nއެކަލާނގެއީ، ތެދުމަގާއި، حق دين އާއިގެން އެކަލާނގެ رسول އާ ފޮނުއްވި ރަސްކަލާނގެއެވެ. އެއީ އެންމެހާ دين ތަކުގެ މައްޗަށް، އެ دين ފާޅުކުރައްވައި މަތިވެރިކުރެއްވުމަށްޓަކައެވެ. ހެކިވެ ވޮޑިގެންވާ ކަލަކުކަމުގައި اللَّه ފުދެއެވެ.\nمحمد ގެފާނީ، اللَّه ގެ رسول އާއެވެ. އަދި އެކަލޭގެފާނުގެ އަރިހުގައިވާ މީހުންނީ، كافر ންގެ މައްޗަށް ގަދަފަދަވެގެންވާ ބަޔެކެވެ. އެއުރެންގެ މެދުގައި، އޯގާވެރި رحمة ތެރިބަޔެކެވެ. اللَّه ގެ حضرة ން فضل ވަންތަވެރިކަމާއި، ރުއްސެވުން އެދޭ حال، ركوع ކޮށް سجدة ކޮށްއުޅޭ ބަޔަކުކަމުގައި، ކަލޭގެފާނު އެއުރެން ދެކެވަޑައިގަންނަވާނޫއެވެ. سجدة ގެ أثر ން، އެއުރެންގެ علامة އެއުރެންގެ މޫނުތަކުގައިވެއެވެ. އެއީ توراة ގައިވާ، އެއުރެންގެ مثال އެވެ. އަދި إنجيل ގައިވާ، އެއުރެންގެ مثال އޭގެ ކުދިނިރުތައް ފަޅުވާފައިވާ ގޮވާމެއްފަދައެވެ. ދެން އެ ގޮވާންގަސްތަކަށް ގަދަކަންދިނެވެ. ދެން އެ ގޮވާންގަސްތައް ފަލަވެ، އޭގެތަނޑުތަކުގެ މައްޗަށް ސީދާވެ ހެދެމުންދެއެވެ. ގޮވާންކުރާ ދަނޑުވެރިން عجائب ކޮށް حيران ކުރުވަމުންނެވެ. އެއުރެންދެކެ، كافر ން ރުޅިއެރުވުމަށްޓަކައެވެ. އެއުރެންގެ ތެރެއިން إيمان ވެ صالح عمل ތައް ކުޅަމީހުންނަށް ފާފަފުއްސެވުމަކާއި، ބޮޑުވެގެންވާ ދަރުމައެއް ދެއްވުމަށް اللَّه وعد ކުރައްވާފައިވެއެވެ.


Mi mas nimeyiru, Income Tax Bill Majleehah fonuvaanan: Finance Minister\nފިނޭންސް މިނިސްޓަރު، ރާއްޖެ މިއަދު ޕްރޮގްރާމްގައި.-- ފޮޓޯ: ޕީއެސްއެމް\n14 ޖޫން 20190ކޮމެންޓް\nމިމަސް ނިމޭއިރު، އިންކަމް ޓެކްސް ބިލް މަޖިލީހަށް ފޮނުވާނަން: ފިނޭންސް މިނިސްޓަރު\nރާއްޖޭގައި އިންކަމް ޓެކްސް ނަގަން ފެށުމުގެ ގޮތުން، އެ ކަމަށް ބޭނުންވާ ގާނޫނު އެކުލަވާލުމުގެ މަސައްކަތް މިހާރު ނިމިފައިވާ ކަމަށާއި އަދި އެ ބިލް ފާސްކުރުމަށް މި މަސް ނިމޭއިރު މަޖިލީހަށް ފޮނުވާނެކަމަށް ފިނޭންސް މިނިސްޓަރު އިބްރާހިމް އަމީރު ވިދާޅުވެއްޖެ އެވެ.\nޕީއެސްއެމްގެ ރާއްޖެ މިއަދު ޕްރޮގްރާމްގައި ރޭ މިނިސްޓަރު ވިދާޅުވީ، އެ ބިލް އެކުލަވާލުމުގެ މަސައްކަތް މިހާރު އެއްކޮށް ނިމިފައިވާ ކަމަށެވެ. އަދި މިހާރު ކުރިއަށްދަނީ ކަމާގުޅުންހުރި ފަރާތްތަކުގެ ލަފާ ހޯދުމުގެ މަސައްކަތް ކަމަށް ވެސް މިނިސްޓަރު ވިދާޅުވި އެވެ.\n"މިހާރު ކުރިއަށްދަނީ އިންކަމް ޓެކްސްގެ ގާނޫނު، ސްޓޭކް ހޯލްޑަރުންނާ ހިއްސާކޮށް ގާނޫނަށް ގެންނަން ޖެހޭ ބަދަލުތަކާއި އިސްލާހުތައް ހިއްސާކޮށް، އެޔަށް ޑިބޭޓް ކުރުމުގެ މަސައްކަތް" މިނިސްޓަރު ވިދާޅުވި އެވެ.\nރާއްޖޭގެ ތާރީހުގައި ފުރަތަމަ ފަހަރަށް އިންކަމް ޓެކްސް ނަގަން ފަށަން ނިންމާފައިވާއިރު، އެއީ ރައީސް އިބްރާހިމް މުހައްމަދު ސޯލިހުގެ ރިޔާސީ ވައުދެކެވެ. އަދި އަންނަ އަހަރުން ފެށިގެން އިންކަމް ޓެކްސް ނަގަން ފަށާނެ ކަމަށް ރައީސް ސޯލިހު ވިދާޅުވެފައި ވެއެވެ.\nއެމްޑީޕީން ވަނީ އެ ޕާޓީގެ "އެޖެންޑާ 19" ގައި ވެސް އިންކަމް ޓެކްސް ނަގަން ނިންމައި، އެ ކަމުގެ ބައެއް ތަފްސީލުތައް ހިމަނައިފަ އެވެ. އެގޮތުން އެޖެންޑާ 19ގައި ބުނާ ގޮތުން، މަހަކަށް 60،000-100،000ރ. އާ ދެމެދުގެ އާމްދަނީއެއް ލިބޭނަމަ އިންކަމް ޓެކްސްގެ ގޮތުގައި އެ އާމްދަނީގެ 3.5 ޕަސެންޓް ދައްކަން ޖެހޭނެ އެވެ.\nއޭގެ އިތުރުން މަހަކަށް 100،000-150،000ރ. އާ ދެމެދުގެ އާމްދަނީ ލިބޭނަމަ އިންކަމް ޓެކްސްގެ ގޮތުގައި މަހަކަށް 6.5 ޕަސެންޓް ދައްކަން ޖެހޭނެ ކަމަށް އެޖެންޑާ 19ގެ "ފަރުދުންގެ އާމްދަނީ ޓެކްސް" އުސޫލުގައި ބުނެފައި ވެއެވެ. އަދި މަހަކު 150،000-200،000ރ. އާ ދެމެދުގެ އާމްދަނީއެއް ލިބޭނަމަ 10 ޕަސެންޓުގެ އިންކަމް ޓެކްސް ދައްކަން ޖެހޭނެ އެވެ.\nއެ އަށް ވުރެ މަތިން އާމްދަނީ ލިބޭ މީހުން، އިންކަމް ޓެކްސްގެ ގޮތުގައި ދައްކަން ޖެހޭނީ 15 ޕަސެންޓް ކަމަށް އެ އުސޫލުގައި ބުނެ އެވެ.\nއަލަށް ރާއްޖޭން އިންކަމް ޓެކްސް ނަގަން ތައްޔާރުވާން ފެށި އިރު، އެކަން ކުރުމަށް އެމްޑީޕީން އެކުލަވާލި އުސޫލުގެ ދަށުން އިންކަމް ޓެކްސް ނަގަން ނިންމާފައިވަނީ، އެ އުސޫލުގައި ކަނޑައަޅާފައިވާ ވަރަށް އާމްދަނީ ލިބޭ ރާއްޖޭގައި ވަޒަންވެރިވެފައިވާ މީހުންގެ އަތުންނެވެ. އޭގެ ތެރޭގައި ދިވެހިންގެ އިތުރުން ރާއްޖޭގައި ވަޒަންވެރިވެފައިވާ ބިދޭސީން ވެސް ހިމެނެ އެވެ.\nޓެކްސް މަޖިލިސް އިންކަމް ޓެކްސް އިގްތިސާދު އެމްޑީޕީ ރައީސް ޞާލިޙް ފިނޭންސް


ޤުރުބާން ވުމީ މިހިތުގެ އުފާ 38 ވަނަ ބައި – Esfiya\nޤުރުބާން ވުމީ މިހިތުގެ އުފާ 38 ވަނަ ބައި\nޒައިދާން ޖަންނަތުގެ އަތުގައި ހިފާލައިގެން ބުފޭ އޮތް ދިމާލަށް ހިނގައި ގަތެވެ. އެވަގުތު ދުރުގައި އެމީހުނާއި ދިމާއަށް ނަޒަރު ހުއްޓާލައިގެން މީހަކު ހުރި ކަމެއް އެދެމީހުންނަކަށް ނޭގެ އެވެ.\nދެމީހުން ގާތް ގޮތަކަށް ގޮސް ކާއެއްޗިހި އަޅަން އުޅޭތަން ބަލަން ހުރި އަބްޔާންގެ ލޮލުން ކަރުނަ ނިރާލާފައި ވެއެވެ. އެމީހުނަށް ނުފެންނާނޭހެން އެދެމަފިރިން އުޅޭ ގޮތް ބަލަމުން އަބްޔާން ދިޔަ އެވެ.\n“އަބީބޭ،” އާލިޔާ ފަހަތުން އައިސް ގޮވާލި އެވެ. އެވަގުތު އަބްޔާން އަވަހަށް ލޯ ފޮހެލިތަން އާލިޔާއަށް ފެނުނެވެ. އަބްޔާން ވެފައިވާ ދެރަ ނިކަން ރީއްޗަށް ވެސް އާލިޔާއަށް ފެނުނެވެ. “އަބީބޭ… ދެން ތިހާ ވަރަށް އެމީހުނާ މެދު ނުވިސްނާ… އަބީބެ ވެސް އަދި ނުކައިނު ތިހިރީ… ހިނގާ އަހަންނާ އެކު ކާން.”\n“ނޫން އާލިޔާ، އާލިޔާ ދޭ ކާން… އަބީބެ އަދި އެހާ ބަނޑުހައެއް ނުވޭ.”\n“އަބީބޭ، އަބީބެ ތި އުޅޭ ގޮތުން އަހަރެންވެސް ދެރަވޭ… އަބީބެ ދެން ވިސްނަންވީ އެހެން ކަމަކާ.” އާލިޔާ އަބްޔާންގެ އަތުގައި ހިފާލި އެވެ. އަބީބެ ވެސް މިތަނުން ކުއްޖަކާ މެރީ ކޮށްގެން ރަށަށް ދާންވީނު؟”\n“އާލިޔާ ތިދައްކަން ފެށީ ކޮން ވާހަކައެއް މިހާރު… އަހަރެން މި އުޅެނީ މީހަކާ ނިނދެވިގެންތަ؟” އަބްޔާން ކުޑަކޮން ނުރުހިފައި ބުންޏެވެ. އާލިޔާ އަބްޔާންއަށް ބަލައިލި އެވެ. އިތުރު އެއްޗެއް އާލިޔާއަކަށް ބުނާކަށް ނުކެރުނެވެ.\nއެވަގުތު ޒައިދާން ޖަންނަތުގެ އަނގައަށް ކޮންމެސް އެއްޗެއް ލަވާތަން ފެނުނެވެ. އާލިޔާ ސިއްރުން އަބްޔާންއަށް ބަލައިލި އެވެ. އަބްޔާން އެދިމާ ބަލަން ހުރެފައި އިސްޖަހާލި އެވެ. ހިތަށް ވީ ތަދުން ހިތާދިމާލުގައި އަތްވެސް ޖައްސާލެވިއްޖެ އެވެ. އަދި އަވަހަށް އެތަނުން ދިއުމަށް އަބްޔާން ބޭނުން ވި އެވެ. އެމީހުނަށް ފެންނާކަށް އަބްޔާން ބޭނުމެއް ނޫނެވެ. ޖަންނަތުއަށް އަބްޔާން ފެނުމުން ވާނެގޮތެއް ވެސް އިނގެނީއެއް ނޫނެވެ. އެހެން ކަމުން އަބްޔާން އާލިޔާ ކައިރިން ވެސް އެދުނީ އަބްޔާން އައިސް އުޅޭ ވާހަކަ އެމީހުން ގާތު ނުބުނުމަށެވެ. އަބްޔާން މާޔޫސްވެ ހުރެ އާލިޔާއަށް ބަލައިލާފައި އެތަނުން ދިއުމަށް ހިގައި ގަތެވެ. އާލިޔާ އަބްޔާން ދާ ދިމާލަށް ބަލަން ހުއްޓެވެ.\nއަބްޔާން ބަގީޗާ ތެރެއަށް ނިކުމެ އަނދިރި ހިސާބުގައި ވަކިން ހުރި މޭޒެއް ކައިރީ އިށީނެވެ. އަދި ބޮލުގައި އަތް އަޅުވާލަމުން މޭޒުގައި އަތް ވިއްދާލައިގެން އިނެވެ. އެހެން އިން އިރު ލޮލުން ފަހަރަކު ކަރުނަ ތިއްކެއް ވެއްޓެމުން ދިޔަ އެވެ. އަދިވެސް އެހިތުގައި ޖަންނަތުގެ ނަން ނޫން ނަމެއް ނެތެވެ. އެނަން ފުހެވިގެން ދާނީ ކޮންދުވަހަކު ކަމެއް ވެސް ނޭގެ އެވެ. ޖަންނަތު އުފަލުގައި ހުރިތަން ފެނުމުން އޭނަވެސް އުފާ ވިއެވެ. އޭނާ ބޭނުން ވަނީ ވެސް ޖަންނަތު އެގޮތަށް އުފާވެފައި ހުންނާށެވެ. ނަމަވެސް އެހިތަށް އެކަން ނުވިސްނެނީ ކީއްވެ ހެއްޔެވެ. އޭނާ މިހާރު ބޭނުން ވަނީ ޖަންނަތުއާއި ޒައިދާން އަބަދަށް އެއްކޮން އުޅޭށެވެ. އެހެނަސް ޒައިދާންއާއި އެކު ޖަންނަތު އުޅޭގޮތުން އެހިތަށް އެހާބޮޑަށް އަސަރު ކޮށްފި އެވެ. މިހާވަރަށް ޖަންނަތު ދެކެ ލޯބިވެވިދާނެ ކަމަކަށް އަބްޔާންގެ ހިތަކަށް ނާރަ އެވެ. ކުރިން ދުވަހަކު ވެސް މީހަކުދެކެ ލޯބިވާން ވެސް ނޭގިހުރެފައި ލޯބިވެވުމުން އެލޯބި ބީވެގެން ލޯކުރިމަތިން ދާތަން ފެނިއްޖެ އެވެ. ލޯބި ބީވެ ދިޔަ ފަހުން ވެސް މިހާރު ކިހާ ދުވަހެއް ހެއްޔެވެ. އެހާ ދުވަސް ވީ އިރުވެސް އެހިތުން ޖަންނަތު ދެކެ ވީ ލޯބި ފިލާ ގޮތެއް ނުވި އެވެ. އަބްޔާން ވިސްނަމުން ދިޔަ ވަރަކަށް ހިތަށް ތަދުވަމުން ދިޔަ އެވެ. މޭގައި ރިހުމެއް އުފެދެމުން ދިޔަ އިރުވެސް އަބްޔާން އެތާ އެތަކެއް އިރު ވިސްނަން އިނެވެ.\nޖެހިގެން އައި ދުވަހު އަބްޔާން ފުރަން ތައްޔާރުވި އެވެ. އަހްޔާން އެތަކެއް އާދޭހެއްކޮށް މަޑުކުރަން ބުނުމުންވެސް އަބްޔާން އެއްބަހެއް ނުވި އެވެ. ހަފުތާއަކަށް އައިސްފައި ދެދުވަސް ވެސް ނުވަނީސް ދާން އުޅޭތީ އަހްޔާން ހުރީ ވަރަށް ނުރުހިފަ އެވެ.\n“އަބީ، ދެން ހަފުތާއެއް މަޑު ކުރިއަސް ބައްޕައަށް އުނދަގުލެއް ނުވާނެ… އަބީ ދެން މާ ކަންތައް ބޮޑީ.” އަބްޔާން ކޮޓަރި އެނދުގައި އިށީންނަމުން އަހްޔާން ބުންޏެވެ.\n“ކަންތައް ބޮޑީއެއްނޫން… ހުރެވެން ނެތީ.” އެނދުމަތީ ބަހައްޓާފައި ހުރި ކުޑަފޮށި ލައްޕާލަމުން އަބްޔާން ބުންޏެވެ.\n“މަށަށް އިނގޭ ވެގެން ތިއުޅޭ ގޮތް.” އަހްޔާން އަބްޔާންގެ މޫނަށް ބަލަން ހުރެ ބުންޏެވެ. “ތި އުޅެނީ ޖަންނަ މިރަށުގަ އުޅޭތީނު.”\n“ޖަންނަ މިތާ އުޅުނޭ ކިޔާފަ މަށަށް ކޮން ކަމެއް.” އަބްޔާން އަވަހަށް ނޭނގޭ ކަމަށް ހަދާލަމުން އަނެއް ފަރާތައް އެނބުރުނެވެ.\n“އަބީ،” އަހްޔާން އައިސް އަބްޔާން ކުރިމައްޗަށް އަރަމުން އަބްޔާންއާއި ހަތަރުކަޅި ހަމަކޮށްލި އެވެ. “މަށަށް އެއްކަމެއް ވެސް ސިއްރެއް ނުކުރެވޭނެ… ރީތިކޮން ބުނިއްޔާ ވާނީ ކީއްތަ؟ އަހަންނަށް އަބީގެ އިހުސާސްތައް އަންޑަރސްޓޭންޑް ވެޔޭ.”\n“ޔާން،” އަބްޔާންއަށް އިތުރަކަށް ކެތެއް ނުކުރެވުނެވެ. އަހްޔާން ގައިގައި ބައްދައި ގަތުމާއި އެކު ރޮވެން ފެށި އެވެ. އެހުރިހާ އިރު ކެތްކޮށްގެން ހުރެ ހުރެ އޭނާ ވަރުބަލި ވެއްޖެ އެވެ. އަހްޔާންގެ ކޮނޑުގައި ބޯ އަޅައިގެން އޮވެ އަބްޔާން ރޮމުން ދިޔަ އެވެ. އަހްޔާން ވެސް އޭނާ ހުއްޓުވާކަށް މަސައްކަތެއް ނުކުރެ އެވެ. ރޯނެ ވަރަކަށް ރޯލަން ބާއްވާފައި އަހްޔާން ވެސް އަބްޔާންގެ ބުރަކަށީ ފިރުމާލަ ފިރުމާލަ ހުއްޓެވެ. އެވަގުތު އެތަނަށް ވަން އާލިޔާއަށް އެމަންޒަރުފެނި ނިކަން އަސަރު ކުރި އެވެ. ދުވަހަކު ވެސް އަންހެން ކުއްޖަކާއި ހެދި އަބްޔާންއަށް އެވަރެއް ނުވެ އެވެ. އާލިޔާ ދެރަވެ ފެންކަޅިވެފައި އޭނަގެ ދެބޭބެއަށް ބަލަން ހުއްޓެވެ.\nހަވީރު ވެގެން އައި އިރު އާލިޔާއާއި އަހްޔާންގެ އަލަތު އަނބި ލުއީއާއި ދެމީހުން ކޮފީއެއް ބޯލަން ބަދިގޭގެ މޭޒުކައިރީ ތިއްބެވެ. އޭރު އަހްޔާން ވީ އަބްޔާން ފުރުވަން އެއަރޕޯރޓަށް ގޮހެވެ. އާލިޔާ ލުއީއަށް އަބްޔާންއާއި ޖަންނަތުގެ ވާހަކަ ކިޔައިދެމުން ދިޔަ އެވެ. ލުއީ ވަރަށް ދެރަވެފައި އެވާހަކަ އަޑުއަހަން އިނެވެ. ލުއީގެ ނަޒަރުގައި އަހްޔާންގެ މަންމަ ކުއްވެރި ކޮށްފައި ޖަންނަތު ވެސް އެގޮތަށް ކަންތައް ކޮށްގެން ނުވާނެ ކަމަށް ބުނެލި އެވެ. އަބްޔާންއަށް ހުރިހާ ވާހަކައެއް ކުރިން އެންގި ނަމަ ކޮންމެވެސް އަލި މަގެއް ފެނުނީސް ކަމުގައި ލުއީ ބުންޏެވެ. އާލިޔާ ވެސް އެކަމާ އެއްބަސް ވެލަމުން ދެމީހުން ވާހަކަ ދައްކަން ތިއްބެވެ.\nއަހްޔާން ގެއަށް އައީ އެވަގުތު އެވެ. އަހްޔާން އައުމުން ލުއީ ތެދުވި އެވެ. އަހްޔާން ދަމުން ވެސް ދިޔައީ ބޭރަށް ދާން ތައްޔާރުވުމަށް ލުއީ ކައިރީ ބުނެފަ އެވެ. ލުއީ އިނީ އެ ހުރިހާ އިރު ތައްޔާރު ވެގެނެވެ. އަހްޔާންއަށް މާއެތެރެއަށް ނުވަދެވެނީސް ލުއީ ގޮސް އަހްޔާންގެ އަތުގައި ހިފައިގެން ބޭރަށް ނިކުންނަން ހިގައި ގަތެވެ. އާލިޔާ ހިނިތުން ވެލަމުން އެދެމީހުނާ ދިމާލަށް ބަލަން ހުއްޓެވެ.\nކޮފީ ބުއި ޖޯޑުތައް ދޮވެލުމަށް ފަހު އާލިޔާ ވެސް ކޮޓަރިއަށް ދިއުމަށް ހިގައިގަތް ވަގުތު އެގޭ ދޮރުގެ ރަގަބީލު ޖެހިއަޑު އިވުނެވެ. އާލިޔާ އައިސް ދޮރު ހުޅުވި އިރު ޒައިދާންއާއި ޖަންނަތު ހިނިތުން ވެލައިގެން ދޮރުމަތީ ތިއްބެވެ. އާލިޔާ އަވަހަށް އެމީހުން އެތެރެއަށް ވެއްދި އެވެ.\n“ޔާންބެ މެން ދެންމެ އެ ނިކުތީ ބޭރަށް.” އާލިޔާ ބުންޏެވެ. “ލުއީ މަންމަ މެންގޭގަ ހުރި ބައެއް ސާމާނު ބަލާ އެދިޔައީ.” އާލިޔާ އިތުރަށް ކިޔައި ދިނެވެ.\n“އަހަރުމެން ވެސް ފޫހިވެގެން މި އައީ… ކޮންމެސް ތާކަށް ދަމާ ހިނގާބަލަ.” ޒައިދާން ބުންޏެވެ. އާލިޔާ ނިކަން އަވަހަށް އެކަމާ އެއްބަސް ވެލި އެވެ.\n“ޔާންބެ އައިމަ ދާނީ ދޯ… ވަރަށް ރީތި ޕާރކެއް މިތާ ކައިރީ އޮންނާނެ… އެތަނަށް ދާނީ.” އާލިޔާހެވިލާފައި ބުންޏެވެ.\nއިރުކޮޅަކު ވާހަކަ ދައްކަން ތިއްބާ އަހްޔާންއާއި ލުއީ އައިސް ވަނެވެ. އެމީހުނަށް ޖަންނަތުއާއި ޒައިދާން ފެނުމުން ނިކަން އުފާވެފައި އައިސް މަރުހަބާ ކިޔާ ސަލާން ކޮށްލި އެވެ.\n“ކޮންތާކު އުޅެފަ ތި އަންނަނީ؟ ދެން މުޅިން ވެސް އަނބިގޮއްޔެ ރުއްސަން އެގޭގަ ދޯ އުޅެނީ؟” އަހްޔާންއާއި ދިމާކޮށްލުމުގެ ގޮތުން ޒައިދާން ބުނެލި އެވެ. އަހްޔާން ހިނިތުން ވެފައި ހުރެ އައިސް ޒައިދާންގެ ކޮނޑަށް އަތްވައްޓާލި އެވެ.\n“އަހަރެން އަބަދު އެގޭގައެއްނޫން މިއުޅެނީ… އަހަރެން އަބީ ފުރުވަން އެއަރޕޯރޓަށް ގޮއްސައައިސް އަދި ލުއީ މަންމަގެއަށް މި ދިޔައީ.” އަހްޔާން އެހެން ބުނުމުން ޒައިދާންއާއި ޖަންނަތު އާލިޔާއަށް ބަލައިލި އެވެ.\n“އަބީ އައިސް އުޅެފަތަ އެދިޔައީ؟” ޒައިދާން ހައިރާންވެފައި ހުރެ އެހި އެވެ.\n“އާން، ޒައިދާންއާ ދިމައެއް ނުވޭތަ؟”\n“އާން، އާލިޔާ ބުނި ރަށު އެއްވެސް…” ޒައިދާންއަށް ޖުމްލަ ފުރިހަމަ ނުކުރެވުނެވެ. އާލިޔާ އަވަހަށް ވާހަކަ ދައްކަން ފެށި އެވެ.\n“އަސްލު އަބީބެ… އަބީބެ ބުނީއޭ… އަބީބެ އައިސް އުޅޭވާހަކަ ޒައިދާންމެނަށް އަންގަން އަބީބެ ބޭނުން ނުވީ… ދެން އަހަންނަށް ދޮގެއް ހަދަން ޖެހުނީ.”\nއެންމެންނަށް އެކަކު އަނެކަކަށް ބަލައިލެވުނެވެ. އެންމެންގެ މޫނުމަތިން ވެސް ނުތަނަވަސްކަން ފާޅުވި އެވެ. މުޅިތަނަށް ބީރައްޓެހި ކަމެއް ވެރިވެފައި ވިއެވެ. ލުއީއަށް ވާނުވާ ނޭގުނަސް ދެކެވުނު ވާހަކައަކީ މާ ހިތްހަމަ ޖެހޭ ވާހަކައެއް ނޫންކަން އެންމެންގެ މޫނުމަތިން ދެނެގަނެފި އެވެ.\n“އިޓްސް ސޯ އޮކްވާރޑް.” ލުއީ އަހްޔާން އަތުގައި ހިފާލަމުން ބުނެލި އެވެ. “ލެޓްސްގޯ ސަމްވެއަރ.”\nޔޫ އާރ ރައިޓް… ” ޒައިދާން ވެސް އަވަހަށް ތަނުގެ ހަމަހިމޭންކަން އެއްކިބާ ކޮށްލުމަށް ބުނެލި އެވެ.\nއަބްޔާން ރަށަށް މާ އަވަހަށް ދިއުމުން ނަސީރުއާއި ހިދާޔާ ސުވާލު ކުރަން ފެށި އެވެ. އެމީހުން ހީކުރީ އަބްޔާން ހިތްހަމަ ނުޖެހޭ ކަމެއް ދިމާވެގެން ހަފްތާއަކަށް ދިޔަ ދަތުރު ކުރު ކޮށްލީ ކަމަށެވެ. ވީވެސް އެހެންތާ އެވެ. ނަމަވެސް އަބްޔާންގެ ދުލުން އެހެން ބުނާނެ ހެއްޔެވެ.\n“މަންމާ، ބުނެފީމެއްނު ކަމެއް ނުވެޔޭ.” ހިދާޔާ އެއްސުވާލެއް މާވަރަކަށް ކުރާތީ އަބްޔާން ނުރުހުން ވިއެވެ.\n“ދެން ތިހެން ވިއްޔާ ކޮން ކަމެއް ވެގެންހޭ މާ އަވަހަކަށް ތި އައީ؟ ތަނާއާ ދިމާވީތަ؟”\n“ތަނާ ވެސް ދާނެތާ ދޯ؟” އެވަގުތު ނަސީރު ކޮޓަރިން ނުކުތެވެ.\n“ނޫން ބައްޕާ، އެޕާރޓީއަށް ތަނާއެއް ނުދޭ… ތަނާ ވީ މެލޭޝިޔާގަ… ތަނާ އުޅެނީ އިންޑިޔާ ދަރިކޮޅުގެ މެލޭޝިޔާ ރައްޔިތަކާ ކައިވެނި ކޮށްގެން… އަޅުގަނޑު ހަމަ އައީ އެތާ ހުރެގެން ކުރާނެ އިތުރު ކަމެއް ނެތީމަ… ބައްޕައަށް އިނގިލައްވާތޯ… ޕާރޓީގެ ހުރިހާ ކަމެއް ހަމަޖެއްސީ ލުއީގެ އާއިލާއިން… އެހާ އަގުބޮޑު ހޯލެއްގަ އަދި ނިކަން ފުރިހަމައަށް ތައްޔާރުކޮށްފަ އޮތީވެސް… ބައްލަވާ.” އަބްޔާން ފޯނުގަ ހުރި ފޮޓޯތަށް ހުޅުވާލަމުން ނަސީރުއަށް ދައްކާލި އެވެ.\nނަސީރުއާއި ހިދާޔާ ފަހަރަކު ފޮޓޮއެއް ބަލަމުން ދިޔަ އެވެ. ފުރަތަމަ ފަހަރަށް ލުއީގެ ފޮޓޯ ހިދާޔާއަށް ފެނުމުން ލުއީއާއި މެދު ހިތުގައިވި ނުރުހުން ހިސާބަކަށް މައިތިވި ކަހަލަ އެވެ. ފެންނަ އިރު ހާދަ ސީދާ ސާދާ ކުއްޖެއްހެން ހީވެ އެވެ. ޖަންނަތު ކަހަލަ ކިޔަމަންތެރި ކުއްޖެއް ކަންނޭގެ އެވެ. އަހްޔާންގެ ހޮވުން ދެރައެއް ނޫނޭ ހިދާޔާ ހިތަށް އެރި އެވެ.\n“ނިކަން ރީތި… ބައްޕައަށް ދެވުން ނަމައޭ ހިތަށް އަރާ.” ނަސީރު ބުންޏެވެ.\n“ނަސީރު ދާން އުޅުއްވިނަމަ އަޅުގަނޑު ވެސް ދިޔައިމުސް… އަޅުގަނޑުމެންގެ އެންމެ ދޮށީ ދަރިފުޅުގެ ކައިވެނި އެކުރެވުނީ އަޅުގަނޑުމެން ނެތީސް.” ހިދާޔާ ނިކަން ދެރަވެލާފައި ބުންޏެވެ. އަބްޔާންއާއި ނަސީރު ހައިރާން ވެފައި ހިދާޔާއަށް ބަލައިލި އެވެ.\n“ހިދާޔާ، ދާހިތުންތަ ހުރީ؟” ނަސީރު ހައިރާން ވެފައި ހުރެ އަހާލި އެވެ.\n“ނަސީރުއަށް ހަމަ އިނގި ނުލައްވަނީތޯ؟ އަޅުގަނޑު ދާހިތް ވާނެނޫންތޯ؟” ހިދާޔާ ނަސީރުއަށް ބަލައިލާފައި ރުންކުރުކޮށް ބުނެލި އެވެ. ނަސީރު ގާތަށް ހިނިއައެވެ. ނަމަވެސް ނުހޭން ވެގެން އެތާ ނުހުރެ އަވަހަށް ކޮޓަރިއާއި ދިމާއަށް ހިގައި ގަތެވެ. އަބްޔާން ކައިރިއަށް ވެސް ހިނި އައީ ނަސީރު ހެދިގޮތް ފެނިގެންނެވެ.\nހަވީރު ނަސީރު ބޭރަށް ނިކުތީ މިސްކަތަށް ދާށެވެ. އެވަގުތު އާޔަތު ގެއާ ދިމާލަށް ދާތަން ފެނުނެވެ.\n“އެކޮއެ،” ނަސީރު އާޔަތުއަށް ގޮވާލި އެވެ. ނަސީރު ފެނުމުން ހިނިތުން ވެލަމުން އާޔަތު ނަސީރު ކައިރިއަށް އައެވެ. ނަސީރުއަށް ބަލަން ހުރެވުނީ އާޔަތު ޖަންނަތުއާއި ވައްތަރު ކަމުންނެވެ. ތަފާތެއް ނެތެވެ. “އެކޮއެ އާޔާ ހީވަނީ ހަމަ ޖަންނަ ހެން… ތަފާތެއް ނެތް.” ނަސީރު އާޔަތުއަށް ފައިން ފެށިގެން މައްޗަށް ބަލައިލި އެވެ.\n“ލައްބަ ނަސީރުބޭ، ވަރަށް ގިނަ މީހުން އެބަބުނޭ ތިހެން.” އާޔަތު ރަކި ވެފައި ހުރެ ބުނެލި އެވެ.\n“އެކޮއެ ކިޔަވާ ނިމިގެން ފެކްޓްރީއަށް ޖޮއިން ކުރާނަން ދޯ؟” ނަސީރު އަހާލި އެވެ.\n“ލައްބަ ނަސީރުބޭ، އަޅުގަނޑު ބިޒްނަސް ކިޔަވަނީވެސް އެހެން ކިޔާފަ ނޫންތޯ.”\n“އާން، މާދަމާ ދާންވީނު އަބީއާ އެއްކޮން އެރަށް ބަލައިލަން… އަބީ މާދަމާ ދާނެ.”\n“އަބީބެ އެބައުޅޭތޯ؟” އާޔަތު ހައިރާން ވެފައި އެހި އެވެ. އަބްޔާން ސިންގަޕޫރުން އައި ކަމެއް އާޔަތުއަކަށް ނޭގެ އެވެ.\n“އާން އެބައުޅޭ… އެހެން ވީމަ އާޔާ ދާން ތައްޔާރުވާންވީނު… ރޭކޮށްފަ މިކޮޅަށް އަންނާނީ.”\n“ކީކޭތޯ؟” އާޔަތު ކަންބޮޑުވެފައި އަހާލި އެވެ. “ރޭކޮށްފައޭތޯ؟”\n“ކިހިނެއްވީ؟ ރޭކުރަން ނުދެވޭނެތަ؟ އާޔާ މިހާރުތީ ބޮޑުކުއްޖެއްނު… އަނެއްކާ ދަނީކީ ދުރު މީހަކާ އެކުއެއްނޫނެއްނު… ނަސީރުބޭވެސް ރޭނގަނޑު ދާނަމޭ… އަނެއްކާ މިހާރު އެރަށުގަ ހުންނާނެ ބައިވަރު ކޮޓަރި.”\n“ދޮންބެ ގާތު އަހާލަން ޖެހޭނީ… ރޭކުރަން ފޮނުވާނެހެނެއް ހިޔެއް ނުވޭ.”\n“އާޒަތުއާ ނަސީރުބެ ވާހަކަ ދައްކާނަން… ނަސީރުބެ ބުނެފިއްޔާ ނުފޮނުވައެއް ނުހުންނާނެ.” ނަސީރު ބުނެލި އެވެ. އާޔަތު ހިތުގެ އަޑިން އުފާވެފައި ބޯ ޖަހާލި އެވެ.\nޖެހިގެން އައި ދުވަހު އަބްޔާން ފެކްޓަރީއަށް ދިޔައީ ނަސީރުގެ އެދުމުގެ މަތިން އާޔަތު ގޮވައިގެނެވެ. އަބްޔާންއާއި އެކު ދެވޭތީ އާޔަތުގެ ހިތަށް ބުނަން ނޭގޭ އެތަކެއް އިހުސާސް ތަކެއް ކުރެވުނެވެ. ދުވަހަކަށް ވުރެ ދުވަހެއް އަބްޔާންއާއި މެދު ދެކޭގޮތް ގާތް ވަމުން ދިޔަ އެވެ. އަބްޔާންގެ ކޮންމެ ހަރަކާތެއް ކަމުގޮސްފައިވާއިރު އަބަދުހެން އިނދެވެނީ އަބްޔާން ދައްކާފައި ހުރި ފޮނި ވާހަކަތައް ހަދާން ކުރުމުގަ އެވެ. އާޔަތުކައިރީ ބޭބެ ނުކިޔަން ވެސް އަބްޔާން ކިތައް ފަހަރު ބުނެފި ހެއްޔެވެ. އަބްޔާން ހިތުގައިވެސް އާޔަތުއަށް ކޮންމެސް ވަރެއްގެ މަޤާމެއް ވަނީ ކަމުގައި އާޔަތު ނިންމި އެވެ. ނަމަވެސް ޖަންނަތު މަތިން ހިތަށް އަރާފައި އާޔަތުއަށް އަމިއްލަ ނަފްސު ކުއްވެރި ކުރެވެއެވެ. އަމިއްލަ ދައްތަގެ ލޯބި ހާސިލްކުރަން އަހަރެން މިއުޅެނީ ކީއްކުރަން ހެއްޔެވެ. ބައެއް ފަހަރު އާޔަތު އެހިތަށް ވިސްނައި ދެއެވެ.\n“އެއީ ތުއްތަގެ ކުރީގެ ލޯތްބެވެ… މިހާރުގެ ލޯތްބެއް ނޫނެވެ…”\n“އާޔާ،” އަބްޔާން އާޔަތުއަށް ގޮވާލި އެވެ. ހިޔާލަކަށް ގެއްލިފައި އިން އާޔަތުއަށް ހޭވެރިކަންވެގެން ތޮށިގަނޑު މަތިން ތެދުވި އެވެ. އަބްޔާން އޭރު ތޮށިގަނޑު މަތީ ލައިގެން ހުރި ސޯޓުގެ ޖީބަށް އަތް ޖަހާލައިގެން ހުއްޓެވެ. “ހިނގާ، ފެކްޓްރީގެ ކަންތައްތައް ބަލައިލަން ދަމާ… ތިހެން އިންނާކަށް ނޫނެއްނު އައީ.”\nއާޔަތު އަބްޔާން ގާތަށް ހިގައި ގަތުމުން އަބްޔާން ވެސް އެތަނުން ހިގައި ގަތީ ފެކްޓްރީއާއި ދިމާލަށެވެ.\nއަބްޔާން އާޔަތުއަށް އެކި ކަންތައް ދައްކަމުން ކިޔައިދެމުން ދިޔަ އެވެ. އާޔަތުއަށް ގިނަ ފަހަރު އަބްޔާންއަށް ބަލަން ހުރެވެނީ އެވެ. އަބްޔާން ދައްކާ އެއްވެސް ވާހަކައެއް އަޑު ނީވޭ ކަހަލަ އެވެ. އަބްޔާންގެ ވާހަކަ ދެއްކުމުގެ ސްޓައިލު ވެސް ސަޅި އެވެ. ވާހަކަ ދައްކާއިރު އެގެންނަ ހަރަކާތްތައް ވެސް ހިތްގައިމެވެ. މީގެ ކުރިން އެކަންތައްތައް ފާހަގަ ނުވަނީ ކީއްވެ ހެއްޔެވެ. އާޔަތު ގިނަ ފަހަރަށް ހުންނަނީ ހިޔާލީ ދުނިޔެ އެއްގަ އެވެ.\nއަބްޔާންއާއި އެކު އާޔަތު ގެއަށް އައީ ހަވީރުވެސް ވީ ފަހުންނެވެ. އަބްޔާން އައިސް ވަނީ އޭނަގެ ކޮޓަރިއަށެވެ. އާޔަތުވެސް އަބްޔާންއަށް ބަލަން ހުރެފައި ގޮސް އާޔަތުއަށް ހާއްސަ ކޮށްފައިވާ ކޮޓަރިއަށް ވަނެވެ. އެގެއަކީ ހަމަ އެކަނި އާއިލާ މެމްބަރުން އައިސް ތިބެން ނަސީރު ހަދާފައިވާ ބޮޑު ގަނޑުވަރެއް ކަހަލަ ގެއެކެވެ. އެތައް ބައިވަރު ކޮޓަރިއެއް ހަދާފައި ހުރީ ދެ އާއިލާގެ މެމްބަރުންނަށް ވާވަރަށެވެ. ނަސީރު އެހާވަރަށް ފިޔަތޮށިގޭ ކުދިންނާ މެދުވެސް ވިސްނަ އެވެ. ކޮންމެ ކަމެއްގައިވެސް އެކުދިންނަށް ހިއްސާ ކަނޑައަޅަ އެވެ. ވާނީވެސް އެހެންތާ އެވެ. ފެކްޓަރީއަކީ އެކުދިންގެ ވެސް ހިއްސާ އޮންނަ ތަނެއް ވިއްޔާ އެވެ.\nއާޔަތު ކޮޓަރީގެ ކުޑަދޮރުތައް ހުޅުވާލި އެވެ. ކަނޑުން ނަގާ ފިނި ރޯޅިތައް އައިސް މުޅި ކޮޓަރިތެރެ ހިސާރުކޮށްލި އެވެ. އާޔަތު އަމިއްލަ ހަށިގަނޑުގައި އަތް ވަށާލި އެވެ. ކޮންކަހަލަ ހިތްގައިމު މޫސުމެއް ހެއްޔެވެ. އާޔަތުއަށް ކޮންމެ ކަމަކުން ލިބެނީ ހިތްހަމަ ޖެހުމެވެ. މޫސުމުންނެވެ. ފެންނަ މަންޒަރުންނެވެ. ފުން ނޭވާއެއް ލަމުން އާޔަތު ލޯމަރާލި އެވެ. ހިޔާލީ ހުވަފެނުގައި އާޔަތު ގެބިގެން ދާން ފެށި އެވެ. ލުއި ހިނިތުން ވުމެއް ތުންފަތަށް ވެރިވެފައި ހުއްޓެވެ.\nއެތަކެއް އިރު އެހެން ހުރުމަށް ފަހު އާޔަތު މަޑުމަޑުން ލޯ ހުޅުވާލި އެވެ. ކުރިމަތީ ގޮނޑުދޮށާ ދިމާލުގައި ހުރި ހުދު ގޮނޑިތަކުން ގޮނޑިއެއްގައި އަބްޔާން އިށީދެގެން އިންތަން އާޔަތުއަށް ފެނުނެވެ. އާޔަތު އަވަހަށް ދުވެފައި ކަހަލަ ގޮތަކަށް ގެއިން ނުކުތެވެ.\nއާޔަތު ގޮސް އަބްޔާން ކައިރިއަށް ހުއްޓުނު އިރު އަބްޔާން އިނީ އިސްޖަހާލައިގެނެވެ. އޭރު އަބްޔާން އަތުގައި ކޮފީ ޖޯޑެއް ހުއްޓެވެ. އަބްޔާން އިސްއުފުލާ ބަލައިލީ ކައިރީ މީހަކު ހުރިހެން ހީވެގެންނެވެ. އެވަގުތު އަބްޔާންގެ ލޮލުގައިވާ ކަރުނަތައް އަވަހަށް އަބްޔާން ފޮހެލިޔަސް އާޔަތުއަށް އެކަން ސިއްރެއް ނުވި އެވެ.\n“އަބީބޭ، ރޮނީތަ؟” އާޔަތު އައިސް އަބްޔާންއާއި ޖެހިގެން ހުރި އޭގެ އަނެއް ގޮޑީގައި ކުޑަކޮން ފޫ ޖައްސާލަމުން އަބްޔާންއާއި ދިމާލަށް އަރިވެލި އެވެ. އަބްޔާން އިސް ޖަހާލައިގެން އިނދެފައި އިސް އުފުލާ އާޔަތުއަށް ބަލައިލަމުން ފަނޑު ހިތުން ވުމެއް ދިނެވެ. އަދި ބޯ ހޫރާލީ ނުރޮމޭ ބުނާފަދައިން ނެވެ.\n“އަބީބޭ… މަށަށް ފެނުނޭ…” އާޔަތު އަބްޔާންގެ ލޮލަށް ބަލައިލަމުން ބުނެލި އެވެ. “ޔޫ ކެން ޓްރަސްޓް މީ އަބީބޭ… ކިހިނެއްވީތަ؟ އަބީބެ ތިހާ ދެރަވެފަ ތިއިނީ ކީއްވެތަ؟” އަބްޔާން ދެރަވެފައި އިނުމުން އާޔަތުގެ ހިތަށް ވަރަށް އަސަރުކުރި އެވެ. އަބްޔާން މުޅި މޫނުގައި އަތް ހާކަލަމުން އެތަނުން ތެދުވި އެވެ. އަދި ގެއާއި ދިމާއަށް ހިގައި ގަތެވެ. އާޔަތު ކިތަންމެ އެދުނަސް އަބްޔާންގެ ހިތުގެ ހާލަތު އާޔަތުއަށް ބުނެދޭނީ ކިހިނަކުން ހެއްޔެވެ. އެއީ އަބަދުވެސް އަބްޔާންގެ ކޮއްކޮއެއް ކަހަލަ ކުއްޖެކެވެ. އެނޫން ގޮތަކަށް އަބްޔާންއަށް އާޔަތުއާއި ދިމާއަށް ބަލައި ނުލެވޭނެ އެވެ. އަދި އެކުވެރިއަކަށް ވެސް އާޔަތު ނުހެދޭނެ އެވެ. އަބްޔާން ދާން ފެށުމުން އާޔަތު ބަލަން ހުއްޓެވެ. އަދި މަޑުމަޑުން އަބްޔާން ފަހަތުން އާޔަތުވެސް ހިގަމުން ގެއާއި ދިމާލަށް ދިޔަ އެވެ.\nއަބްޔާން ގެއަށް ވަންއިރު ނަސީރުގެ ފައިވާން ފެނިފައި ނަސީރު އައިސް އުޅޭކަން އަބްޔާންއަށް އިނގުނެވެ. އެހެން ކަމުން އަބްޔާން ގަސްތުކުރީ ނަސީރުއަށް ނުފެންނަނީސް އަވަހަށް ކޮޓަރިއަށް ވަންނާށެވެ. އެވަގުތު އަބްޔާން ފަހަތުން އައި އާޔަތުއަށް ކެތެއް ނުވި އެވެ. ދުވެފައި އައިސް ބޭ އިހުތިޔާރުގައި އަބްޔާން ގައިގައި ފުރަގަހަތުން އޮޅުލައި ގަތެވެ. އަދި އާޔަތުއަށް އިހުތިޔާރަކާއި ނުލައި ރޮވެން ފެށުނެވެ. އަބްޔާންއަށް ހުއްޓުން އަރާފައި ހުރިގޮތަށް ހުރެވުނީ އެވެ. އާޔަތުގެ އެއަމަލުން އަބްޔާން ހުރީ ސިހިފަ އެވެ.\n“އަބީބޭ… އަހަރެންނަށް އަބީބެ ދެކެ ލޯބިވެވިއްޖެ… އަބީބޭ… އައި އޭމް ސޮރީ… އެކަމު އަހަންނަށް ދެން އަބީބެ ކައިރީ ނުބުނެ ނުހުރެވޭނެ… އަބީބޭ..” އާޔަތު ރޮމުން ވާހަކަ ދައްކަނުން ދިޔަ އެވެ. އަބްޔާންއަށް އިތުރު ހައިރާން ކަމެއް ލިބުމާއި އެކު މަޑުމަޑުން އާޔަތުއާއި ދިމާލަށް އެނބުރެވުނެވެ. އާޔަތު ނުހަނު ކައިރީ ހުރެ ރޮމުން ދިޔަ އެވެ. އަބްޔާންއާއި ހަތަރުކަޅި ހަމަވި ވަގުތު އަބްޔާންއަށް ކުޑަ ހިނދުކޮޅަކަށް ނަމަވެސް އާޔަތުގެ އެ ފުން ދެލޯ ތެރެއަށް ފީނައި ގަނެވުން ކަހަލަ އެވެ. އެއީ ޖަންނަތުގެ އިންނަ ކަހަލަ ބޮޑު ދެލޮލެވެ. ނަމަވެސް އަބްޔާން ހިއްސުތައް ކޮންޓުރޯލު ކުރަމުން ނިކަން ފުންކޮން އާޔަތުއަށް ބަލައިލި އެވެ.\n“އާޔާ،… އާޔާއަށް އިނގޭތަ ތި ކިޔޭ އެއްޗެއް؟” އަބްޔާން އާޔަތުއާއި ދިމާލަށް ބަލަން ހުރެ ބުނެލި އެވެ. އާޔަތު އަބްޔާންއަށް ބޯ ޖަހާލި އެވެ.\n“އަބީބޭ… އަހަރެން ހަމަ ހޭގަ ހުރެގެން މިބުނަނީ… އަހަރެން އަބީބެ ދެކެ ލޯބިވޭ… ބޭބެއެއް ގޮތަކަށްނޫން… އަބީބެ ލޯބި ނުވިޔަސް އަހަރެން އަބީބެ ދެކެ ލޯބިވޭ… އަދި އަބަދުވެސް ލޯބިވާނަން.” އާޔަތު ބުންޏެވެ. އަބްޔާން ދެބުމަ ކައިރިކޮށްލަމުން އާޔަތުގެ އަތުގައި ހިފަހައްޓާލި އެވެ. އަބްޔާން ހުރީ ހިސާބަކަށް ނުރުހުންވެސް ވެފަ އެވެ.\n“އާޔާ… އަހަރެން އަބަދުވެސް އާޔާ ދެކެމުން އައީ އަހަރެންގެ ކޮއްކޮއެއް ގޮތަށް… ދުވަހަކު ވެސް އާޔާއާއި ދިމާއަށް އެހެން ނަޒަރަކުން އަހަރެން ނުބަލަން… އަނެއްކާ އަހަރެން ސަމާސާއަށް ބޭބެ ނުކިޔާށޭ ކިޔާތީ އާޔާ އެކަން ސީރިއަސްކޮން ނެގީތަ؟” އަބްޔާން އާޔަތުއަށް ބަލަން ހުއްޓެވެ. އޭރުވެސް އާޔަތު ލޮލުން ކަރުނަ ފައިބަމުން ދިޔަ އެވެ.\n“އަބީބޭ،… އަބީބެ ލޯބި ނުވިޔަސް އަހަރެން އަބީބެ ދެކެ ލޯބިވޭ… އަދި އަބަދުވެސް ލޯބި ވާނަން… އަބީބެގެ ލޯބި ނުލިބުނަސް އަހަރެން އަބީބެއަށް ޓަކައި އުމުރަށް ވެސް ހުންނާނަން.”\n“އާޔާ!” އަބްޔާންއަށް ބާރަށް ބުނެވުނެވެ. އަބްޔާން ކައިރިއަށް ކުއްލިއަކަށް ރުޅި އައެވެ. “އާޔާ ހީކުރަނީ ކީކޭތަ؟ އަހަރެން އާޔާދެކެ ކޮންމެސް ދުވަހަކުން ލޯބިވާނެޔޭތަ؟ އެހެން ހީނުކުރައްޗޭ… އާޔާއާ އަހަރެން ދުވަހަކުވެސް ނުގުޅޭނަން… އެގޮތަށް އެކަން ވާކަށް އަހަރެން ބޭނުމެއްވެސް ނޫން… އާޔާ ތި ހިޔާލު ދޫކޮށްލާ…” އާޔަތު އަބްޔާންއަށް ބަލަން ހުރެފައި އިތުރަށް ކެތްނުކުރެވިގެން އާޔަތުގެ ކޮޓަރިއާއި ދިމާއަށް ދުއްވައިގަތެވެ. އަބްޔާން އާޔަތު ދިޔަ ދިމާލަށް ބަލަން ހުރީ އެވެ. އާޔަތު ކިތަންމެ އާދޭހެއް ކުރިއަސް އާޔަތުދެކެ އަބްޔާން ލޯބިވާނީ ކިހިނަކުން ހެއްޔެވެ.\nކޮޓަރީގައި އެމީހުންގެ ވާހަކަ އަޑުއަހަން ހުރި ނަސީރު މަޑުމަޑުން ދޮރު ހުޅުވާ ބޭރަށް ބޯދިއްކޮއްލި އެވެ. އަބްޔާންއަށް ނަސީރު ފެނުމުން ނަސީރު އަށް ހުރިހާ ވާހަކައެއް އަޑު އިވުނުކަން ދެނެގަތެވެ. ނަސީރު ފުރަގަހަތުން ދައަތް ހިފަހައްޓާލައިގެން އައިސް އަބްޔާން ގާތުގައި ހުއްޓުނެވެ.\n“ބައްޕައަށް އަޑުއިވުނުތޯ؟” އަބްޔާން ނަސީރުއަށް ފުންކޮން ބަލައިލާފައި އަހާލި އެވެ. ނަސީރު ހުިރގޮތަށް ހުރެ ބޯ ޖަހާލި އެވެ. “ބައްޕާ… އަޅުގަނޑު ކިހިނެއް އާޔަތު އުފާކޮށްދޭނީ… ބައްޕައަށް އިނގިލައްވާނެ އަޅުގަނޑުގެ ހިތުގައި ވަނީ ކާކުކަން.”\n“އާން… ދަރިފުޅާ… ބައްޕައަށް ހުރިހާ އެއްޗެއްވެސް އިނގޭ…” ބައްޕަ ވެސް ރަގަޅު ވާހަކައެއް ބުނެލަންތަ؟” އަބްޔާންގެ ކޮނޑުގައި އަތްޖައްސާލަމުން ނަސީރު ބުންޏެވެ. “ގެއްލިގެން ދިޔަ އެއްޗެއްގެ މަތިން ހަދާންކޮށް ހިތާމަ ކުރުމުގެ ބަދަލުގައި އަތުގައި މިވަގުތު ލިބިފައިވާ އެއްޗިއްސާއި މެދު ވިސްނާ ޝުކުރުވެރި ވާންވީނު… މިހާރު ލިބިފައިވާ އެއްޗިހި އަނެއްކާ މާދަމާ ބީވެ ގެއްލުމުގެ ކުރިން އޭގެ އަގު ވަޒަންކުރަން ވީނު… ހަމަ ގައިމުވެސް ގެއްލޭ ކޮންމެ އެއްޗެއްގެ ބަދަލުގައި އެއަށް ވުރެން ރަގަޅު އެއްޗެއް މާތްﷲ ކެތްތެރީންނަށް ދެއްވާނެ.” ނަސީރު އެހެން ބުނެފައި އަދި އެއްފަހަރު އަބްޔާންގެ ކޮނޑުގައި މަޑުމަޑުން ޖަހާލުމަށް ފަހު ގެއިން ބޭރަށް ނުކުތެވެ. އަބްޔާން އެތާ އިރުކޮޅަކު މަޑުކޮށްލައިގެން ހުރީ ނަސީރު ބުނެފައި އެދިޔަ އެއްޗަކާއި މެދު ވިސްނާލާށެވެ. އެހެން ހުރެފައި އަބްޔާން ގޮސް ކޮޓަރިއަށް ވަނެވެ.\nއެރޭ ކެއުމަށް ނަސީރު ބުނެގެން އާޔަތުއާއި އަބްޔާން ވެސް ދިޔައީ ބޮޑު ކާގެއަށެވެ. އެއީ ހުރިހާ މުވައްޒަފުން އެއްކޮން ކާން ތިބޭ ކާގެ އެވެ. ނަސީރު ބޭނުންވީ ހުރިހާ މުވައްޒަފުންނަށް އާޔަތު ތަޢާރަފު ކޮށްދޭށެވެ. ބައެއް މީހުނަށް މިހާރުވެސް އާޔަތު ވަނީ އިނގިފަ އެވެ. ނަމަވެސް ތަނުގެ މަތީ ވަޒީފާ ތަކުގައި ތިބި މީހުނަށް އާޔަތުއެއް ނޭނގެ އެވެ.\nކައި ނިމިގެން ކުޑަ ޖަލްސާއެއް އޮންނާނެ ވާހަކަ ނަސީރު އެނގި އެވެ. އެހެން ކަމުން އެންމެންވެސް ކެއުމަށްފަހު އެތާ މޭޒުތަކުގައި މަޑުކޮށްލައިގެން ތިބީ ޖަލްސާއަށެވެ. އަބްޔާންއާއި އާޔަތު އެކަކު އަނެކަކާއި ބަހެއް ވެސް ނުބުނެ ތިއްބެވެ. އާޔަތު އިރުކޮޅަކާ އަބްޔާންއަށް ބަލައިލަ އެވެ. ނަމަވެސް އަބްޔާން އާޔަތުއާއި ދިމާއަށް ބަލައިވެސް ނުލާ އިންގޮތަށް އިނެވެ.\nއެންމެންގެ ސަމާލުކަން ހޯދާ ނަސީރު ވާހަކަ ދައްކަން ފެށި އެވެ. ޕެކްޓްރީގެ ބައެއް ކަންތަކާއި ބެހޭގޮތުން ވާހަކަ ދައްކާލާފައި ދެން ފެނުނީ އާޔަތުއަށް ގޮވާ ނަސީރު ކައިރިއަށް އާޔަތުގެނައި ތަނެވެ. އަދި އެތާތިބި އެންމެނަށް އާޔަތު ތަޢާރަފްކޮށްދިނެވެ. އެތާގައި މަސައްކަތް ކުރަނީ ގިނައިން ފިރިހެނުންނެވެ. ނަމަވެސް މިހާރު މަދު އަންހެން ކުދިން ކޮޅެއްވެސް ތިއްބެވެ. އެއީ ކައިރި ރަށްތަކުގެ ކުދިންނެވެ. އަންހެން ކުދިންނަށް ވަކިން ނަސީރުވަނީ ކޮޓަރި ބަރިއެއް ތައްޔާރުކޮށްދީފަ އެވެ. އަދި މުވައްޒަފުންގެ އަޙްލާގަށް ވަރަށް ބޮޑަށް ނަސީރު ބަލަ އެވެ.\nނަސީރުގެ ވާހަކަ ނިމުމާއި އެކު އެންމެން އާޔަތުއަށް މަރުހަބާ ކިޔަން ފެށި އެވެ. އަދި ކުރިއަށް އޮތް މުސްތަޤްބަލުގައި އެ ފެކްޓްރީއަށް އާޔަތު އަންނާނެވާހަކަ ބުނުމުން އެތާތިބި ބައެއް ޒުވާން ފިރިހެން ކުދިން އުފާކޮށް އެކަކު އަނެކަކަށް ދިމާކޮށް ހެދި އެވެ.\nyes!!!!story up v yorrrrrr…. alhugandu hykyry dhn upload nuvaane ey ? but yeyyy.. up vejje.. aasi plx abi nd ayaagulhuvaadhy.. ayaa ge feelings ingunyma v dhera vejje.. story hama habeys.. thank you for the lovely story ?????????\nYeah mi first dhw stry v v v habeys vvv rythi emme fahun aby marry kuraany aayathu aa dhw ekam abyge mom gabooluvaanebaa mi faharu hyvey abyge mom kithamme rulhi ayas gabooluvaane hen aby attakaaves mi dhathuru nimey iru aby n aayaa hyvey gulhun badhahivaane hen stry v furihama\nAaya and aby…\njannath ge feeling eves nei. eyna abi diyaima kurevunu ihusaas eh ves nei. vahaka reeche nun midhaa goi. morality ah balaairu abyaan and ayath gulhun ragalhe nun. cox abi loabivany jannath dheke. vv,dheravey. abyaan ge bai kiyaafa hama vvv.hurt vi.zaidhaan ge name fenunas vvv.fuhi vey. i just hate him. if this was real i wud have killed him now. ehaaves rulhi adhey. ayath and abi nugulhuvaa.\nMi part v ves nice. Nxt part avahah up kohdheythi.\nv happy vejje mi up v ma v dhera vega mihuree thanx vvvvvv much\nMivaahaka mihaaru kamakunudhe..kurin abadhuves mivaahaka nukunnaane dhuvahakah inthizaarukurevenee.ekamu mihaaru mivaahakayah inthizaarehves nukureve..mi partgaves reethee hama ekanin abi ge bai hama rovunu abi ah thihadhaagothun..?mivaahaka dheke enme foohivee zaidha and janna gulhuvaafa adi and aayath gulhuvaathy..???\nStory Dhaagoii mihaaru v foohi.. Aasi plx aby nd aayaa nugulhuvaa…\nAbee n aayaa\nV hadi asluves\nAbee n aayaa gulhuveema v fake dhen bodu varu\nZaidhaan maraalaba v loabikoh\nN janna aa gulhuvaalaa abee aa\nEyrah v habeys vaane\nVery very nice story ekamu vaahakayah varah inthizar kuran jehey dheythere maa dhuree\nvvvv reethi miharu stry da goe….\nV foohi mihaaru mi vaahaka aslu loabi mi vany mi vaahakaiga kulhey kulhi varakah hadhaafa\nasluvs. datha dheke loabivefa kokko aai gulhun ves ok. not nice dho. its not good for me. abi ah evaa gothe jannath aka ihusaase nuvey. miadh masha eves masakathe nukurevey. it seems so real for me. abi ge feelings. zaidhaan ge name fenunas v,rulhi adhey. aasi dhn liyanvynun jannath loabinuvaa vahaka ves abi dheke. zaidhaan ah kyve ihusaas nuvany. vvv,fuhi vey dhn. aaliya kyve nubuny abi hitha taduvegeney diyai. mi aayath abi be dheke loabiveyey mihen kiyaairu aharumen laduganey. ehn eyna bunyma we feel it asajoke. i have read many stories in my life. janna nd abi loabiveyey bunyma we also felt dat love. bt zaidhaan nd jannaeulhey goi. i felt it as lust. ayath loabi veyey bunyma hyvany teenage kujaku moya vegen ulheny hen. i asareader dnt feel it. aasi nikan balaabala. majority comment kura enmen beynunvany abi nd janna gulhuvan. else pelase change the pic. Aasi please i beg u. abi nd aaya nugulhuvathi. please jannath and abi gulhuvaa\nAgree with naan and fathun. Ehen nahadhaa alhe pls pls. Konmmefaharku mi vaahaka balailevenee vaahaka ehen gothakah badhaluveytho. Konmme loabivaa meehaku nuves gulhidhaane. Ekamaku kokko ehgge gothugai dhekey meehakaa loabeege gothun gulhumakee futtakkeh jahaalaahaa faseyha kamakah vanna mujuthamaun balainuganevey kanthaheee\nfathun please rovenyaa vaahaka nukiyaa. noony beynun vaa gothah liyegen kiaa. aan dhn fahe bodu kmh.\nVarah reethi… Vaahaka dhaagoi….\nStory ge namakee gurubaan vumee mihithuge ufaa…so knmmes ekaku eba jehey dhw gurubaan vaan..?\nVVVVV lobi stry…\ndhan ruli ana kudin nukimavinu…\nI LOVE JANA AND ZAIDHAN ??????????\nAby and ayathu hama perfect couple….\nThis is not done.. Hama hey ga huregen ehgey dhemeehamaa rattehi nuvaane.. zaidhan and Janna not done.. actually why only abee has to suffer? Janna loved abee! So how is it possible for her to forget him so easily.. this story is not nice now.. because it’s not something that is gonna happen in real life.. she loved him from her childhood so it’s impossible to forget him and move on so easily.. I’m really disappointed.. zaidhan should sacrifice his love for Janna if he thinks that he isatrue friend of abee\nBecause true friends will neva snatch your love.. ???????\nExactly. Asluves varah odd dhen janna aa zaidhaan ey buneema. Dhen anrkka abyan abadhuves dhekenee ayath akee kokko eh gothugai. E ee varah mathiveri gulhumeh. Aasi pls plot change koggrn namaves janna n aby gulhuvaa. Ayath aa rattehivaane varah gina meehun ebathibu. E gulhun beybe kokkogr gulhumuge gothugai baavvaa pls pls\nAlhey vaahaka kiyaa myhun molhu liyaa myhun nah Vuren ?\nhaadha laheyyyy vaahaka up vaairu :[email protected]\nMivaahaka kiyaakudhin liyuntheriyaaa ah vure molhu dhwww… Hurihaa kidhin beynun vaa gotheh nuvaane dhww.. So liyuntheriyaa beynun gothakah dhw vaahaka liyaaneee..btw Storyy hama habeys… Mashaa allah\nHaadha lahey aasi up kolaalle. alhey keevetha.\nDhebennaa rattehivun ae massala eh kamah vedhaane. Bt real lifega ekahala kanthahvaairu vaahakaega vaki nuvaanvee kyhve? Aharen rattehivin dhebenna. Marry ves kury ethanun ekaka.. bt ehenay kiyaafa ehvx massala eh nujehay.\nSo dhn reethivaany aaya n abee gulhuniyyaa.\nKaivengnakee kulhivareh noon…. thima loabivaa meeheh nulibidhaane.. moodhuge konme galakah maheh vaafadhain. Janna aa zaidhaan aaves hama thagdheeruga gulhen othyma gulhuny. Janna kaivenyge mathiveri gulhumuga dhemi hunnan azum kan’daelhyma kihaa ragalhu. Konme kamehves vaany hama ragalhakashey buneulhe ehnu dho?? Ehenveema vaahaka varah salhi. Ekamaku update kuraaleh lahee.\nMi vaahaka kihinehtha thi up kuranyy.. vaki time period eh dheynvynu up kuran. V foohi mihaadhuvas nagaathyve up kuran… lass vahnaavx angaalaanama ehnu….\nވީރާނާވެފައިވީ ޙަޔާތް މަގޭ – 15\nދިނީ ޒަހަރު… 19\nހިތާމަ ލޯބި February 14, 2019\nއެކުގައިވާން އެދެމޭ 10 – 6\nތިޔަ ލޯބި އަދު ލިބޭނެބާ 12\nގެއްލިދިޔަ ހަޔާތް….. 14\nހިތާމަ އެހެނިހެން ލޯބި December 18, 2017


ފީފާއިން ޕާކިސްތާން އަނެއްކާވެސް ސަސްޕެންޑްކޮށްފި\nފީފާއިން ޕާކިސްތާން ސަސްޕެންޑްކުރުން\nޕީއެފްއެފްގެ ކުރީގެ ރައީސް ސައީދު އަޝްފާގު ވަނީ ނުފޫޒުފޯރުވާފައި\nމީގެ ކުރިން ފީފާއިން ޕާކިސްތާން ސަސްޕެންޑްކުރީ 2017 ވަނަ އަހަރު\n8 އޭޕްރިލް 2021 | ބުރާސްފަތި 08:13\nސްވިޓްޒަލެންޑުގައި ހުންނަ ފީފާގެ މައި އިދާރާ\nދުނިޔޭގެ ފުޓްބޯޅައިގެ މައި ޖަމުޢިއްޔާ، ފީފާއިން ޕާކިސްތާން ފުޓްބޯލް ފެޑެރޭޝަން (ޕީއެފްއެފް) އަނެއްކާވެސް ސަސްޕެންޑްކޮށްފިއެވެ.\nމީގެ ކުރިން ފީފާއިން ޕާކިސްތާން ސަސްޕެންޑްކުރީ 2017 ވަނަ އަހަރުއެވެ. އެކަމަކު 2019 ވަނަ އަހަރުގެ ސެޕްޓެމްބަރު މަހު އެ ސަސްޕެންޝަނަށް ލުއި ދިނީ ޕީއެފްއެފް ހިންގުމަށް ނޯމަލައިޒިން ކޮމިޓީއެއް އުފައްދައި، އެ ކޮމިޓީގެ ޗެއާމަނުގެ މަޤާމު ހަމްޒާ ޚާންއާ ހަވާލުކުރުމަށްފަހުއެވެ. އަދި ފީފާއިން ވަނީ މިދިޔަ އަހަރުގެ ޖޫން މަހުގެ ކުރިން ޕީއެފްއެފް އިންތިޚާބު ބޭއްވުމަށްވެސް އަންގާފައެވެ.\nއެކަމަކު އެ މުއްދަތު މިދިޔަ އަހަރުގެ ޑިސެމްބަރު މަހުގެ 31 ވަނަ ދުވަހަށް އިތުރުކޮށްދިން ނަމަވެސް، ހަމްޒާގެ ބެލުމުގެ ދަށުން ނޯމަލައިޒިން ކޮމިޓީއަށް އިންތިޚާބު ބޭއްވިފައެއް ނުވެއެވެ. އެއާއެކު އޭނާ ވަނީ މަޤާމުން އިސްތިއުފާދެއްވާފައެވެ.\nއެއާއެކު ނޯމަލައިޒިން ކޮމިޓީގެ އައު ޗެއާމަނަކަށް މާލިކް ހާރޫން ހަމަޖައްސައި، މި މަހު ޕީއެފްއެފްގެ އިންތިޚާބު ބާއްވަން އައީ މަސައްކަތްކުރަމުންނެވެ. ނަމަވެސް އިންތިޚާބުގެ މައްސަލަ ގޯސްވެގެންދިޔައީ އެ ޤައުމުގެ ފުޓްބޯޅައިގެ ކޮންޓްރޯލް ޕީއެފްއެފްގެ ކުރީގެ ރައީސް ސައީދު އަޝްފާގު ހުސެއިން ޝާހް ނެގުމާއެކުއެވެ.\nރިޕޯޓުތައް ބުނާ ގޮތުން ޕީއެފްއެފްގެ ހެޑްކުއާޓަރުގައި ސައީދު އަޝްފާގުގެ ޓީމުން ވަނީ މިދިޔަ ހުކުރު ދުވަހު ނޯމަލައިޒިން ކޮމިޓީއާ ބައްދަލުކޮށްފައެވެ. އެ ބައްދަލުވުން ހޫނުވެ، އެންމެ ފަހުން ސައީދު އަޝްފާގުގެ ޓީމުން މަސައްކަތްކުރީ ޕާކިސްތާން ފުޓްބޯޅައިގެ ކޮންޓްރޯލް ނެގުމަށް ކަމަށް ހާރޫން ވަނީ ތުހުމަތުކުރައްވާފައެވެ. އެގޮތުން ސައީދު އަޝްފާގުގެ ޓީމުން އައިސް މަޝްވަރާކުރުމުގެ ބަދަލުގައި އެންގީ ޕީއެފްއެފް ހެޑްކުއާޓަރު ހިންގުން އެ މީހުންނާ ހަވާލުކޮށްފައި ތަން ދޫކޮށްފައި ދިއުމަށް ކަމަށް ހާރޫން ވަނީ ވިދާޅުވެފައެވެ.\nއެއާއެކު އަންގާރަ ދުވަހު ފީފާއިން ވަނީ ޕީއެފްއެފް ހިންގުމަށް ތިންވަނަ ފަރާތަކަށް ނުފޫޒުފޯރުވި ކަމަށް ނިންމައި، ފުޓްބޯޅައިން ޕާކިސްތާން އަނެއްކާވެސް ސަސްޕެންޑްކޮށްފައެވެ. އަދި މި ސަސްޕެންޝަން އުވާލާނީ ޕީއެފްއެފްގެ ކަންކަމަށް އިތުރު ފަރާތަކުން ނުފޫޒު ނުފޯރުވާކަން ނޯމަލައިޒިން ކޮމިޓީން ޔަގީންކޮށްދިނުމުން ކަމަށްވެސް ފީފާގެ ބަޔާނުގައި ވަނީ ބުނެފައެވެ.\nދުނިޔޭގެ ރޭންކިންގެ 199 ވަނައިގައި މި ވަގުތު އޮތް ޕާކިސްތާނަށް އިތުރު ސަސްޕެންޝަނެއް ކުރިމަތިވިއިރު، ފީފާއިން އެންމެ ފުރަތަމަ ޕާކިސްތާން ސަސްޕެންޑްކޮށްފައިވަނީ 2015 އަހަރުން ފެށިގެން ސަރުކާރުގެ ނުފޫޒާ ބޭނުން ކޮށްގެން، އެ ޤައުމުގެ ފުޓްބޯޅަ ފެޑެރޭޝަން ހިންގުން ކޯޓު މެދުވެރިކޮށް ވަކި ފަރާތަކާ ހަވާލުކުރުމުންނެވެ.\nޕާކިސްތާން ފުޓްބޯލް ފެޑެރޭޝަން ފީފާ


Lanka ge bodu vazeeru Ranil Majileehugai thagureeru kuravvanee\nލަންކާގެ ބޮޑުވަޒީރު މަޖިލީހުގައި ތަގުރީރު ކުރައްވަނީ\nބޮޑުވަޒީރު ރަނިލް، ރައީސް ސޯލިހާއެކު: މަޖިލީހުގައި ތަގުރީރު ކުރައްވަން ވަނީ ހަމަޖެހިފަ\nސްރީލަންކާގެ ބޮޑުވަޒީރު ރަނިލް ވިކްރަމަސިންހަ ރާއްޖެއަށް ކުރައްވާ ރަސްމީ ދަތުރުފުޅުގެ ތެރެއިން ރައްޔިތުންގެ މަޖިލީހުގައި ތަގުރީރު ކުރައްވާ ގޮތަށް ހަމަޖެހިއްޖެ އެވެ.\nރައީސް އޮފީހުން މިއަދު ބުނީ ރައީސް އިބްރާހިމް މުހައްމަދު ސޯލިހުގެ ދައުވަތަކަށް ރަނިލް ރާއްޖެ ވަޑައިގަންނަވާނީ އަންނަ މަހުގެ ދެވަނަ ދުވަހު ކަމަށެވެ. އެ މަނިކުފާނުގެ އަރިހުގައި އަނބިކަނބަލުން ޕްރޮފެސާ މައިތިރީ ވިކްރަމަސިންހަގެ އިތުރުން ހަތަރު ކެބިނެޓް މިނިސްޓަރުން ހިމެނޭ އިސް ވަފުދެއް ވަޑައިގެންނެވުމަށް ހަމަޖެހިފައިވާކަމަށް ވެސް ރައީސް އޮފީހުން ބުންޏެވެ.\nމިރޭ ބޭއްވި ރައްޔިތުންގެ މަޖިލީހުގެ ޖަލްސާގައި މަޖިލީހުގެ ނައިބު ރައީސް އީވާ އަބްދުﷲ ވަނީ ލަންކާގެ ބޮޑު ވަޒީރަށް މަޖިލީހުގައި ތަގުރީރު ކުރެއްވުމުގެ ފުރުސަތު ދޭން ބޭނުންވާ ކަމަށް ވިދާޅުވެފަ އެވެ. އެހެންވެ އެކަމާ ގުޅޭ ގޮތުން މަޖިލީހުގައި ތިއްބެވި މެންބަރުންގެ ހިޔާލު ހޯއްދަވަން ހުޅުވާލެއްވި އެވެ.\nއެގޮތުން ހުޅުވާލެއްވި ފުރުސަތުގައި ވާހަކަ ދެއްކެވި ހުރިހާ މެންބަރުން ވެސް ވަނީ ލަންކާއަކީ ރާއްޖެއަށް އެންމެ މުހިންމު ގައުމުކަން ފާހަގަ ކުރައްވައި، އެ ފުރުސަތު ރަނިލްއަށް ދިނުމަށް ތާއިދު ކުރައްވާފަ އެވެ. އޭގެ ތެރޭގައި އިދިކޮޅު މެންބަރުން ވެސް ހިމެނިވަޑައިގަންނަވަ އެވެ. ޖުމްލަ ގޮތެއްގައި ހުރިހާ ޕާޓީތަކުން ވެސް އެކަމަށް ތާއިދު ކުރައްވާކަން ހާމަކުރި އެވެ.\nމިރޭ މިކަމާ ގުޅޭ ވޯޓު ވެސް ނެގުމަށް ވަނީ ނިންމާފަ އެވެ.\nމީގެކުރިން މިހާރު ހިންގަމުންދާ ނަވާރަވަނަ ރައްޔިތުންގެ މަޖިލީހުގައި އިންޑިއާގެ ބޮޑު ވަޒީރު ނަރެންދުރަ މޯދީ ތަގުރީރު ކުރައްވާފަައިވެ އެވެ. އަދި މިފަހުން ޔޫރަޕިއަން ޔޫނިއަން (އީޔޫ) ގެ ހާރިޖީ ގުޅުންތަކާބެހޭ އެންމެ މަތީ ވެރިޔާ ފްރެޑިރީކާ މޮގުރީނީ ތަގުރީރު ކުރައްވާފައިވެ އެވެ. މިއީ ބޭރުގެ އިއްޒަތްތެރިންނަށް އެރުވޭ އެންމެ މަތީ ޝަރަފެވެ. މީގެކުރީ މަޖިލިސްތަކުގައި މި ފުރުސަތު ދީފައިވަނީ ވަރަށް މަދު ބޭފުޅަކަށެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު + ސްރީލަންކާ\n"ލަންކާ މުސްލިމުން ރާއްޖޭގައި ވަޅުލެވޭނެ"\nރަނިލް މަޖިލީހުގައި ތަގުރީރު ކުރުމަށް އިއްތިފާގުން ރުހުންދީފި


މި ސްކޫލުން 15 މާރިޗު 2015 ގައި ކޮށްފައިވާ RS/IUL/2015/17 ނަންބަރުގެ އިއުލާނުގައިވާ މަޤާމަށް ޝަރުޠުހަމަވާ އެއްވެސް ފަރާތަކުން ކުރިމަތިލާފައިނުވާތީ، އެ އިއުލާން ބާޠިލުކޮށް، އަލުން އިޢުލާން ކުރީމެވެ.\nއިތުރުގަޑީގައި މަސައްކަތްކުރަންޖެހޭނަމަ، ހަމަޖެހިފައި އޮންނަ އުސޫލެއްގެމަތިން އިތުރުގަޑީގެ ފައިސާ ލިބޭނެއެވެ.\n- އިންޓަރހައުސް މުބާރާތްތަކަށް ދަރިވަރުން ތައްޔާރުކޮށް، މުބާރާތްތައް ކުރިޔަށްގެންދިއުމުގައި އެހީތެރިކަން ދިނުން.\nމަތީ ސާނަވީ އިމްތިޙާނަކުން2މާއްދާއިން ދަށްވެގެން 'އީ' ގްރޭޑް ލިބިފައިވުމާއެކު، ހަޔަރ ސެކަންޑަރީ ސްކޫލް ސެޓްފިކެޓް އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން. ނުވަތަ؛\nސާނަވީ އިމްތިޙާނަކުން2މާއްދާއިން ދަށްވެގެން 'ޑީ' ގްރޭޑް ލިބިފައިވުމާއެކު އޭގެ އިތުރުން، ސެކަންޑަރީ ސްކޫލް ސެޓްފިކެޓް އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުމާއެކު، މަޤާމުގެ މަސައްކަތުގެ ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން.\nވަޒީފާއަށް އެންމެ ޤާބިލް ފަރާތެއް ހޮވުމުގައި ބެލެވޭ ކަންތައްތައް:\nމަސައްކަތް ދާއިރާއިން ތަޖުރިބާ ލިބިފައިވާ މިންވަރު.\nމި މަޤާމަށް މީހުން ނެގުމަށް ހަމަޖެހިފައިވަނީ އިންޓަވިޔު ކުރުމަށް ފަހުގައެވެ. އިންޓަވިޔު އޮންނާނީ، 16 އޭޕްރީލް 2015 އާއި 19 އޭޕްރީލް 2015 އަ ދެމެދުގެ ތާރީޚެއްގައި ރެހެންދި ސްކޫލުގައެވެ.\nމި މަޤާމަށް އެދިފައިވާ ޝަރުޠު ހަމަވާ ފަރާތްތަކުގެ އަދަދު 15 އަށްވުރެ ގިނަނަމަ، ވަޒީފާއަށް ކުރިމަތިލާފައިވާ ފަރާތްތަކުގެ ތަޢުލީމީ ފެންވަރާއި ތަޖުރިބާއަށް ބެލުމަށްފަހު، ޝޯޓްލިސްޓް ކުރެވޭނެއެވެ. އިންޓަވިއު ކުރެވޭނީ ޝޯޓް ލިސްޓް ކުރާއިރު ހޮވޭ ފަރާތްތަކާއެވެ.\nމި އިޢުލާނާ ގުޅިގެން މި މަޤާމަށް ކުރިމަތިލާ ފަރާތްތަކުގެ ތެރެއިން ޝަރުޠު ހަމަވާ ފަރާތްތަކާ އިންޓަވިއު ކުރުމަށްފަހު، އެންމެ މަތީ މާކްސް ލިބޭ، އަދި އެންމެ ޤާބިލުކަމަށް ފެންނަ ފަރާތަކަށް މި ވަޒީފާ ހަމަޖައްސައިދެވޭނެއެވެ.\nވަޒީފާއަށް އެދޭ ފަރާތުގެ ދިވެހި ރައްޔިތެއްކަން އަންގައިދޭ ކާޑުގެ ދެފުށުގެ ލިޔުންތައް ފެންނަ، ލިޔެފައިވާ ލިޔުންތައް ކިޔަން އެނގޭ ފަދަ ސާފު ކޮޕީއެއް\nމި މަޤާމަށް ޝަރުޠުހަމަވާ ފަރާތްތަކުން 2015 އެޕްރީލް 14 ވާ އަންގާރަ ދުވަހުގެ މެންދުރުފަހު 13.00 ގެ ކުރިން، ބަޔާންކުރެވިފައިވާ ތަކެއްޗާއެކު، ރެހެންދި ސްކޫލުގެ އޮފީހަށް ހުށަހެޅުން އެދެމެވެ.\nސުންގަޑި: 14 އޭޕްރިލް 2015 13:00


SunOnline: Dr. afzal ge ilthimaas: farudhee zimmaa adhaakurumugai faruvaa kuda nukuravvaa!\nޑރ. އަފްޒަލްގެ އިލްތިމާސް: ފަރުދީ ޒިންމާ އަދާކުރުމުގައި ފަރުވާކުޑަ ނުކުރައްވާ!\nއިސްމާއިލް ޝާކިރު 24 Nov 2021, 23:49\nހެލްތް އެމަޖެންސީ އޮޕަރޭޝަންސް ސެންޓަރު (އެޗްއޯސީ) އިން ބޭއްވި ޕްރެސް -- ފޮޓޯ/ މުހައްމަދު ހައްޔާން\nކޮވިޑު ބަލިން ގައުމު ސަލާމަތް ކުރުމަށް ޓަކައި ކުރަމުން އަންނަ މަސައްކަތުގައި އެންމެ މުހިންމީ ފަރުދީ ޒިންމާ އަދާކުރުން ކަމަށް ހެލްތް އެމަޖެންސީ އޮޕަރޭޝަންސް ސެންޓަރު (އެޗްއޯސީ)ގެ އެޕިޑަމޮލޮޖިސްޓް ޑރ. އަފްޒަލް އިބްރާހިމް ވިދާޅުވެއްޖެއެވެ.\nއެޗްއޯސީން މިއަދު ބޭއްވި ޕްރެސްގައި ވާހަކަ ދައްކަވަމުން އަފްޒަލް ވިދާޅުވީ ކޮވިޑުގެ ބަލިމަޑުކަމުން އަރައިގަތުމުގެ މި ދަތުރުގައި ބަލި ފެތުރޭ މިންވަރާއި ބަލި ޖެހޭ މީހުންގެ އަދަދު ބޮޑުތަނުން ދަށްކުރެވި، ވަރަށް ބޮޑެތި ކާމިޔާބީތަކެއް ހޯދިއްޖެ ކަމަށެވެ.\nއެހެންކަމުން މި ހާލަތުން އިތުރަށް އަރައިގަނެ، ކޮވިޑުގެ ނުރައްކަލުން މުޅިން މިންޖުވުމަށް ޓަކައި ސަރުކާރުން ކުރަމުން އަންނަ މަސައްކަތުގައި ފަރުދީ ޒިންމާ އަދާކުރުމަކީ އެންމެ މުހިންމު ބަހާ ކަމަށެވެ.\n"މިހާރު އަޅުގަނޑުމެންނަށް ދިމާވާ މައްސަލައަކީ އަލާމާތްތައް ހުންނަ މީހުން ވެސް ސާމްޕަލް ނުދޭކަން. އެހެންވީމަ މި ހާލަތުން ގައުމު އަރައިގަތުމަށް ޓަކައި ފަރުދީ ޒިންމާގެ ވަރަށްބޮޑު ބައެއް ވޭ. އަޅުގަނޑު ދަންނަވާނީ އަލާމާތްތައް ހުރި ފަރާތްތަކުން ސާމްޕަލް ދެއްވާށޭ،" އަފްޒަލް ވިދާޅުވިއެވެ.\nއަފްޒަލް ވިދާޅުވީ ރެންޑަމް ސާމްޕަލް ނެގުން ފަދަ ހަރަކާތްތައް ކުރިއަށް ގެންދާއިރު އެކަށީގެންވާ ގޮތެއްގައި އެއްބާރުލުން ދިނުމަކީ އެދެވިގެންވާ ކަމެއް ކަމަށެވެ.\nމީގެ އިތުރުން ސާމްޕަލް ދިނުމަށް އިންކާރު ކުރުމުގެ ބަދަލުގައި އެކަމަށް އިޖާބަ ދިނުމަކީ ހެލްތް އެމަޖެންސީ އޮޕަރޭޝަންސް ސެންޓަރު (އެޗްއޯސީ)ގެ ފަރާތުން ކުރާ އިލްތިމާސެއް ކަމަށް ވެސް އަފްޒަލް ވިދާޅުވިއެވެ.\nއިތުރަށް، އަފްޒަލް ވިދާޅުވީ ކޮންޓެކްޓް ޓްރޭސިންއަށް ގުލާމުން ވެސް ސައްހަ މައުލޫމާތު ދިނުމަށް ދެކޮޅު ހަދާކަން ފާހަގަ ކުރެވިފައިވާ ކަމަށެވެ. އަދި އެފަދަ މުހިއްމު މައުލޫމާތު ސިއްރު ކުރުމަކީ ކޮވިޑު ހުއްޓުވަން ކުރަމުން އަންނަ މަސައްކަތުގައި ދިމާވާނެ އެންމެ ބޮޑު އެއް ގޮންޖެހުން ކަމަށް ވެސް އޭނާ ވިދާޅުވިއެވެ.\n"ކޮންޓެކްޓް ޓްރޭސިން އިން ގުޅުމުން މައުލޫމާތު ނުދޭކަން ފާހަގަ ކުރެވޭ. ތިޔަބޭފުޅުން ދޭ މައުލޫމާތު ތަކަށް ބިނާކޮށް އިތުރަށް އަޅަންޖެހޭ ފިޔަވަޅުތައް އަޅުގަނޑުމެންނަށް އެޅޭނީ. އެހެންވީމަ ކޮންޓެކްޓް ޓްރޭސް، ތިމާ މީހާގެ ކޮންޓެކްޓްގަ ވެދާނެ ކަމުގެ ބިރާހެދި ސައްހަ މައުލޫމާތު ނުދިނުމުގެ ސަބަބުން ބަލި އިތުރަށް ފެތުރުމުގެ ބިރު އެބައޮތް،" އަފްޒަލް ވިދާޅުވިއެވެ.\nއަފްޒަމް ވިދާޅުވީ ކުރިއަށް އޮތީ ބަންދު ދުވަސްވަރު ކަމަށާއި އެހެންކަމުން ކޮންމެހެން ދާންޖެހިގެން ނޫނީ ބޭރު ތެރޭގައި އުޅުމަކީ ރައްކާތެރިކަމެއް ނޫން ކަމަށެވެ.\nމީގެ އިތުރުން ބޭރުގައި އުޅޭ ވަގުތުތަކުގައި ވެސް ގައިދުރު ކަމަށް ސަމާލުކަންދީ، މާސްކު އެޅުމުގެ އާދަ ދޫކޮށްނުލުމަކީ ރައްޔިތުންގެ ކިބައިން އެދޭ ވަރަށްބޮޑު އެދުމެއް ކަމަށެވެ.\n"މާސްކު އެޅުމުގެ އުސޫލަށް އެއްވެސް ބަދަލެއް އަދި ނުގެންނަން. އަޅުގަނޑު ދަންނަވާލަން އޮތީ ބޭރު ތެރޭގަ އުޅޭއިރު، މާސްކު އަޅައިގެން އުޅުމަކީ ވަރަށް މުހިއްމު ކަމެކޭ. މާސްކު އެޅުން ދޫކުރާކަށް އަދި ކައިރި ވެސް ނުވެޔޭ،" އަފްޒަލް ވިދާޅުވިއެވެ.\nމާސްކު އެޅުމާއި ގައިދުރު ކަމަށް ބެލުމެއް ނެތި އުޅޭ މީހުންގެ އަދަދު އިތުރުވަމުން އަންނަކަން ފާހަގަ ކުރައްވާ އަފްޒަލް ވިދާޅުވީ އެފަދަ ކަންކަމަކީ ހަރުކަށި ގަވާއިދު ހަދައިގެން ހުއްޓުވަން ޖެހޭ ކަމެއް ނޫން ކަމަށާއި އެފަދަ ވިސްނުމެއް ނުވެސް ގެންގުޅުއްވާ ކަމަށެވެ.\nއޭނާ ވިދާޅުވީ ކޮވިޑު ބަލިން އަރައިގަނެ، އާއްމު ހާލަތަށް ގައުމު ގެންދިއުމަށް ޓަކައި ކުރަމުން އަންނަ މަސައްކަތުގައި އެންމެ މުހިއްމު ދައުރެއް އަދާކުރާނެ ބަޔަކީ އާއްމު ރައްޔިތުން ކަމަށެވެ.\nއަފްޒަލް ވިދާޅުވީ އެހެންކަމުން ރައްކާތެރިކަމުގެ ފިޔަވަޅު ތަކަށް އަމަލުކޮށް، ފަރުދީ ޒިންމާއަށް ސަމާލުކަން ދިނުމަކީ އެންމެންގެ ސަލާމަތަށް ޓަކައި ނުހަނު ބޭނުންތެރި ކަމެއް ކަމަށެވެ.\nމިއަދު އަލަށް ޕޮޒިޓިވްވީ 100 މީހުން، މާލެއިން 19 ކޭސް\nއިންޑިއާ، ލަންކާ އަދި މެލޭޝިއާއިން އައު ވޭރިއަންޓެ ފެނިއްޖެ\nމިއަދު ޕޮޒިޓިވްވީ 143 މީހުން، މާލެއިން 22 ކޭސް


Addu aa Fuvahmulah Biosphere reserve akah\nއައްޑުއާ ފުވައްމުލައް ބަޔޮސްފިއާ ރިޒާވަކަށް\nފުވައްމުލަކު މަތިން ނަގާފައިވާ ފޮޓޯއެއް: އައްޑޫ އާއި ފުވައްމުލައް ބަޔޯސްފިއާ ރިޒާވްގެ ގޮތުގައި ވަނީ ކަނޑައަޅާފައި -- ފޮޓޯ: އެންވަޔަރަމަންޓް މިނިސްޓްރީ\nއައްޑޫ ސިޓީ އާއި ފުވައްމުލައް ސިޓީއަކީ ބަޔޮސްފިއާ ރިޒާވެއްގެ ގޮތުގައި ކަނޑައަޅައިފި އެވެ.\nއައްޑޫ އަދި ފުވައްމުލަކަށް މި ލަގަބު ލިބުނީ ޔުނެސްކޯ މޭން އެންޑް ދަ ބަޔޮސްފިއާ ރިޒާވް އިންޓަނޭޝަނަލް ކޯޑިނޭޝަން ކައުންސިލް އިން ބޭއްވި ބައްދަލުވުމުގަ އެވެ. މި ބައްދަލުވުމުގައި މިނިސްޓްރީގެ އިސްވެރިންނާއި އައްޑޫ އަދި ފުވައްމުލައް ސިޓީ ކައުންސިލާއި ބައެއް އާއްމު ރައްޔިތުންވެސް ވަނީ ބައިވެރިވެފަ އެވެ.\nބަޔޮސްފިއާ ރިޒާވްގެ ލަގަބަކީ ދެމެހެއްޓެނިވި ތަރައްގީއާއި މީހުންނާއި ގުޅިގެން ގުދުރަތީ މާހައުލު ރައްކާތެރިކުރުމުގެ ފުރުސަތު އޮންނަ ތަންތަނަށް ޔުނެސްކޯ އިން ދެމުން އަންނަ ލަގަބެކެވެ. އެގޮތުން ބަޔޮސްފިއާ ރިޒާވްގެ ލަގަބު ދެވެނީ އެތަނެއްގެ ދެމެހެއްޓެނިވި ތަރައްގީއާއި، އާދަކާދަ އާއި ސަގާފީ އަދި ދިރިއުޅުމަށް ކުރާ މަސައްކަތާއި ފަރާއި، ފަޅުގެ ދިރުންތަކާއި ސައިންސާއި، ތައުލީމާއި ފަންނީ ހުނަރުތަކަށްވެސް ބެލުމަށްފަހުގަ އެވެ. ރާއްޖޭގައި މީގެ ކުރިން މި ލަގަބު ލިބިފައި އޮންނަނީ ހަމައެކަނީ ބ. އަތޮޅަށެވެ. އައްޑޫ އަދި ފުވައްމުލަކަށް މި ލަގަބު ލިބުމާއި ގުޅިގެން މިހާރު ދިވެހިރާއްޖޭގައި ޖުމްލަ ތިން އަތޮޅަކަށް މިވަނީ ބަޔޮސްފިއާ ރިޒާވެއްގެ ގޮތުގައި ކަނޑައެޅިފަ އެވެ.\nއައްޑުއަތޮޅާއި ފުވައްމުލައް ބަޔޮސްފިއާ ރިޒާވެއްގެ ގޮތުގައި ކަނޑައެޅުމަށް ޔުނެސްކޯއަށް ހުށަހެޅުމަށް ރައީސުލްޖުމްހޫރިއްޔާ އިބްރާހިމް މުހައްމަދު ސާލިހު ނިންމަވައިފައިވަނީ މިދިޔަ އަހަރުގެ ސެޕްޓެމްބަރު މަހުގެ 17 ވަނަ ދުވަހު ބޭއްވުނު ވަޒީރުންގެ މަޖިލީހުގެ ޖަލްސާގައި މިކަމާމެދު މަޝްވަރާކުރެއްވުމަށް ފަހުގަ އެވެ. އެހެންކަމުން އެންވަޔަރަންމަންޓް މިނިސްޓްރީން ކަމާބެހޭ ފަރާތްތަކާއި މަޝްވަރާކޮށް، އެންޑޯސްމަންޓް ހޯދައި ހަދަންޖެހޭ ހުރިހާ ސާވޭތަކެއް ހަދާ ކެބިނެޓްގެ ލަފާ ހޯދައި ޕްރޮޕޯސަލް ތައްޔާރުކޮށް ޔުނެސްކޯ އަށް ހުށައެޅީ މިދިޔަ އަހަރުގެ ސެޕްޓެމްބަރު މަހުގެ 30 ވަނަ ދުވަހުގަ އެވެ.\nބަޔޮސްފިއާ ރިޒާވްގެ ލަގަބު ދެނީ އެ ސަރަހައްދެއްގައި ދިރިއުޅޭ މީހުންނަށް އެ ސަރަހައްދެއްގެ ގުދުރަތީ ސިފަތަށް ދެމެހެއްޓެނިވި ގޮތެއްގައި ބެލެހެއްޓުމަށް ކުރެވޭނެ ކަންތައްތަކާއި އެ މާހައުލަކުން އެ ތަނެއްގައި ދިރިއުޅޭ މީހުންނަށް ދެމެހެއްޓެނިވި ގޮތެއްގައި ފައިދާ ލިބޭނެ ގޮތްތަކަށްވެސް ބެލުމަށްފަހުގަ އެވެ. އެގޮތުން މިހާރު ދުނިޔޭގައި ޖުމްލަ 120 ގައުމެއްގައި މި ލަގަބު ލިބިފައިވާ 669 ސަރަހައްދެއް ހިމެނެ އެވެ.\nއެންވަޔަރަމްނޓް މިނިސްޓްރީން ބުނީ އައްޑޫ އަދި ފުވައްމުލަކަށް މި ލަގަބު ދެވުނު މައިގަނޑު ސަބަބަކީ އެ ދެ އަތޮޅުގައިވެސް ގުދުރަތީ ގޮތުން ހިތްގައިމު މާހައުލުތަކެއް ހުރެ ތަރައްގީއަށްޓަކައި ގިނަ ކަންތައްތަކެއް ކުރަމުންދާތީ ކަމަށެވެ. އަދި މި ދެ އަތޮޅުގެ ގުދުރަތީ ރީތި މާހައުލުތައް ހިމާޔަތްކުރެވިގެން ކުރިއަށް ގެންދިއުމުގެ ފުރުސަތު އޮތް ދެތަނަށް ހެދުމަށާއި ދެމެހެއްޓެނިވި ގޮތުގައި ދިރޭތަކެތީގެ ބޭނުން ހިފުމުގައްޔާއި ދެމެހެއްޓެނިވި ތަރައްގީ ގެނައުމުގައި ޔުނެސްކޯގެ ބަޔޮސްފިޔާ ރިޒާވް ކޮންސެޕްޓް އަކީ ތިމާވެށީގެ، އިޖްތިމާއީ އަދި އިގްތިސާދީ ގިނަ ފައިދާތަކެއް އެކުލެވިގެންވާ ކޮންސެޕްޓް އަކަށް ހެދުމަށް ކަމަށް އެމިނިސްޓްރީން ވަނީ ބުނެފަ އެވެ.\nއައްޑޫ އަދި ފުވައްމުލައް ބަޔޮސްފިއާ ރިޒަރވްއަކަށް ވުމުން ގިނަ ފައިދާތަކެއް ލިބިގެންދާނެ ކަމަށާއި އެގޮތުން އިގްތިސާދީ ގޮތުންނާއ ފަންނީ ހުނަރު ކުރިއެރުމަށް ގިނަ ފުރުސަތުތަކެއް ފަހުވެގެންދާނެ ކަމަށް އެންވަޔަރަމަންޓް މިނިސްޓްރީން ވަނީ ބުނެފަ އެވެ. އަދި މި ސަރަހައްދުތަކަށް ގައުމީ އަދި ބައިނަލްއަގުވާމީ ފަރާތްތަކުން ހިލޭ އެހީ ލިބުމުގެ ފުރުސަތުވެސް ތަނަވެސްވެގެންދާނެ ކަމަށް އެމިނިސްޓްރީން ބުންޏެވެ.\nބަޔޮސްފިއާ ރިޒާވްގެ މައިގަނޑު ރޯލަކީ އެ ސަރަޙައްދެއް ނުވަތަ އަތޮޅެއްގައިވާ މާހައުލުތަކާއި، އިކޯސިސްޓަމް، އަދި ދިރޭތަކެތީގެ ނަސްލުތައް ރައްކާތެރިކޮށް ދެމެހެއްޓުމަށް މަގުފަހިކޮށްދިނުމާއި ސަގާފަތާއި، އާދަކާދައާއި، މުހިއްމު މާހައުލުތަކާއި ދިރުންތައް ދެމެހެއްޓޭނެފަދަ އިގްތިސާދީ ތަރައްގީއަށް މަގުފަހިކޮށްދިނުމެވެ. މީގެ އިތުރުން ކޮންޒަވޭޝަން އަދި ދެމެހެއްޓެނިވި ތަރައްގީއާއި ގުޅޭ ތައުލީމާއި ތަމްރީން ހިންގައި ދިރާސާއަށް މަގުފަހިކޮށް ޕަބްލިކް، ޕްރައިވެޓް އަދި ހާއްސަކޮށް މުޖުތަމައުގެ އެކި ސެކްޓާތައް ކުރިއެރުވުމެވެ.\nމި ލަގަބަކީ 10 އަހަރަށް ލިބޭ ބައިނަލްއަގްވާމީ ލަގަބެއްކަމުން، މި ލަގަބު ދެމެހެއްޓުމަށް ސަރުކާރާއި ރައްޔިތުންނާއި ގުޅިގެން މަސައްކަތް ކުރަންޖެހޭނެ ކަމަށް އެންވަޔަރަމަންޓް މިނިސްޓްރީން ވަނީ ބުނެފަ އެވެ. ބަޔޮފިއާގެ ލަގަބު މި ދެއަތޮޅަށް ލިބުނު ކަމުގައިވިޔަސް ގުދުރަތީ ރީތި މާހައުލުތަކަށް ގެއްލުން ނުވާނެ ގޮތަށް އުމްރާނީ ތަރައްގީގެ މަސައްކަތްތައް ހިންގުމަށް މިނިސްޓްރީން ވަނީ އިލްތިމާސްކޮށްފަ އެވެ.\nތިމާވެށި އައްޑޫ ސިޓީ ފުވައްމުލައް\nހަ ރަށަކަށް ސޯލާ ހަކަތައިން ކަރަންޓު ދޭނެ ބަޔަކު ހޯދަނީ\nއައްޑުއާ ފުވައްމުލައް ބަޔޮސްފިޔާ ރިޒާވްގެ ގޮތު ކަނޑައަޅަނީ


Aharemennah falhurasheh ves, thundi eh ves neiy! | Mihaaru\nގެމެންދޫގެ ބޮޑު ތުނޑީގައި ހުރެ ނަގާފައިވާ މި ފޮޓޯއިން އެ ފެންނަނީ ކުރިމަތީގައި އޮތް އެހެން ފަޅުރަށެއް: ރައްޔިތުންގެ ހިތްހަމަޖެހުމަށް ބޭނުންކުރާ ރަށްރަށް ބޮޑު އަގަށް ދޫކޮށްލުމަކީ މައްސަލައެއް\n12 ނޮވެމްބަރ 2017 - 06:50 93 comments\nއޮއްސެމުން ދިޔަ އިރުގެ ކުލަ ދޯދިތައް ފެތުރެމުން ދިޔަ ވަގުތެވެ.\nވަށައިގެން އޮތް ސާފު ކަނޑާއި، ނޫ އުޑުން ދައްކާލާ ހިތްގައިމު މަންޒަރެވެ.\nބޮޑުވަމުން ދިޔަ ދިޔަވަރުގައި ގޮނޑު ދޮށަށް ބީއްސާލި ރާޅުތަކެވެ.\nކުޑަ އިރުކޮޅަށް ވަގުތު ހުއްޓުނު ކަހަލަ އެވެ. ގެމެންދޫގެ ތުނޑިމަތީގައި، އެ މަޑު ފަސްގަނޑު ތެރެއަށް ފައި ކޮއްޕާލައިގެން ހުރެވުނީ އެވެ. ސޯޅަ ވިލޭރޭގެ ހަނދު އަރާކަށް ގިނަ ވަގުތެއް ނެތެވެ. އެ ހަނދުވަރުގައި ރޭގަނޑުގެ ކެއުމަށް މަސް ފިހަން، ކެންދޫގެ ޒުވާނުންގެ ދެ ގްރޫޕެއް ތުނޑީގެ ދެ ފަރާތުގައި އަލިފާން ރޯކޮށްގެން އުޅުނެވެ. އެއީ، އެ މީހުން ބުނާ ގޮތުން، އެ ރަށު ޒުވާނުންގެ އާދައެކެވެ.\nއެތައް އަހަރެއް ވީ، އެތައް އުފަލަކާއި ހިތްހަމަޖެހުން ގެނެސްދިން އާދައެކެވެ.\nއެކަމަކު ރައްޔިތުންގެ އެ އުފަލަށް ހުރަސް އެޅުމުގެ ފުރަތަމަ ފިޔަވަޅު ސަރުކާރުން މިހާރު އަޅައިފި އެވެ؛ ބޮޑު ކުއްޔަކަށް ގެމެންދޫ ދޫކޮށްލުމެވެ. ހުށަހެޅި ބިޑްތަކުގެ ތެރޭގައި 600،000ރ ގެ ކުއްޔެއް ވެސް ހިމެނެ އެވެ. މި އޮތް ހުރިހާ ދުވަހު ކެންދޫ ރައްޔިތުން ބޭނުން އިރަކު، ބޭނުން ދުވަހަކު، ދަތުރު ދެވެން އޮތް ރަށް މިހާރު އެ މީހުންނަށް އެ ގެއްލެނީ އެވެ. ރައްޔިތުންގެ އުފަލަށް ވުރެ ފައިސާގެ ދަހިވެތިކަން ސަރުކާރަށް މިހާރު މި އޮތީ ބޮޑުވެފަ އެވެ.\n"އެރަށް ކުއްޔަށް ދިނުމުން މުޖުތަމައުގެ ހިތްހަމަޖެހުމުގެ ބައެއް ގެއްލުނީ،" ކެންދޫ ކައުންސިލްގައި ހިމެނޭ އެމްޑީޕީގެ މެމްބަރު އިބްރާހިމް އަބްދުއްރަހުމާން ވިދާޅުވި އެވެ.\nއޭނާ ވިދާޅުވި ގޮތުގައި 1300 މީހުންގެ އާބާދީއެއް އޮތް ކެންދޫ ރައްޔިތުންގެ އެ ހިތްހަމަޖެހުމަށް ހުރަސްއެޅޭ ގޮތަށް ގެމަންދޫ ކުއްޔަށް ދިނުމަކީ ކަންބޮޑުވުން އޮތް، ސީރިއަސް މައްސަލައެކެވެ.\nގެމެންދޫގެ އެއް ފަރާތު އާނުގަނޑު: މިއީ ވެސް ހިތްހަމަޖައްސާލެވޭ ކަހަލަ މަންޒަރެއް\nއެކަމަކު މިއީ ހަމައެކަނި ކެންދޫ ރައްޔިތުންގެ އުފަލަށް އެޅޭ ހުރަހެއް ނޫނެވެ. އެހެން ބައެއް ރަށްރަށުގެ މީހުން ދަތުރު ގޮސް އުޅުނު ފަޅުރަށްތައް ވެސް ބޮޑު އަގުގައި ވަނީ ކުއްޔަށް ދޫކޮށްފަ އެވެ. އެމްޑީޕީ ސަރުކާރާއި ރައީސް މުހައްމަދު ވަހީދުގެ ސަރުކާރުގައި ވެސް ދިވެހި ރައްޔިތުންގެ ޗުއްޓީ އާއި އުފަލާ ގުޅިފައި ހުރި ރަށްރަށް ޓޫރިޒަމަށް ދޫކުރީ ދެވަނަ ވިސްނުމަކަށް ނުގޮހެވެ. މިހާރުގެ ސަރުކާރުން ވެސް ވަނީ އާންމުންގެ ހިތްހަމަޖެހުމަށް ބޭނުންކުރި އެތައް ރަށެއް އެކި ފަރާތްތަކަށް ދޫކޮށްލައިފަ އެވެ.\nވަހީދުގެ ސަރުކާރުގައި ރިސޯޓެއް ހަދަން ކުޑަބަނޑޮސް ކުއްޔަށް ދިނުމުން ރާއްޖޭގެ ވެރިން، އާންމު ރައްޔިތުންގެ އުފަލާ މެދު ވިސްނާ މިންވަރު އެ އޮތީ އެނގޭށެވެ. ކުޑަބަނޑޮހަކީ ރާއްޖޭގެ ވެރިރަށް އަދި އެންމެ އާބާދީ ބޮޑު ސަރަހައްދުގެ ގިނަ ބަޔަކު ކޮންމެ ބަންދު ދުވަހެއްގައި ވެސް ބޭނުންކުރަމުން އައި ތަނެކެވެ. އުމުރުން އެންމެ ފަހަރަކު ނަމަވެސް އެ ރަށަށް ނާރާ ހުންނާނީ، މާލޭގެ ރަށްވެހިންގެ ތެރެއިން، ވަރަށް މަދު ބައެކެވެ.\nކުރީގެ ރައީސް މައުމޫން އަބްދުލްގައްޔޫމްގެ 30 އަހަރުގެ ވެރިކަމުގައި ވެސް ސަރުކާރުން ފައިސާއަށް ޖެހުނު ކިތައްމެ އަހަރެއް ދިޔަ އެވެ. އެޑްވާންސަށް އެތައް މިލިއަން ޑޮލަރެއް ލިބޭ ގޮތަށް އެ ސަރުކާރަށް ވެސް އެ ރަށް ކުއްޔެއް ދެވެން އޮތެވެ. އެކަމަކު އަބަދުވެސް އިސްކަންދިނީ މާލޭގެ ރައްޔިތުން ޗުއްޓީ ހޭދަކޮށްލަން ދާ ތަނެއްގެ ގޮތުގައި އެރަށް ބޭއްވުން، ރިސޯޓަކަށް ބަދަލުކުރުމަށް ވުރެ އިޖުތިމާއީ ފައިދާ ބޮޑުކަމެވެ.\nމިއަދު ކުޑަބަނޑޮހަކީ ރިސޯޓެކެވެ. މާލޭގެ ބައެއް އާންމުންނަށް ދަތުރު ދާން ލިބެން އޮތް ފޭދޫފިނޮޅުގައި ރިސޯޓެއް ހަދަން މި ސަރުކާރުން ވަނީ ދޫކޮށްލައިފަ އެވެ. އެކަމަކު އެގޮތަށް އާރަށް ކުއްޔަށް ނުދެވިގެން އުޅެނީ ކީއްވެގެންތޯ ސުވާލު އުފެދެ އެވެ. ރިސޯޓަކަށް ހަދަން އެރަށް ނަގާނެ ވިޔަފާރިވެރިން މަދެއް ނުވާނެ އެވެ.\nދިވެހިން ދަތުރު ދާން ބޭނުންކުރި އިރު ކުޑަބަނޑޮސް އޮތް ގޮތް: މިރަށް މިހާރު ވަނީ ރިސޯޓަކަށް ތަރައްގީކޮށްފައި\nރައީސުލްޖުމްހޫރިއްޔާގެ އާއިލާ އާއި ސަރުކާރުގެ އިސް ބޭފުޅުންގެ ހިތްހަމަޖެހުމަށް މާލެ ކައިރިން ފަޅުރަށެއް ބޭނުންވާ ކަމަށް ވަންޏާ އެތައް ހާސް އާންމު ދިވެހިންގެ އެ އެދުމެއް ނޯންނާނެތޯ، ސިޔާސީ ވެރިން އަމިއްލަ ނަފުސާ ސުވާލުކުރަން ޖެހެ އެވެ. ރައްޔިތުންގެ އުފަލަށް ސީރިއަސްކޮށް ވިސްނާ ލީޑަރުން ދެނެގަނެވޭނީ އިޖުތިމާއީ މިކަހަލަ ކަންކަމުގަ އެވެ. ނަމަވެސް ސަރުކާރުގެ ހަރަދު ބޮޑުވާ ވަރަކަށް މި ފެންނަނީ ރައްޔިތުންގެ އުފަލާ ގުޅުން ހުރި ހުރިހާ ވަސީލަތެއްގައި އަގެއް ޖަހާ، ނީލަން ކިޔާ ތަނެވެ. އާންމުންގެ ޝަކުވާ އަޑުއެހުމެއް ނެތެވެ.\nފަޅުރަށް ގެމެންދޫ ކުއްޔަށް ދޭ މައްސަލާގައި ކެންދޫ ކައުންސިލަރު އިބްރާހިމް ސުވާލެއް ކުރެއްވި އެވެ. ޕިކްނިކް އައިލެންޑެއްގެ ގޮތުގައި ކެންދޫ ކައުންސިލްގެ ބެލުމުގެ ދަށުގައި އެރަށް ނުބޭއްވޭނެ ހެއްޔެވެ؟\n"އަޅުގަނޑުމެން މި ބުނާ ވާހަކަ އަކީ ދައުލަތަށް ދޭންވާ އެއްޗެއް ދެވިދާނެ ނޫންހޭ މި ރަށު ރައްޔިތުންގެ ބެލުމުގެ ދަށުގައި ބާއްވައިގެން ވެސް،" އިބްރާހިމް ވިދާޅުވި އެވެ.\n"މާ ބޮޑަށް ވިޔަފާރީގެ އުސޫލުން ގެންދިޔައިމާ މުޖުތަމައުގެ ހިތްހަމަޖެހުމުގެ ބައެއް ގެއްލުނީ. ވަރަށް ކަންބޮޑުވޭ...ރައްޔިތުންނަށް އެއްވެސް މަންފާއެއް ނެތް."\n"ތަރައްގީ ޔަގީން"ގެ ޝިއާރުގެ ދަށުން ސަރުކާރުގެ ބޮޑުންނާއި ސަޕޯޓަރުން ފަހުރުވެރިވާ އިރު އެ ތަރައްގީގައި ދިވެހި ރައްޔިތުންނަށް ރާއްޖޭގެ ރީތިކަމުން އުފަލެއް ހޯދޭނެ ފުރުސަތުތައް މިދަނީ ހަނިވަމުންނެވެ. ރަށްރަށާއި ފަޅުތަކާއި ފިނޮޅުތައް ބޮޑު އަގަށް ވިއްކާލަނީ، ކައިރީގައި އޮންނަ ރަށްރަށުގެ މީހުންގެ އިޖުތިމާއީ އާދަތަކަށް ވިސްނާލުމެއް ނެތި އެވެ. ރުޅިއަންނަ ބަޔަކު ރުޅިއަންނަންވީ އެވެ. މި ފަަހަރު ރުޅިއައިސްގެން އުޅެން މި ޖެހުނީ ކެންދޫ ރައްޔިތުންނަށެވެ.\nގެމެންދުއަށް އިރު އޮއްސެނީ: ދެން މި ރަށް ދާނީ ކޮންމެވެސް ވިޔަފާރިވެރިއެއްގެ އަތް ދަށަށް\n"މިރަށު ރައްޔިތުންނަށް އެރަށަށް ނޭރޭ ގޮތެއް ނުހެދޭނެ. އެ މީހުން އެރަށަށް އަރާނެކަން ކުއްޔަށް ހިފާ ފަރާތުން ދަންނަން ޖެހޭނެ،" އިބްރާހިމް ވިދާޅުވި އެވެ.\nއެކަމަކު ރަށް ކުއްޔަށް ހިފާ ފަރާތުން އެ ފުރުސަތު ނުދީފިއްޔާ ރައްޔިތުންނަށް ހެދޭނެ މާ ބޮޑު ގޮތެއް ނޯންނާނެ އެވެ. މިއީ ގައުމު ހިންގަވަން ތިއްބެވި ވެރިންގެ މައްސަލައެކެވެ. އެހެން ނޫން ނަމަ ރައްޔިތުންގެ ހިތްހަމަޖެހުމާއި އުފަލަށް ކުރަމުން އަންނަ ޕިކްނިކް ދަތުރުތަކަށް ރާއްޖޭގެ ސަރުކާރުތަކުން ހުރަހެއް ނާޅާނެ އެވެ.\nވަގުތު ހުއްޓުނުކަމުގެ އިހުސާސްކުރެވުނު ގެމެންދުއަށް ދެވުމަކީ ޗުއްޓީއެއްގައި ލިބުނު ވަރަށް ތަފާތު އުފަލެކެވެ. ރާއްޖޭގެ އާދަޔާ ހިލާފު ރީތިކަން އެ ހިމޭންކަމުގައި ދެކިލުމަކީ ވެސް ބިޒީ ދިރިއުޅުމުގެ ތެރެއަށް ދޫކޮށްލެވޭ ހިތްހަމަޖެހުމެކެވެ. އެކަމަކު ދިވެހިންނަށް އެ މީހުންގެ އަމިއްލަ ގައުމުގައި އެ ހިތްގައިމުކަމުގެ އުފާ ހޯދަން މިއަދު މިދަނީ ދަތިތައް ދިމާވަމުންނެވެ.\nރައްޔިތުންގެ އުފަލަށް ވުރެ ފައިސާގެ ދަހިވެތިކަން މި އޮތީ މާ ބޮޑުވެފަ އެވެ.\nއިތުރު ލިޔުންތައް ޕިކްނިކް ޓޫރިޒަމް ބ. ކެންދޫ ބ. ކެންދޫ ކައުންސިލް ކުޑަ ބަނޑޮސް ފޭދޫފިނޮޅު ބ. އަތޮޅު ޕިކްނިކް އައިލެންޑް ޗުއްޓީ ދުވަސްވަރު


Sifainge Central Area Commander Akah Colonel Hilmee - Vaguthu\nސިފައިންގެ ސެންޓްރަލް އޭރިއާގެ ކޮމާންޑަރަކަށް ކާނަލް ހިލްމީ\nއެމްއެންޑީއެފް އިން ވިދާޅުވީ ބަންޑާރަކޮށީގައި ބޭއްވި ރަސްމިއްޔާތެއްގައި ކާނަލް ހިލްމީއާ މަގާމުގެ ލިޔުން ހަވާލުކޮށްދެއްވީ ޗީފް އޮފް ޑިފެންސް ފޯސް މޭޖާ ޖެނެރަލް މޭޖާ ޖެނެރަލް އަބްދުﷲ ޝަމާލެވެ. އެ ރަސްމިއްޔާތުގައި ވައިސް ޗީފް އޮފް ޑިފެންސް ފޯސް ބްރިގޭޑިއާ ޖެނެރަލް އަބްދުއްރަހީމް އަބްދުއްލަތީފް ވެސް ބައިވެރިވެވަޑައިގަތެވެ.\nސެންޓްރަލް އޭރިއާ ކޮމާންޑަރަކަށް ކާނަލް ހިލްމީ ހަމަޖެއްސީ އެ މަގާމުގައި މިހާތަނަށް ހުންނެވި ކާނަލް މުހައްމަދު އިބްރާހީމްގެ ޕޯސްޓިން ޑިއުޓީގެ މުއްދަތު ހަމަވުމުންނެވެ. ކާނަލް މުހައްމަދު އިބްރާހިމް އެ މަގާމަށް ހަމަޖެއްސީ ފެބްރުއަރީ 1، 2018 ގަ އެވެ.\nއެމްއެންޑީއެފްގެ ހަތަރު އޭރިއާއެއް އޮވެއެވެ. އެއީ އެންމެ ދެކުނުން ސަދަން އޭރިއާ، ސެންޓްރަލް އޭރިއާ، މާލޭ އޭރިއާ އަދި ނޮދަން އޭރިއާ އެވެ. ސެންޓްރަލް އޭރިއާގެ ހެޑްކުއާޓާޒް ހުންނަނީ ލ.ކައްދޫގަ އެވެ. އޭރިއާގެ ކޮމާންޑަރު ހުންނަވާނީ ހެޑްކުއާޓާޒް ގައެވެ.